REPORT: E bodu goahah fahu MDP in aneh kolhah! | Mihaaru\nރާއްޖޭގެ އަތޮޅުތަކެއް: ބިދޭސީންނަށް ރާއްޖެ އިން ބިން މިލްކުކުރެވޭ އިސްލާހު ފާސްކުރަން 70 މެމްބަރަކު ވޯޓު ދެއްވި.\n28 ފެބުރުއަރީ 2017 - 06:16 144 comments\nރައްޔިތުންނަށް ދެއްކީ މުޅިން އެހެން މަންޒަރެކެވެ؛ ފަރުދާގެ ފުރަގަހުގައި ސަރުކާރާއި އިދިކޮޅު އެމްޑީޕީން ހެދީ ވަރުގަދަ "ސިއްރު ޑީލެކެ"ވެ. ސަރުކާރުން "ފޮރުވާފައި" އޮތް އެޖެންޑާ އަކީ ބޭރުގެ އިންވެސްޓަރުންނަށް ރާއްޖެ އިން ބިން މިލްކުކޮށްދިނުމެވެ. އެމްޑީޕީން ބޭނުންވީ އެ ޕާޓީގެ ލީޑަރު، ކުރީގެ ރައީސް މުހައްމަދު ނަޝީދަށް އިއްވާފައިވާ 13 އަހަރުގެ ޖަލު ހުކުމުން އެމަނިކުފާނު މިނިވަންކުރުމެވެ.\nބިދޭސީންނަށް ރާއްޖެ އިން ބިން މިލްކުކުރެވޭ ގޮތަށް ގާނޫނުއަސާސީ އިސްލާހުކުރަން، ޖުލައި 22، 2015 ގައި ހުށަހެޅީ އެ ޑީލުގައި އެމްޑީޕީން ވެސް ބައިވެރިވެގެންނެވެ. "ފަޓާސް ބަރިއެއް ހެން" މަޖިލިސް ކުރިއަށް ގެންގޮސް ހަމަ އެ ދުވަހު އެ އިސްލާހު، 70 ވޯޓާ އެކު، ފާސްކުރީ އެވެ. ޖެހިގެން އައި ދުވަހު، ހާއްސަ ރަސްމިއްޔާތެއްގައި ރައީސް އަބްދުﷲ ޔާމީން އެ އިސްލާހު ތަސްދީގު ކުރެއްވި އެވެ.\nމިއީ، ގާތްގަނޑަކަށް ފަސް އަހަރުން އެކުލަވާލި ގާނޫނުއަސާސީ އަށް މިހާތަނަށް ގެނައި އެންމެ ބޮޑު އެއް ބަދަލެވެ. ރާއްޖޭގެ ބިން ބޭރު ބަޔަކަށް މިލްކުކުރެވޭ ގޮތް ހެދުން ފަދަ ގައުމީ ބޮޑު މައްސަލައެއްގައި ރައްޔިތުންގެ މަޖިލިހުން އަވަސް އަރުވާލެވޭނީ މި ވަރަކަށް ނޫން ހެއްޔެވެ؟\nބޭރު ފަރާތްތަކަށް ބިން މިލްކުކުރެވޭ ގޮތަށް ގާނޫނުއަސާސީ އަށް ގެނައި އިސްލާހު، ޖުލައި 23، 2015 ގައި ރައީސް އަބްދުﷲ ޔާމީން ތަސްދީގުކުރައްވަނީ: މި އިސްލާހު ބަދަލުކުރަން އެމްޑީޕީން ވަނީ މަސައްކަތް ފަށާފައި. --ފޮޓޯ: ރައީސް އޮފީސް\nއެކަމަކު މި ބަދަލާ ދެކޮޅަށް އެންމެ ވަރުގަދަ އަށް މިހާރު އަޑުއުފުލަނީ އެމްޑީޕީންނެވެ. އެކަން އަނބުރާ އިއާދަކޮށް، ގާނޫނުއަސާސީ ކުރިން އޮތް ގޮތަށް ބަދަލުކުރަން އެ ޕާޓީން ވަނީ "ބޭކާރު" މަސައްކަތެއް ފަށައިފަ އެވެ. ބޭނުމަކީ، މިހާރު އަޑު ފެތުރިިފައިވާ ގޮތަށް، ސައުދީ އަރަބިއްޔާގެ ޝާހީ އާއިލާ އަށް ފ. އަތޮޅު ވިއްކިޔަ ނުދިނުމެވެ. އެ އިސްލާހު އަނެއްކޮޅަށް ދެން ޖެހުމަކީ މަޖިލިސް މިހާރު އެތުރިފައިވާ ގޮތަށް ބަލާއިރު، އެމްޑީޕީ އަށް ވާނެ ކަމެއް ކަމަކަށް ނުބެލެވެ އެވެ. ބިން މިލްކު ނުކުރެވޭ ގޮތަށް ގާނޫނުއަސާސީ އިސްލާހު ކުރާނެ ކަމަށް އެމްޑީޕީން ދައްކާ ވާހަކަ މިހާރު ބޭކާރު ވަނީ މިހެންވެ އެވެ.\nގާނޫނުއަސާސީ އިސްލާހުކުރަން އެމްޑީޕީ އާއި ޖުމްހޫރީ ޕާޓީން ދެކޮޅުހެދި ނަމަ، ރާއްޖޭގެ ބިމުން ކައިވަތެއްގެ މިންވަރު ވެސް ބޭރު ބަޔަކަށް މިލްކެއް ނުކުރެވޭނެ އެވެ. އެކަމަކު ބޭރު ފަރާތްތަކަށް ބިން މިލްކުކުރުމުގެ ފުރުސަތު ދޭން ރައްޔިތުންގެ މަޖިލީހުގެ 85 މެމްބަރުންގެ ތެރެއިން 70 މެމްބަރުން، އެމްޑީޕީގެ 17 މެމްބަރުންނާ އެކު، ވޯޓު ދެއްވި އެވެ.\nގާނޫނުއަސާސީ އިސްލާހު ކުރަން އެމްޑީޕީން ނެރުނީ ފްރީ ލައިން ވިޕެކެވެ. އެއީ، އެ މެމްބަރަކު ވޯޓު ދެއްވަން ބޭނުންފުޅުވާ ގޮތަކަށް ވޯޓު ދެއްވަން ދޫކޮށްލުމެވެ. އެ ޕާޓީގެ ބައެއް މެމްބަރުން ވިދާޅުވެފައިވާ ގޮތުގައި ފްރީ ލައިން ވިޕެއް ނެރުނީ ވެސް ބިލާ އެއްކޮޅަށް ވޯޓު ދޭން ނިންމައި، ޕާލަމެންޓްރީ ގްރޫޕުން ކުރި މަޝްވަރާގައި ބައެއް މެމްބަރުން ވަރަށް ބޮޑަށް ހިތްހަމަޖެހިވަޑައިނުގަތުމުންނެވެ.\nމި ކުޑަކުޑަ ގައުމާ މެދު އޭރު ގައުމީ ނަޒަރަކުން ވިސްނި ނަމަ، އެމްޑީޕީން ވިޕްލައިން ނެރެން ޖެހޭނީ އެ އިސްލާހާ ދެކޮޅަށެވެ. އެ ވޯޓުގައި އެމްޑީޕީން ފިތަން ޖެހޭނީ، އެތައް ބަޔަކު ދެކޭ ގޮތުގައި، ރަތަށެވެ.\nއެމްޑީޕީގެ އިސް ބޭފުޅުންތަކެއް ސްރީ ލަންކާގައި. ބިން މިލްކުކުރެވޭ އިސްލާހު ފާސްކުރެވުނީ އެމްޑީޕީގެ ބައެއް މެމްބަރުންގެ ވޯޓާ އެކު --ފޮޓޯ: އެމްޑީޕީ\nއެ އިސްލާހާ ދެކޮޅަށް ވޯޓު ދެއްވި އެމްޑީޕީގެ މަދު މެމްބަރުންގެ ތެރޭގައި ހިމެނިވަޑައިގަންނަވާ އެ ޕާޓީގެ ޕާލަމެންޓްރީ ގްރޫޕުގެ ޑެޕިއުޓީ ލީޑަރު ރޮޒައިނާ އާދަމް ވިދާޅުވީ ގެދޮރު އަޅަން ދޭ ބިން ފިޔަވައި އިތުރު ބޭނުމަކަށް ދިވެއްސަކަށް ވެސް ބިން ހިބަކޮށްދިނުމަކީ މިހާރު ވެސް އޭނާ ތާއީދުކުރައްވާ ކަމެއް ނޫން ކަމަށެވެ. ބިން މިލްކުކުރުމާ އޭރު ދެކޮޅުހެއްދެވީ އެ ވިސްނުމުގައި ކަމަށާއި މިހާރު ވެސް އެކަމުގައި ވިސްނުން ބަދަލު ނުވާ ކަމަށް ވިދާޅުވި އެވެ.\nޕާޓީން އޭރު ފްރީ ލައިން ވިޕެއް ނެރުނު ސަބަބާ ގުޅޭ ގޮތުން އޭނާ ކޮމެންޓެއް ނުކުރެއްވި އެވެ. އެކަމަކު އެއީ، އެމްޑީޕީގެ ހަޔާތުގައި ވެސް މިހާތަނަށް ހެދި އެންމެ ބޮޑު ގޯސް ކަމަށް ސިފަކުރައްވައި އެ ޕާޓީގެ ޕާލަމެންޓްރީ ގްރޫޕުގެ ލީޑަރު އިބްރާހިމް މުހައްމަދު ސޯލިހް (އިބޫ) ވަނީ ވާހަކަ ދައްކަވައިފަ އެވެ.\nއަވަސް އަރުވާލައިގެން، ގާނޫނުއަސާސީއަށް އިސްލާހު ގެނެސް ބޭރު ފަރާތްތަކަށް ބިން މިލްކުރެވޭ ގޮތަށް ހެދިއިރު، ރޮޒައިނާ ވިދާޅުވި ގޮތުގައި، އެކަމުގެ ގެއްލުން ބޮޑު ކަމާ މެދު ވިސްނާކަށް މެމްބަރުންނަށް ވަގުތެއް ވެސް ނުލިބެ އެވެ.\n"ހަގީގަތުގައި، ރައްޔިތުންނަށް އެކަމާ ދޭތެރޭގައި ވިސްނާލާކަށް އަދި މަޖިލިސް މެމްބަރުން ވެސް އެކަމާ ދޭތެރޭގައި ވިސްނާލަން ފުރުސަތު ދީގެން ކުރި ކަމެއް ނޫން އެއީ. ހެނދުނު ހުށަހަޅާފައި ރޭގަނޑު ވިއިރު ފާސްކޮށް ނިންމައިފި. އެކަމާ މެދު މަޝްވަރާކޮށް، ގެއްލުންތަކާ ބެހޭ ގޮތުން ހިޔާލުފާޅުކުރަން މެމްބަރުންނާއި ރައްޔިތުންނަށް ވެސް ފުރުސަތެއް ނުލިބޭ. އެ މީހަކު، އެ މީހަކަށް ފެންނަ ގޮތަަކަށް ވޯޓު ލީ،" ރޮޒައިނާ ވިދާޅުވި އެވެ.\n"އެކަމަކު އެ އިސްލާހު ފާސްވެގެން މި ހިސާބަށް މިއައިއިރު، ރައްޔިތުންގެ މަޖިލީހުގެ ހުރިހާ މެމްބަރުންނަށް ވެސް ވަރަށް ސާފު ރައްޔިތުން މިކަމާ ދޭތެރޭގައި ދެކޭ ގޮތް."\nއެމްޑީޕީން މިކަމުގައި މިހާރު ނުކުންނަން ޖެހުނީ އެހެންވެ ކަމަށް ރޮޒައިނާ ދެކެވަޑައިގަންނަވަ އެވެ.\nއެމްޑީޕީ އަށް 64 ވޯޓު ހޯދިދާނެތަ؟\nބިދޭސީންނަށް ބިން މިލްކުކުރެވޭ އިސްލާހު ބަދަލުކުރަން ކުރެވެން އޮތް މަސައްކަތެއް ކުރަން އެމްޑީޕީގެ ގައުމީ މަޖިލީހުން ވަނީ ނިންމައިފަ އެވެ. އެކަމަށް ހާއްސަ ކޮމެޓީއެއް އެކުލަވާލައި މަސައްކަތް ވެސް ފަށައިފި އެވެ. އެ ޕާޓީގެ ވިސްނުން ހުރީ، ގާނޫނުއަސާސީ އަށް ގެނައި އިސްލާހު ބަދަލުކޮށް، ބިން ނުވިއްކޭނެ ހަރުކަށި ގޮތްތަކެއް ގާނޫނުއަސާސީގައި ހިމެނުމަށެވެ. އެ އިސްލާހު ވަރަށް އަވަހަށް މަޖިލީހަށް ހުށަހަޅާނެ ކަމަށް ވެސް އެމްޑީޕީން ވަނީ ބުނެފަ އެވެ.\nއެކަމަކު އެއީ މިހާރު ސަރުކާރަށް ތާއީދުކުރާ މެމްބަރުންގެ އަދަދަށް ބަލާއިރު ވަރަށް އުނދަގޫ މަސައްކަތެކެވެ.\nގާނޫނުއަސާސީ އަށް ބަދަލެއް ގެނެވޭނީ މަޖިލިހުގެ ހަތަރު ބައި ކުޅަ ތިން ބައިގެ ވޯޓުންނެވެ. އެއީ މިހާރު 85 މެމްބަރުން ތިއްބެވި މަޖިލިހުގެ ނިސްބަތުން 64 މެމްބަރުންގެ ވޯޓެވެ. ރައްޔިތުންގެ މަޖިލީހުގައި މެމްބަރުން ތަމްސީލުކުރާ ގޮތަށް ބަލާއިރު، ސަރުކާރު ކޯލިޝަންގައި ހިމެނޭ އެމްޑީއޭގެ ހަ މެމްބަރުންނާ އެކު ޕީޕީއެމް ކޮޅުގައި ޖުމްލަ 54 މެމްބަރުން އެބަ ތިއްބެވި އެވެ.\nޕީޕީއެމްގެ ރައީސް މައުމޫން ފަޅީގައި ތިއްބެވި މެމްބަރުންނާއި ޖުމްހޫރީ ޕާޓީ އާއި އަދާލަތު ޕާޓީ އަދި މިނިވަން މެމްބަރުންގެ ވޯޓާ އެކު ވެސް ގާނޫނުއަސާސީ އަށް އިސްލާހު ގެންނަން އެމްޑީޕީ އަށް އިތުރު 30 އަށް ވުރެ ގިނަ ވޯޓު ބޭނުންވެ އެވެ.\nމަޖިލީހުގެ ޖަލްސާއެއްގައި މެމްބަރުން ބައިވެރިވެވަޑައިގަންނަވަނީ. ގާނޫނުއަސާސީ އިސްލާހުކުރަން 64 ވޯޓު ބޭނުންވޭ.- ފޮޓޯ: މަޖިލިސް\nރޮޒައިނާ ވިދާޅުވި ގޮތުގައި މަޖިލީހުގެ އަޣުލަބިއްޔަތު ނެތަސް ބިން މިލްކުނުކުރެވޭ ގޮތަށް ގާނޫނުއަސާސީ އަށް އިސްލާހު ގެންނަން އެމްޑީޕީ އަށް ކުރެވެން އޮތް މަސައްކަތެއް ކުރަން އެ ޕާޓީ ތައްޔާރެވެ. އެކަން މިހާރު އަނެއްކާވެސް އޮތީ، އޭނާ ދެކެވަޑައިގަންނަވާ ގޮތުގައި، ރައްޔިތުންގެ މަޖިލީހުގެ މެމްބަރުންގެ އަތްމަތީގަ އެވެ.\n"މެމްބަރުންގެ އިހްލާސްތެރިކަން ހުރި މިންވަރެއް މީގައި އޮތީ،" ރޮޒައިނާ ވިދާޅުވި އެވެ.\nބޭރު ފަރާތްތަކަށް ރާއްޖެ އިން ބިން މިލްކުކުރުމާ ދެކޮޅަށް ވޯޓު ދެއްވި އެމްޑީޕީގެ ތަރުޖަމާން އަދި މާފަންނު އުތުރު ދާއިރާގެ މެމްބަރު އިމްތިޔާޒު ފަހުމީ ވެސް ވިދާޅުވީ "މަޖިލީހުގެ މެޖޯރިޓީ ނެތަސް އެ އިސްލާހު ކާމިޔާބުކުރާނެ" ކަމަށެވެ. އަދި އެމްޑީޕީން އެ މަސައްކަތް ހުއްޓާނުލާނެ ކަމަށް ވެސް އޭނާ ވިދާޅުވި އެވެ.\nރައްޔިތުންގެ މަޖިލިހުގައި މެމްބަރުން ބެހިފައިވާ ގޮތް\nޖުމްހޫރީ ޕާޓީ 7\nއަދާލަތު ޕާޓީ 1\nރޮޒައިނާ ވިދާޅުވި ގޮތުގައި އެމްޑީޕީން އެކަން އިސްލާހުކުރަން މަޖިލީހަށް ހުށަހެޅުމުން މެމްބަރުން އެކަމާ ދެކޮޅަށް ވޯޓު ދެއްވަން ޖެހޭނީ ދާއިރާ ރައްޔިތުންގެ ހިތާ ދެކޮޅަށެވެ.\n"ބިން މިލްކުކުރެވޭ ގޮތަށް އޮތް އޮތުން އިސްލާހުކުރުމުގެ ފުރުސަތެއް މި ލިބެނީ. މެމްބަރުން ވެސް މިކަމާ ދޭތެރޭގައި ވިސްނައި އެކަން ބަދަލުކުރަން ޖެހޭ. އޭރު އިސްލާހު އައި ގޮތުން އެ ފުރުސަތު ނެތަސް މިހާރު މިވަނީ އެކަމަށް މަގު ހުޅުވިފައި،" ރޮޒައިނާ ވިދާޅުވި އެވެ.\nމި އިސްލާހު އެމްޑީޕީން ހުށަހެޅުމާ އެކު ގާނޫނުއަސާސީ އިސްލާހުކުރަން ވޯޓުދޭން އެ ދާއިރާއެއްގެ މެމްބަރުންގެ ކިބައިން ރައްޔިތުން ވެސް އެދެން ޖެހޭނެ ކަމަށް ރޮޒައިނާ ދެކެވަޑައިގަންނަވަ އެވެ.\nހެދި ގޯސް ރަނގަޅު ކުރަން ބޭނުން ވަނީ، އެމްޑީޕީގެ ބައެއް މެމްބަރުން ވިދާޅުވާ ގޮތުގައި، އިހްލާސްތެރި ނިޔަތުގަ އެވެ. އެމްޑީޕީއާ އެކު ދިވެހި ރައްޔިތުން އެކަމުގައި ބައިވެރިވާން އެ މެމްބަރުން އެދިވަޑައިގަންނަވަނީ ވެސް އެހެންވެ ކަމަށް ވިދާޅުވި އެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ސިޔާސީ ޕާޓީ ސަރުކާރު ރައްޔިތުންގެ މަޖިލިސް މަޖިލީހުގެ މެމްބަރުން އަދާލަތު ޕާޓީ ޖުމްހޫރީ ޕާޓީ ޕީޕީއެމް އެމްޑީޕީ ޕާލަމެންޓްރީ ގްރޫޕް ރައީސް އަބްދުﷲ ޔާމީން ޕީޕީއެމް ޕާލަމެންޓްރީ ގުރޫޕް އިދިކޮޅު ފަރާތްތައް\nނަޝީދު މިނިވަން ކުރުމުގެ ގަރާރު ފާސްކޮށްފި\nރައީސް ވަކިކުރުމުގެ މައްސަލަ އަށް ވަގުތެއް ނެތް: މޫސަ


16 aharah fahu Jason Momoa aai Lisa Bonet ge gulhun nimumakah - One Online\nޖޭސަން މޮމޮއާ އަދި ލިސާ ބޮނެޓް---\n16 އަހަރަށްފަހު ޖޭސަން މޮމޯއާއާއި ލިސާ ބޮނެޓްގެ ގުޅުން ނިމުމަކަށް\nސޯޅަ އަހަރަށްފަހު ޖޭސަން މޮމޯއާ އާއި ލިސާ ބޮނެޓްގެ ގުޅުން ނިމުމަކަށް އައިސްފިއެވެ.\n''ގޭމް އޮފް ތްރޯންސް'' އަދި ''އަކުއަމޭން''ގެ ތަރި ޖޭސަން މޮމޯއާ އޭނާގެ ހަޔާތުގެ ބައިވެރިޔާ ލިސާ ބޮނެޓްގެ ގުޅުން ނިމުމަކަށް ގެނެސްފައިވާކަން އިއުލާނުކޮށްފައިވާ އިރު އެ ދެމީހުން ލޯބީގެ ގޮތުން ގުޅިގެން އުޅުމަށްފަހު ކައިވެނިކޮށްފައި ވަނީ މީގެ ފަސް އަހަރު ކުރިން 2017 ވަނަ އަހަރުގައެވެ.\nވަރިވުމަށް ނިންމައި މި ދެތަރިން އެކުގައި ނެރުނު ބަޔާނެއްގައި ބުނެފައިވަނީ ދެމީހުން ދުރުވާން ނިންމި ނިމިވެސް އެ ދެމީހުންގެ އެކުވެރިކަމަށް ނިމުމެއް ނާންނާނެ ކަމަށެވެ.\nޖޭސަން އަދި ލިސާ ލޯބީގެ ގޮތުން ގުޅިފައި ވަނީ 2005 ވަނަ އަހަރުގައެވެ. އަދި އެ ގުޅުމަށް ދެ ކުދިން ލިބިފައިވެއެވެ. ފުރަތަމަ ދަރިފުޅު ލޯލާ ލިބުނީ 2007 ވަނަ އަހަރެވެ. ނަކޮއާ-ވުލްފް ލިބުނީ 2008 ވަނަ އަހަރެވެ.\nޖޭސަން މީގެ ކުރިން ދިން އިންޓަވިއުއެއްގައި ބުނެފައިވަނީ ލިސާއަށް އޭނާ ހިތް ކިޔާފައިވަނީ އުމުރުން އެންމެ އަށް އަހަރުގައި ކަމަށެވެ. އޭރު ލިސާ އަކީ މަގުބޫލު ޓީވީ ފަންނާނަކަށްވާ އިރު، ޓީވީން ފެނުމާއެކު ޖޭސަން އަށް ލިސާ ކަމުދާ ވާހަކަ އޭނާގެ މަންމަ ގާތު ބުނި ކަމަށް އޭނާ ބުންޏެވެ.\nއަދި އޭގެ ފަހުން އުމުރުން 25 އަހަރުގައި ލިސާއާ ޖޭސަން ބައްދަލުވެފައިވަނީ 2005ވަނަ އަހަރު ޖޭޒް ކުލަބަކުންނެވެ. އުމުރުން 37 އަހަރުގެ ލިސާ އޭރު ހުރީ ވަރިވެގެންނެވެ.\nދެކުނު އިންޑިއާގެ ފިލްމު އިންޑަސްޓްރީ ހަލާކުކޮށްލުމުގެ ފުރުސަތު ބޮލީވުޑަށް ދީގެން ނުވާނެ: ކަންގަނާ\nއަދިތިޔާ ނަރަޔަން އަދި ޝްވެތާއަށް ދަރިޔަކު ލިބެނީ\nޕްރިޔަންކާއަށް ދަރިޔަކު ލިބުނު ހަބަރާއެކު ޓުވިޓާގައި "ސަރޮގަސީ"ގެ ބަހުސް ހޫނުވެއްޖެ\nފިރިމީހާ ވިކީ ކޯޝަލް އާ ނުލައި ކެޓްރީނާ ރާއްޖޭގައި\n"ކަސައުޓީ"އަކީ މާޒީ، މިހާރު މުނިފޫހިފިލުވައިދެނީ ތުރުކީ އާއި ކޮރެއާގެ ޑްރާމާތައް


ސިއާ ފޮޓޯ ޗެލެންޖް 2018 ގެ އެއްވަނަ ޝުޢައިބު އަށް - MNUSU\nސިއާ ފޮޓޯ ޗެލެންޖް 2018 ގެ އެއްވަނަ ޝުޢައިބު އަށް\nސިއާ ފޮޓޯ ޗެލެންޖް 2018ގެ އެއްވަނަ، ޝުޢައިބު އަށް ޕާޓީ ޕިއްޒާ ހަވާލުކުރަނީ\nދިވެހިރާއްޖޭގެ ޤައުމީ ޔުނިވަރސިޓީގައި ކިޔެވުން ޙާސިލު ކުރަމުންދާ ހުރިހާ ދަރިވަރުންނަށާއި މުވައްޒަފުންނަށް، ސިއާ އިން މިދިޔަ އަހަރު ހުޅުވާލި އިންސްޓަގްރާމް ފޮޓޯ ޗެލެންޖްގެ އެއްވަނަ ޝުޢައިބު މުޙައްމަދަށް ލިބިއްޖެއެވެ.\nމި ޗެލެންޖްގެ އެއްވަނަ އަށް އިނާމް ޙަވާލު ކޮއްފައިވަނީ ސިއާ އާއި ޝެޓްސް ގުޅިގެން އެފް.އޭ އަދި އެފް.އެޗް.ޓީ.އެސް ގެ ދަރިވަރުންނަށް ބޭއްވި މާހެފުމުގައެވެ. އެންމެ މޮޅު ފޮޓޯއެއް ލާ ފަރާތަކަށް ސިއާ އިން ދޭން ހަމަޖައްސާފައިވާ ޕާރޓީ ޕިއްޒާ ޝުޢައިބު އާ ހަވާލު ކޮށްދެއްވީ ސިއާ ގެ ނައިބު ރައީސާ (ޢަމަލީ) ރުޤިއްޔާ ރިމާނާ އެވެ.\nމި ޗެލެންޖްގެ އެންމެ މޮޅު ފޮޓޯ ހޮވާފައިވަނީ ޖަޖުންގެ 50% މާރކުހާއި 50% ފޮޓޯ އަށް ލިބޭ ލައިކްސް އިންނެވެ. ޝުޢައިބު އަކީ އެމް.އެން.ޔޫ. ބިޒްނަސް ސްކޫލް ގައި މިދިޔަ އަހަރު ކިޔެވުން ޙާސިލް ކުރި ދަރިވަރެކެވެ. ބިޒްނަސް ގެ ދާއިރާއިން ކިޔެވުން ޙާސިލް ކުރި ނަމަވެސް ޝުޢައިބުގެ ޕްރޮފެޝަން އަކީ ފޮޓޯ ގްރަފީއެވެ. ޔުނިވާރސިޓީގައި އުޅުން އިރުވެސް އެއްވެސް އަގަކާއި ނުލައި އެމް.އެން.ޔޫ.އެސް.ޔޫ ގެ ފޮޓޯތައް ވެސް ނަގައިދީފައިވަނީ ފޮޓޯގްރަފީ އަށް އޮންނަ ލޯބިންނެވެ. އަދި މިހާރު މި ފޮޓޯ ގްރާފަރ މަސައްކަތް ކުރަނީ ރާއްޖެ ޓީވީ ގައެވެ.\nފޮޓޯ ނެގުމުގެ ދާއިރާއިން ދަރިވަރުންނާއި ލެކްޗަރަރ އިން އަދި ސްޓާފުންގެ ހުރި ހުނަރުތައް ފާހަގަ ކުރުމުގެ މަޤްސަދުގައި ހުޅުވާލި މި މުބާރާތުގެ ތީމަކީ “ޔުނިވަރސިޓީ ލައިފް” އެވެ. މި ޗެލެންޖަށް އެކި ފެކަލްޓީ ތަކުގެ ދަރިވަރުން މުޅިއެކު7ފޮޓޯ ލާފައިވެއެވެ.\nސިއާ ފޮޓޯ ޗެލެންޖް މިއަހަރުވެސް އޮންނާނެއެވެ..


ޓްރަމްޕްގެ ހަގު ދަރިކަލުންނަށްވެސް ކޯވިޑް-19 ޖެހުނު: މެލާނިޔާ ޓްރަމްޕްގެ ހަގު ދަރިކަލުންނަށްވެސް ކޯވިޑް-19 ޖެހުނު: މެލާނިޔާ\nޓްރަމްޕްގެ ހަގު ދަރިކަލުންނަށްވެސް ކޯވިޑް-19 ޖެހުނު: މެލާނިޔާ\nއެމެރިކާގެ ރައީސް ޑޮނަލްޑް ޓްރަމްޕްގެ ހަގު ދަރިކަލުންނަށް ކޯވިޑް-19 ޖެހުނުކަމަށާއި ނަމަވެސް ބަލީގެ އެއްވެސް އަލާމާތެއް އޭނާގެ ކިބައިން ފެނިފައިނުވާކަމަށް ޓްރަންޕްގެ އަނބިކަނބަލުން މެލާނިޔާ ޓްރަމްޕް ވިދާޅުވެއްޖެއެވެ. އުމުރުން 14 އަހަރުގެ ބެރޮން ޓްރަމްޕަށް ކޯވިޑް-19 ޖެހުނުކަން މެލާނިޔާ އިޢުލާނުކުރެއްވީ އޮކްޓޯބަރު މަހުގެ 14ވަނަ ދުވަހުގައި ނެރުއްވި ބަޔާނެއްގައެވެ.\nއޮކްޓޯބަރު މަހުގެ 2ވަނަ ދުވަހު ރައީސް ޓްރަންޕާއެކު ކޯވިޑް-19އަށް ޕޮސިޓިވް ވެފައިވާކަމަށް އިޢުލާނުކުރެއްވި މެލާނިޔާއަށް ބަލިޖެހުމުން ކުރެވުނު ތަޖުރިބާއާ ގުޅޭގޮތުންވެސް އެކަމަނާވަނީ ވާހަކަދައްކަވާފައެވެ. އެގޮތުން އެކަމަނާއަށް ތަޖުރިބާ ކުރެވުނީ ބަލީގެ ވަރަށް ކުދި އަލާމާތްތަކެއްކަމަށާއި ގައިގައި ރިއްސުމާއި ކެއްސުމާއި ބޮލުގައި ރިއްސުން އިހުސާސު ކުރެވުނުކަމަށް އެކަމަނާ ވިދާޅުވިއެވެ. އަދި ގިނަ ވަގުތު ވަރަށް ބޮޑަށް ވަރުބަލިވެވަޑައިގެންކަމަށްވެސް އެކަމަނާ ވިދާޅުވިއެވެ. ނަމަވެސް މެލާނިޔާއާއި ބެރޯންއާއި ދެމައިންވެސް މިހާރު ބަލިން ފަސޭހަވެފައިވާކަމަށް ބަޔާނުގައިވަނީ ބުނެފައެވެ.\nރައީސް ޓްރަމްޕްގެ ފުރާވަރު އުމުރުފުރައިގެ ދަރިކަލުންނަށް ކޯވިޑް-19 ޖެހުމާ ގުޅޭގޮތުން ވާހަކަދައްކަވަމުން ބަލިން ފަސޭހަވެ އަލުން ކެންޕެއިނަށް ނިކުންނަވާފައިވާ ރައީސް ޓްރަމްޕް ވިދާޅުވީ އެމަނިކުފާނުގެ ދަރިކަލުންނަށް ކޯވިޑް-19 ޖެހި ޙާލުބޮޑު ނުވުމަކީ ބަންދުކޮށްފައިވާ މަދަރުސާތައް ވީ އެންމެ އަވަހަކަށް އަލުން ހުޅުވަންޖެހޭކަމުގެ ހެއްކެއްކަމަށެވެ. އެމަނިކުފާނު އެހެން ވިދާޅުވީ އައޯވާގައި ބޭއްވި ކެމްޕެއިނު ޙަރަކާތެއްގައި ވާހަކަދައްކަވަމުންނެވެ. ޓްރަމްޕް ވިދާޅުވީ ޚުދު ބެރޮންއަށްވެސް ކޯވިޑް-19 ޖެހިފައިވާކަމަށް ނޭނގުން އެކަށީގެންވާކަމަށާއި ބޮޑުވަމުން އަންނަ ކުދިންގެ ހަށިގަނޑުގެ ދިފާޢީ ނިޒާމު ވަރަށް ވަރުގަދަވާނެކަމަށެވެ.\nބަލިޖެހޭ ކުދިންގެ ތެރެއިން 99.9 އިންސައްތަ ކުދިން ބަލިން ފަސޭހަވާކަމަށް އޭނާ ވިދާޅުވިއެވެ. އެމަނިކުފާނުގެ ދަރިކަލުންވެސް ބަލިޖެހުނުތާ 'ހިނދުކޮޅޭއް ތެރޭގައި' ބަލިން ރަނގަޅުވެފައިވާކަމަށް އޭނާ ވިދާޅުވިއެވެ. އެހެންކަމުން ދަރިވަރުން އަނބުރާ މަދަރުސާއަށް ފޮނުވަންޖެހޭކަމަށް ރައީސް ޓްރަމްޕް ވިދާޅުވިއެވެ.\nކޯވިޑް-19ގެ ސަބަބުން ޙާލަތު އެންމެ ގޯސްވެފައިވާ ޤައުމުގެ ގޮތުގައި އޮތީ އެމެރިކާއެވެ. އެ ޤައުމުގައި މިހާތަނަށް 8،150،838 މީހުންނަށް ކޯވިޑް-19ޖެހި 221،850 މީހުންވަނީ މަރުވެފައެވެ. ޓްރަމްޕް މީގެ ކުރިންވަނީ ކޯވިޑް-19އަކީ ނުރައްކާތެރި ބައްޔެއް ނޫންކަމަށް ތަކުރާރުކޮށް ވިދާޅުވެފައެވެ. ބަލިފެތުރުން ހުއްޓުވުމަށް އަޅާ ގައިދުރުކުރުމުގެ ފިޔަވަޅުތަކަށް ޢަމަލުނުކުރައްވާ ޞިއްޙީ މާހިރުންގެ ލަފަޔަށް ފަރުވާލެއް ނުބަހައްޓަވާ ބޭފުޅެއްގެ ގޮތުގައި ރައީސް ޓްރަންޕުވަނީ ފާހަގަވެފައެވެ. މާސްކު ބޭނުންކުރުމާއި ދެކޮޅަށްވެސް އެކި ފަހަރުމަތިން އެމަނިކުފާނުވަނީ ވާހަކަދައްކަވާފައެވެ. އޭގެ އިތުރުން އިޤުތިޞާދީ ޙަރަކާތްތައް އަލުން ފަށައި މަދަރުސާތައް ހުޅުވުމަށް އެމަނިކުފާނުދަނީ ބާރުއަޅުއްވަމުންނެވެ. ނަމަވެސް މުދައްރިސުންގެ ޔޫނިއަންތަކުންދަނީ އެކަމާ ދެކޮޅަށް އަޑު އުފުލަމުންނެވެ. މަދަރުސާތައް ހުޅުވުމުން ކުދިންގެ ފަރާތުން މުދައްރިސުންނަށް ބަލިޖެހުމުގެ ފުރުޞަތު ވަރަށް ބޮޑުކަމަށް އެފަރާތްތަކުންދަނީ ފާހަގަކުރަމުންނެވެ.


20 ވަނަ އޭޝިއަން އެތުލެޓިކްސް ޗެމްޕިއަންޝިޕް\n20 ވަނަ އޭޝިއަން އެތުލެޓިކްސް ޗެމްޕިއަންޝިޕްގައި މިއަދު ރާއްޖޭގެ5އެތުލީޓުން ވާދަކުރާނެއެވެ. މާލޭގަޑިން ހެނދުނު 8.30ގައި ފަށާ ފިރިހެނުންގެ 200މ ދުވުމުގައި ރާއްޖޭގެ އަޒްނީމް އާއި ސާޢިދު ވާދަކުރާނެއެވެ.\nއަޒްނީމް ވާދަކުރާނީ 200މ ދުވުމުގެ2ވަނަ ހީޓްގައެވެ. އަދި ސާޢިދު ވާދަކުރާނީ 200މ ދުވުމުގެ4ވަނަ ހީޓްގައެވެ. މި އިވެންޓްގެ ރާއްޖޭގެ ގައުމީ ރިކޯޑަކީ 2011ވަނަ އަހަރު މެލޭޝިއާގެ މަލާކާ އޯޕަންގައި ރާއްޖޭގެ އަޒްނީމް އަޙްމަދު ދުވެފައިވާ 21.70ސިކުންތުގެ ރިކޯޑެވެ.\nރާއްޖޭގެ ގަޑިން ހަވީރު 5.10ގައި ފަށާ ފިރިހެނުންގެ 800މ ދުވުމުގައި ވާދަކުރާނީ އަޙްމަދު ޙަސަން އާއި ޝިފާޒް މުޙައްމަދެވެ. އަޙްމަދު ޙަސަން ވާދަކުރަނީ 800މ ދުވުމުގެ 2ވަނަ ހީޓްގައެވެ. އަދި ޝިފާޒް ވާދަކުރާނީ 800މ ދުވުމުގެ3ވަނަ ހީޓްގައެވެ. މި އިވެންޓްގެ ރާއްޖޭގެ ގައުމީ ރިކޯޑަކީ 1999ވަނަ އަހަރުގެ ސާފް ގޭމްސްގައި ނަސީރު އިސްމާޢީލް ދުވެފައިވާ 1މިނިޓް 53.08ސިކުންތުގެ ރިކޯޑެވެ.\nރާއްޖޭގަޑިން ހަވީރު 5.40ގައި ފަށާ އަންހެނުންގެ 200މ ދުވުމުގައި ވާދަކުރާނީ ރާއްޖޭގެ އަފާ އިސްމާޢީލް އެވެ. އަފާ ވާދަކުރާނީ 200މ ދުވުމުގެ2ވަނަ ހީޓްގައެވެ. މިއިވެންޓުގެ ރާއްޖޭގެ ގައުމީ ރިކޯޑަކީ 2011ވަނަ އަހަރުގެ އޭޝިއަން އެތުލެޓިކްސް ޗެމްޕިއަންޝިޕްގައި އަފާ ދުވެފައިވާ 26.09ސިކުންތުގެ ރިކޯޑެވެ.


ސައުދީގެ ކޯޓުތަކަށް އަންހެން ފަނޑިޔާރުން\nސަރުކާރުގެ އިސް މަގާމުތަކަށް އަންހެނުން ޢައްޔަން ކުރަން ފަށާފައިވަނީ ވަރަށް ފަހުން\nއަންހެނުން އިސްމަގާމުތަކުގައި ތިބި އެންމެ ގިނަ ދާއިރާއަކީ ސިއްހީ ދާއިރާއާއި ތައުލީމީ ދާއިރާ\nއަންހެނުން ބާރުވެރިކުރުވުމުގެ ގޮތުން ގިނަ މަސައްކަތްތައް ކުރެވޭ\n17 ޖެނުއަރީ 2021 | އާދީއްތަ 12:20\nސައުދީ އަރަބިއްޔާގެ އަންހެން ކަނބަލުންނަށް މަހުރަމަކާ ނުލާ ވެހިކަލް ދުއްވުމުގެ ހުއްދަ ދީފައިވަނީ 2020 ވަނަ އަހަރުގެ ތެރޭގައި\nސައުދީ އަރަބިއްޔާގެ ކޯޓުތަކުގައި ފަނޑިޔާރުންގެ ގޮތުގައި އަންހެން ފަނޑިޔާރުން ވަރަށް އަވަހަށް ޢައްޔަންކުރަން ފަށާނެ ކަމަށް އެގައުމުން ބުނެފިއެވެ.\nހިންދު އަލް ޒާހިދް ދަ އަންޑަރ ސެކިއުރިޓީ ފޯ ވުމެން އެމްޕަވަރމެންޓް އެޓް ދަ ހިއުމަން ރިސޯސަސް އެންޑް ސޯޝަލް ޑިވެލޮޕްމަންޓުން ހުކުރު ދުވަހު ބުނެފައިވަނީ ސައުދީ ކޯޓުތަކުގެ ފަނޑިޔާރުންނަށް ވަރަށް އަވަހަށް އަންހެން ކަނބަލުން ޢައްޔަންކުރުމުގެ މަސައްކަތް ފަށާނެ ކަމަށެވެ.\nމިނިސްޓަރ އޮފް ޖަސްޓިސް ވާލިދް އަލް ސަމާނީ ވިދާޅުވީ އަންހެނުން ބާރުވެރި ކުރުވުމަށް ގިނަ މަސައްކަތްތަކެއް ކުރަމުންދާ ކަމަށެވެ. އަދި ޖުޑިޝަލް ސަރވިސްގެ އެކި މަގާމުތަކަށް 100 އަންހެން ބޭކަނބަލުން ޢައްޔަން ކުރުމަށް ހުއްދަ ދީފައިވާ ވެސް ކަމަށް ވާލިދް ވިދާޅުވިއެވެ.\nއަލް އަރަބިއްޔާ ޓީވީގައި ވާހަކަދައްކަވަމުން އަލް ޒާހިދު ވިދާޅުވީ ސަރުކާރުން އޮތީ އަންހެނުން ބާރުވެރި ކުރުމަށް ކުރަން ޖެހޭ މަސައްކަތްތައް ކުރުމަށް އަތުކުރި އޮޅާލައިގެން ކަމަށެވެ. ސަރުކާރު އިސް މަގާމުތަކަށް އަންހެނުން އައްޔަން ކުރަން ފަށާފައިވަނީ ވަރަށް ފަހުންކަން ފާހަގަކުރައްވައި ޒާހިދު ވިދާޅުވީ މިހާރު އަންހެނުން އިސްމަގާމުތަކުގައި ތިބި އެންމެ ގިނަ ދާއިރާއަކީ ސިއްހީ ދާއިރާއާއި ތައުލީމީ ދާއިރާ ކަމަށެވެ. އަދި ކުރިއަށް އޮތްތަނުގައި އެހެނިހެން ދާއިރާތަކުގެ އިސްމަގާމުތަކުގައި އަންހެނުންގެ ދައުރު ވަރަށް ބޮޑުވާނެ ކަމަށް އޭނާ ވިދާޅުވިއެވެ.\nމީގެ އިތުރުން ޖުޑިޝަލް މިނިސްޓްރީން ވަނީ ދާދި ފަހުން ވެސް އެކި ދާއިރާތަކުން ކިޔަވައިގެން ތިބި ގާބިލް އަންހެން ބޭކަނބަލުން މިނިސްޓްރީގެ އެހެނިހެން މަގާމުތަކަށް ޢައްޔަން ކޮށްފައެވެ. އެގޮތުން ޝަރިޢާ، ލޯ އަދި ސޯޝިއޮލޮޖީގެ ދާއިރާއަށް ތަޢުލީމީ ކަނބަލުން މަގާމުތަކަށް ނަގާފައިވާ ކަމަށް އެ މިނިސްޓްރީން ބުނެއެވެ.\nވަޒީފާގެ ބާޒާރުގައި އަންހެނުންގެ ދައުރު އިތުރު ކުރުމަށް މަސައްކަތް ކުރަމުންދާއިރު، 2025 ވަނަ އަހަރު އަންނަން ވާއިރަށް 25 އިންސައްތަ ކުރިއެރުމަށް ސައުދީގެ ސަރުކާރުން ވަނީ އަމާޒު ހިފާފައެވެ. ނަމަވެސް މިހާރު އެ ޓަރގެޓް ހާސިލްވެ މިއަދަދު މިހާރު ވަނީ 31 އިންސައްތައަށް އަރާފައެވެ.


Disha ah fahu Ek Villain2ge team ah Tara!\nދިޝާ އާއި ތާރާ---\nދިޝާއަށް ފަހު އެކް ވިލްން 2ގެ ޓީމަށް ތާރާ!\n11 މާރޗް 2020 - 12:22:30\nމޯހިތު ސުރީ ޑައިރެކްޓްކޮށް 2014 ވަނަ އަހަރު ނެރުނު ފިލްމު، "އޭކް ވިލަން" އަކީ ހިޓްވި ފިލްމެކެވެ. ފިލްމުގެ ދެވަަނަ ބައެއް ތައްޔާރުކުރުމަށް މިހާރު ނިންމާފައިވާއިރު މި ފިލްމުގެ ލީޑު ބަތަލާގެ ރޯލުން ފެނިގެން ދާނީ ދިޝާ ޕަޓާނީ ގެ އިތުރުން ތާރާ ސުތަރިއާ ވެސް ފެނިގެންދާނެ އެވެ.\nފިލްމަށް ދެ ބަތަލާ ބޭނުންވާ ކަމަށް ޑައިރެކްޓަރު މޯހިތު ބުނެފައިވާއިރު ދިޝާގެ އިތުރުން ފެނިގެންދާނީ ތާރާ ކަމަށް މޯހިތު ވަނީ ބުނެފައެވެ. މޯހިތު ބުނީ ތާރާ ފެނިގެންދާނީ ލަވަ ކިޔުންތެރިއެއްގެ ރޯލުން ކަމަށެވެ.\nފިލްމުގެ ދެވަނަ ބައިގެ ލީޑު ރޯލުން ފެނިގެން ދަނީ ޖޯން އަބްރަހަމް އާއި އަދިތުޔާ ރޯއީ ކަޕޫރެވެ. މިއީ ޖޯން އާއި އަދިތުޔާ އެކުގައި ފެނިގެންދާ ފުރަތަމަ ފިލްމެވެ. އެކަމަކު ޑައިރެކްޓަރު މޯހިތާއެކު، އަދިތިޔާ މަސައްކަތްކުރާ މިއީ ތިން ވަނަ ފިލްމެވެ.\nފިލްމުގެ ފުރަތަމަ ބައިން ފެނިގެންދިޔައީ ޝްރަދާ ކަޕޫރާއި ސިދާތު މަލްހޯތްރާ އަދި ރިތޭޝް ދޭޝްމުކްއެވެ. ފިލްމުގެ މަސައްކަތް ފަށާނެ ދުވަހެއް އަދި އެނގިފައިނުވާއިރު ފިލްމު ނެރޭނެ ދުވަހެއް ވެސް އަދި ހާމަކޮށްފައެއް ނުވެއެވެ.\nތާރާ ސުތަރިއާދިޝާ ޕަޓާނީ\nދިޝާ އޭނާގެ އުމުރު އޮޅުވާލި\nފެޝަން އާއި ޓްރެންޑު ތަކެއް ނޭންގެ: ދިޝާ\nތާރާގެ ލޯބިވެރިއަކީ ކާކު؟\nހީނާ އެކަންޏެއް ނޫން، ތާރާ ވެސް އުޅެނީ ރާއްޖެ މިސް ވާތީ!


Yoosuf Bin Thaashfeen 11 - One Online\nޔޫސުފު ބިން ތާޝްފީން 11\n(07 ނޮވެމްބަރުގެ އަދަދާ ގުޅޭ)\n"ބައްޕާ! ކޮންއިރަކުތޯ އިޝްބީލިއްޔާގެ ލަޝްކަރު އަންނާނީ!"\n"ދަރިފުޅާ! އިޝްބީލިއްޔާގެ ލަޝްކަރު މިއަދު އަންނާނެކަން ނޭނގެ!"\nسـكيـنـة ވިދާޅުވިއެވެ. "ރަށުގެ މީހުން އެކަމާ ވަރަށްބޮޑަށް އެބަ އުފާފާޅުކުރޭ."\nعبـدالمـنعــم ސީރިއަސް ވެވަޑައިގެންފައި ވިދާޅުވިއެވެ. "މިހާރަކު ذوالـنّــون ބަލިކުރާކަށެއް އަޅުގަނޑުމެންނަކަށް معـتـمـد ގެ އެހީފުޅުގެ ބޭނުމެއްނެތް."\nسـكيـنـة ވިދާޅުވިއެވެ. "ޙަޤީޤަތުގައިވެސް އިޝްބީލިއްޔާގެ ލަޝްކަރު އަންނަނީ މާލަހުން ނަމަވެސް އެ ލަޝްކަރު އައުމަކީ ރަނގަޅު ފާލެއް. އަޅުގަނޑަށް ހީވާގޮތުގައި އިޝްބީލިއްޔާގެ ލަޝްކަރު ފެންނައިރަށް ذوالـنّــون ގެ ބާކީހުރި ހަކަތަކޮޅުވެސް ނެތިގެން ހިނގައިދާނެ."\nعبـدالمـنعــم ވިދާޅުވިއެވެ. "ذوالـنّــون ގެ އެއްވެސް ބުންވަރެއް މިހާރަކުވެސް ނެތް. معـتـمـد ގެ ލަޝްކަރުގެ އައުމަކީ އަޅުގަނޑުމެންނަށް އައު މުސީބާތެއްގެ ފެށުން ކަމުގައި ވިޔަނުދެއްވާށި! އޭނާ އިޚުލާޞްތެރި ހިތްޕުޅަކުން ޤުރުޠުބާގެ މީހުންނަށް އެހީވެދެއްވަން ބޭނުންފުޅުނަމަ ވަޑައިގަތީހީ މީގެ އެތައްދުވަހެއްގެ ކުރީން. މިހާރުވެސް އޭނާ ޤުރުޠުބާއާ ވިއްސަކަށް މޭލުދުރުގައި ލަޝްކަރު މަޑުކުރައްވައިގެން ޅެންވެރީންނާއެކު ހަވީރުކުރައްވާތާ އެއްހަފްތާ އަށްވުރެ ގިނަވެއްޖެ. އިހަށްދުވަހު އަޅުގަނޑުމެންނަށް ޚަބަރު ލިބުނު އެލަޝްކަރު އެތަނުން ފުރައިފިކަމަށާއި، ހަވީރު ވާއިރަށް ޤުރުޠުބާއަށް އަންނާނެކަމަށް. ހަވީރު އެލަޝްކަރާ އިސްތިޤުބާލުކުރާން ސިފައިންވެސް އައްޒަހުރާއަށް އެއްވި. ވޮލަންޓިޔަރުންގެ އެތައް ބައެއްވެސް ބާޒާރުމަތި ޒީނަތްތެރިކުރާންދިޔަ. އެކަމަކު ޢިޝާވަގުތު ޚަބަރު ލިބުނީ މިރަށާ އަށްމޭލު ދުރުގައި އަނެއްކާވެސް އެބައިމީހުން ފޭލިގެޖެހި ވާހަކައާއި، ހެނދުނު އަންނާނެ ވާހަކަ. ދުޝްމިނުންނަށް އެކަން އެނގުނީކަމުގައި ވެދާނެ. މިރޭ އެބައިމީހުންގެ ޙަމަލާ ވަރަށް ވަރުގަދަ. ބަޠުލިޔޫސްގެ ސިފައިން ވަރަށް ހިތްވަރާއެކު ހަނގުރާމަ ނުކުރިނަމަ ذوالـنّــون ގެ ލަޝްކަރު މިރަށް ހިފައިފީސް. ހާރުދަމު ذوالـنّــون ގެ ލަޝްކަރު ބޭރުފާރާ ދުރަށްޖެއްސުމަށްފަހު އަޅުގަނޑު މަސައްކަތްކުރީ ذوالـنّــون ގެ ލަޝްކަރަށް އެންމެފަހުގެ ޙަމަލާދޭން. އެކަމަކު ނަސީބު ދެރަކަމުން އަޅުގަނޑުމެންގެ ލަޝްކަރުގައި ކުރީގެ ޖޯޝާއި ފޯރިއެއް މިހާރަކު ނެތް. ޤުރުޠުބާގެ އާއްމުންގެ ގިނަމީހުންވެސް ދެކެނީ ذوالـنّــون ގެ ލަޝްކަރު ބަލިކޮށްލެވޭނީ ހަމައެކަނި އިޝްބީލިއްޔާގެ ލަޝްކަރަށްކަމަށް. އެބައިމީހުންގެ ބޯކޮޅު ބައްލަވާން ދަންނަބޭކަލުން ތިއްބަވާތީ ނޫންނަމަ އެބައިމީހުން ދިފާޢީ މަރުކަޒުތައް ދޫކޮށްލައިފައި ރަށުތެރެއަށް ހިނގައްޖައީސް."\nޚާދިމާއެއް އައިސް ފަރީއްކޮޅު ތައްޔާރުވީ ވާހަކަ ދެންނެވުމުން عبـدالمـنعــم އޭނާގެ އަނބިކަނބަލުންނާއި، ބޭފުޅުން ގޮވައިގެން ފަރީއްކުޅުއްވާ ކޮޓަރިކޮޅަށް ވެދެވަޑައިގެންފިއެވެ.\nإدريـس ދުނިދަނޑި ހިއްޕަވައިގެން އޭނާގެ ގޭގެ ކުރިމަތީގައި އޮތް ބޮޑުސިންގާ ބަގީޗާގައި ހުންނެވިއެވެ. އޭނާ އެކިދިމަދިމާއަށް ބައްލަވަން ހުންނަވަނިކޮށް ކޮތަރެއް އުދުހިފައި އަންނަތަން ފެނިވަޑައިގެންފިއެވެ. އޭނާ އަވަސްއަވަހަށް އެކޮތަރާ އަމާޒުކުރައްވައިފައި ދުންޏެއް ދޫކޮށްލެއްވިއެވެ. ނަމަވެސް ކޮތަރު ސަލާމަތްވެގެން ހިނގައްޖެއެވެ. އެވަގުތު އޭނާގެ ފަހަތްޕުޅުން ކުއްޖަކު ހޭނއަޑު އިވިވަޑައިގެންފިއެވެ. إدريـس ކޯފާ އިސްކުރައްވައި އެނބުރިވަޑައިގެން ބައްލަވައިލެއްވިއިރު ފަހަތްޕުޅުގައި ހުންނެވީ އޭނާގެ ކޮއްކޮ ميـمــونـة އެވެ. އޭނާގެ އަތްޕުޅުގައި ހޭމައެއް އޮތެވެ.\n"ކޮންކަމަކާ ތިޔަ ހިނިފުޅުވަޑުވަނީ؟" إدريـس ނުގަބޫލުފުޅުވެވަޑައިގެންފައި ސުވާލު ކުރެއްވިއެވެ.\nميـمــونـة އެއްވެސް ޖަވާބެއް ނުދެއްވިއެވެ. އޭނާ ދުވެވަޑައިގެންފައި ވަޑައިގެން ބިންމަތީގައި އޮތް ތީރު ނަންގަވައިގެން ވަޑައިގެން ލާނެތް ހިނިތުންވެވަޑައިގަތުމާއެކު އޭނާގެ ބޭބެއާ ދިމާއަށް ބައްލަވައިލައްވަމުން ވިދާޅުވިއެވެ. "ބޭބެގެ ދުނި މިއޮތީ!" إدريـس ތީރު އަތުލެއްވުމުގެ ބަދަލުގައި ميـمــونـة ގެ އަނެއް އަތްޕުޅުގައި އޮތް ހޭމަ އަތުލައްވައިފިއެވެ. އޭނާ ކައިރީގައިހުރި ގަހަކަށް އެ ހޭމަ އެއްލައިލެއްވިއެވެ. ހޭމަ އެގަހުގެ ގޮފިގަނޑެއްގައި ހަރުލައިފިއެވެ. ميـمــونـة ތީރު އެއްލައިލައްވައިފައި އިރުކޮޅަކު ތުންފިއްތަވައިގެން ހުންނަވައިފައި ގަހާ ދިމާއަށް ބައްލަވައިލައްވައިފައި ވިދާޅުވިއެވެ. "އަޅުގަނޑު ވައްޓައިލާނަން."\n"ކޮއްކޮ ކިހިނެއް ވައްޓަވާނީ."\nميـمــونـة ކައިރީގައި ގަސް އިންދާފައި އޮތްތަނަކުން ވެލި ނަންގަވައިފައި ގަހާ ދިމާއަށް ވެލި އުއްކަވާން ފައްޓަވައިފިއެވެ.\n"ކޮއްކޮއަކަށް ހޭމައެއް ނުވެއްޓެވޭނެ! ބައްލަވަން ހުންނަވާ. ބޭބެ ދުންޏެއް ޖަހާނަން. އޭރު ހަމަވަގުތުން ވެއްޓިދާނެ." إدريـس މިހެން ވިދާޅުވެފައި ميـمــونـة ގެ ކުޅޭކުޅޭ ހޭމައާ ދިމާއަށް ދުނި އަމާޒުކުރައްވަން މަސައްކަތްޕުޅު ކުރެއްވިއެވެ. ނަމަވެސް ميـمــونـة އަވަސްއަވަހަށް ވަޑައިގެން إدريـس ގެ އަތްޕުޅުގައި އޮޅުލައިވަޑައިގެންފިއެވެ. "ނޫން. ނޫން. އަޅުގަނޑުގެ ކުޅޭ ހޭމައަށް ދުނި ނުޖައްސަވާތި!"\nإدريـس ވިދާޅުވިއެވެ. "އެންމެ ރަނގަޅު. ބޭބެގެ އަތުން ދޫކޮށްލައްވާ. އޭރުން ގާކޮޅެއް އެއްލައިގެން ހޭމަ ވައްޓާލަދޭނަން."\nއަންދަލުސުގެ ޠުލައިޠުލާ (ޓޮލޭޑޯ)، ފޮޓޯގެ ޝުކުރު: ސްޓީވަންޔޫ. ފިކްސަބޭ\nميـمــونـة إدريـس ގެ އަތްޕުޅުން ދޫކޮށްލައްވައިފިއެވެ. إدريـس ގާކޮޅެއް ނަންގަވަން ހިންގަވައިގެންނެވިތަނާ سعد ބަގީޗާގެ ބޭރު ދޮރޯށީން އެތެރެއަށް ވެދެވަޑައިގެންފިއެވެ. سعد ފެނިވަޑައިގަތުމާއެކު إدريـس ހޭމައިގެ މަތީން ހަނދުމަފުޅު ނެތިއްޖެއެވެ. އޭނާ سعد އާ ދިމާއަށް ވަޑައިގެންފިއެވެ.\n"މިއަދު އެހެން ކުދިންނެއް ނާދޭތޯ؟" سعد އަސްމަތީން ފައިބައިވަޑައިގަންނަވަމުން ސުވާލު ކުރެއްވިއެވެ.\n"އާދެ! މިއަދަކު އެކުދީންނެއް ނާދޭ. އެންމެން ދިޔައީ އިޝްބީލިއްޔާގެ ލަޝްކަރަށް މަރުޙަބާ ކިޔާތަން ބަލަން."\n"އެކަމަކު އިޝްބީލިއްޔާގެ ލަޝްކަރު އަދިވެސް ނާދެއެއް ނޫންތޯ؟"\n"އެކުދީން ބުނީ އިޝްބީލިއްޔާގެ ލަޝްކަރު ވަރަށް ކައިރިއަށް އަތުވެއްޖެކަމަށް މިއަދު އައްޒަހުރާ ވަނީ ވަރަށް ބޮޑަށް ޒީނަތްތެރިކޮށްފައި. معـتـمـد ގެ ވަޒީރު إبـن عمّــار ވެސް އެލަޝްކަރުގައި ބައިވެރިވެވަޑައިގަންނަވާކަމަށް ޚަބަރު ލިބޭ." سعد ވިދާޅުވިއެވެ. "المـــاس ބޮޑުބޭބެ ބުނުއްވާގޮތުގައި إبـن عمّــار އަށް އެނގިވަޑައިގަންނަވަނީ ޅެން ހައްދަވާށާއި ރާޒުވާ ކުޅުއްވާން."\n"އަޅުގަނޑުގެ ބައްޕަވެސް ވިދާޅުވި އޭނާ ވިއްސަކަށް މޭލު ދުރުގައި ލަޝްކަރު މަޑުކުރައްވައިގެން ހުންނަވާތާ އަށެއްކަ ދުވަސް ވެއްޖެއޭ. މަގުމަތީގައިވެސް ރާޒުވާ ކުޅުއްވަނީ ކަމުގައި ވެދާނެ."\nإدريـس سعد ގެ އަސްގޮވައިގެން އަސްގުދަނަށް ވަޑައިގެންފިއެވެ.\nميـمــونـة ތަންކޮޅެއް ދުރުގައި އިރުކޮޅެއްވަންދެން ހުންނަވައިލައްވައިފައި ގަސްދޮށަށް ވަޑައިގެން ގަހަށް ވެލި އުއްކަވާން ފައްޓަވައިފިއެވެ.\n"ކީއްވީތޯ؟ ميـمــونـة!" سعد ميـمــونـة ގެ އަރިހަށް ވަޑައިގެން ސުވާލު ކުރެއްވިއެވެ.\n"ބޭބެ އަޅުގަނޑުގެ ހޭމަ މިހިރަ ގަހަށް އެއްލައިލެއްވީ." ميـمــونـة ޝަކުވާގެ ރާގުގައި ވިދާޅުވިއެވެ.\n"މަޑުކުރައްވާ! އަޅުގަނޑު ވައްޓައިދޭނަން." سعد އޭނާގެ ދުނިދަނޑީގައި ދުންޏެއް ރުވައިލައްވަމުން ވިދާޅުވިއެވެ. ميـمــونـة އިޙުތިޖާޖު ކުރެއްވިއެވެ. "ނޫން! ނޫން! ބައްލަވާ. އަޅުގަނޑުގެ ހޭމަ!"\nކަންބޮޑުވެވަޑައި ނުގަންނަވާ! އަޅުގަނޑު ދުންޏެއް ކަލާގެ ހޭމައަކަށް ނާރާނެ." سعـد މިހެން ވިދާޅުވެފައި ދުނި ދޫކޮށްލެއްވިއެވެ. ގަހުގެ ގޮފިގަނޑަށް ދުނި އަމާޒުވުމުގެ ސަބަބުން އެރި ލޮޅުމުގައި ميـمــونـة ގެ ހޭމަ ވެއްޓިއްޖެއެވެ. ميـمــونـة އަވަސްއަވަހަށް ހޭމަ ނަންގަވައި މޭފުޅުގައި ޖައްސަވައިލައްވަމުން ވިދާޅުވިއެވެ.\n"إدريـس ބޭބެ ދުނި ޖެއްސެވިނަމަ ހެރުނީހީ މިކުއްޖާގެ ލޮލަށްކަން ކަށަވަރު."\n"إدريـس ގެ އަމާޒު ތިޔަހައި ގޯހެއް ނޫން."\n"މާކަ ގޯހެއް ނޫން. ދެންމެއަކު އުދުހިފައި އައި ކޮތަރަކަށްވެސް ބޭބެ ދުނިޖެއްސެވި. އެކަމަކު ބޭބެ ޖެއްސެވި ދުނި ވެއްޓުނީ ބިންމައްޗަށް."\nسعد ހިނިފުޅު ވަޑުވަމުން ވިދާޅުވިއެވެ. "އަޅުގަނޑުގެ ތީރުވެސް ވެއްޓުނީ ބިންމައްޗަށް."\nއިރުކޮޅެއްވަންދެން ދެބޭފުޅުން ހިމޭނުން ތިއްބެވިއެވެ. އެހެން ތިއްބަވާފައި ميـمــونـة ކުއްލިއަކަށް ސުވާލު ކުރެއްވިއެވެ. "އަޅުގަނޑުގެ ހޭމައިގެ ނަން ކަލާއަށް އެނގިވަޑައިގަންނަވާތޯ؟"\n"ނޭނގޭ. ކުޅޭކުޅޭ ހޭމަތަކަށްވެސް ނަންކިޔައި އުޅޭތޯ؟"\n"ކީއްވެތޯ ނަމެއް ނުކިޔާންވީ؟"\n"އެންމެ ރަނގަޅު. ކަލާގެ ހޭމައިގެ ނަމަކީ ކޮބައިތޯ؟"\n"މީނާގެ ނަމަކީ ސުލްޠާނާ ރަމީކިއްޔާ. ސުލްޠާނާ ރަމީކިއްޔާއަކީ ކާކުކަން އެނގިވަޑައިގަންނަވާތޯ؟"\n"ކަލާ ދެންމެ ވިދާޅުވީ އެއީ ކަލާގެ ހޭމައިގެ ނަން ކަމުގައި."\n"ނޫން. އަޅުގަނޑުގެ މަންމަ ވިދާޅުވީ ސުލްޠާނާ ރަމީކިއްޔާއަކީ އިޝްބީލިއްޔާގެ ރަނިކަމަނާއޭ."\nسعـد ހިނިފުޅު ވަޑުވަމުން ވިދާޅުވިއެވެ. "އެހެންވީއިރު އިޝްބީލިއްޔާގެ މަލިކާއަކީ ކަލާގެ ޑޯލް ދޮގެއްތޯ؟"\nميـمــونـة ވަރަށް ބާރަށް ހިނިފުޅު ވަޑުވާން ފައްޓަވައިފިއެވެ. سعـد ވިދާޅުވިއެވެ. "ރަމީކިއްޔާއަކީ ކަލާގެ ހޭމަޔަށް މާކަމުދާ ނަމެއް ނޫން. ކަލާގެ ހޭމަޔަށް ކޮންމެވެސް އެހެން ނަމެއް ދެއްވާ."\nميـمــونـة ކަންބޮޑުވެވަޑައިގެން ވިދާޅުވިއެވެ. "އެހެންވީއިރު ކޮންނަމެއްތޯ އަޅުގަނޑުގެ ހޭމައަށް ކިޔާނީ."\n"ކަލާގޭ ހޭމަޔަށް ميـمــونـة އޭ ވިދާޅުވޭ. އެއީ ވަރަށް ރީތި ނަމެއް."\nميـمــونـة އަނެއްކާވެސް ހިނިފުޅު ވަޑުވާން ފައްޓަވައިފިއެވެ. "ބައްލަވާ. ميـمــونـة އަކީ އަޅުގަނޑުގެ އަމިއްލަ ނަން!"


UK Ge Health Minister Kamah Muslimaku Ayyan Kohfi - Vaguthu\nއިނގިރޭސިވިލާތުގެ ހެލްތު މިނިސްޓަރަކަށް ޕާކިސްތާން ދަރިކޮޅަށް ނިސްބަތްވާ ސާޖިދު ޖާވިދު އައްޔަން ކޮށްފިއެވެ.\nއިނގިރޭސިވިލާތުގެ ހެލްތު މިނިސްޓަރުގެ މަގާމު ހުސްވީ އެގަމާމުގައި ހުންނެވި މެޓް ހެންކޮކް ކޮވިޑް-19 ގައިޑްލައިނާއި ހިލާފުވެ، އޭނާގެ މުވައްޒަފަކާއި ބަދުއަޙްލާގީ އަމަލެއް ހިންގި މައްސަލަ ފެންމަތިވެ ފާޑުކިޔުންތައް އަމާޒުވުމާއިއެކު މަގާމުން އިސްތިއުފާ ދެއްވުމުންނެވެ.\nޑެލްޓާ ވޭރިއަންޓްގެ ސަބަބުން އިނގިރޭސިވިލާތުގައި އަނެއްކާވެސް ކޮވިޑްގެ ހާލަތު ގޯސްވަމުންދާ ދަނޑިވަޅެއްގައި ހެލްތު މިނިސްޓަރުގެ މަގާމަށް އައްޔަން ކުރެއްވި ސާޖިދަކީ 2010 ވަނަ އަހަރުން ފެށިގެން އިނގިރޭސިވިލާތުގެ ގާނޫނު ހަދާ މަޖިލީހުގެ މެންބަރެކެވެ. އޭނާ ވަނީ 2018 ވަނަ އަހަރުން 2019 ވަނަ އަހަރަށް ހޯމް މިނިސްޓަރުގެ މަގާމު ވެސް އަދާކުރައްވާފައެވެ.\nހެލްތު މިނިސްޓަރުގެ މަގާމަށް އައްޔަން ކުރުމުން ސާޖިދު ކުރެއްވި ޓްވީޓެއްގައި ވިދާޅުވީ ހެލްތު މިނިސްޓަރުގެ ގޮތުގައި ގައުމަށް ހިދުމަތް ކުރުމުގެ ފުރުސަތު ލިބުމަކީ ލިބުނު ވަރަށް ބޮޑު ޝަރަފެއް ކަމަށެވެ. އެންމެ ބޮޑު އިސްކަމެއް ދޭނީ ކޮވިޑްގެ ބަލިމަޑުކަމުން އަރައިގަތުމަށް ކަމަށް ވެސް ސާޖިދު ވިދާޅުވިއެވެ.\nއިނގިރޭސިވިލާތުގެ މީޑިއާތަކުން ބުނާ ގޮތުގައި ކޮވިޑް ކޮންޓްރޯލް ކުރުމުގެ އިތުރުން ވެސް ސާޖިދު ކުރަން ޖެހިފައިވާ ވަރަށް ގިނަ މަސައްކަތްތައް އެބަހުއްޓެވެ. އޭގެތެރެއިން އެންމެ މުހިއްމު އެއްކަމަކީ އިނގިރޭސިވިލާތުގެ ނޭޝަނަލް ހެލްތު ސާވިސް (އެންއެޗްއެސް) އޯވަހޯލްކޮށް އެތަނުގެ މައްސަލަތައް ހައްލު ކުރުމެވެ. މީގެ އިތުުރުން ކޮވިޑްގެ ސަބަބުން އެހެން ބަލިތަކުގެ ބަލި މީހުންނަށް ފަރުވާ ނުދެވި އޮތް އޮތުމަށް ހައްލެއް ހޯދުމަކީ ވެސް އޭނާގެ މުހިއްމު މަސައްކަތަކަށް ވާނެއެވެ.\nއުމުރުން 51 އަހަރުގެ ސާޖިދު އުފަންވީ ޕާކިސްތާންގެ ލާހޫރަށެވެ. ނަމަވެސް ވަރަށް ތުއްޕުޅުއިރު އާއިލާ އާއިއެކު އިނގިރޭސިވިލާތައް ހިޖުރަކޮށް ދިރިއުޅުއްވަމުން ގެންދެވީ އިނގިރޭސިވިލާތުގައެވެ. އޭނާ މަތީތައުލީމް ހާސިލް ކުރައްވާފައި ވަނީ އިގްތިޞާދީ ދާއިރާ އިންނާއި ސިޔާސީ ދާއިރާ އިންނެވެ.\nސާޖިދު އިނގިރޭސިވިލާތު ސަރުކާރުގެ އިސް މަގާމަކަށް ފުރަތަމަ އަދާކުރެއްވީ ޓްރެޝަރީގެ ޖޫނިއާ މިނިސްޓަރުގެ މަގާމެވެ. އެއީ ކުރީގެ ބޮޑުވަޒީރު ޑޭވިޑް ކެމެރަންގެ ބޮޑުވަޒީރު ކަމުގައެވެ.\nޖޫން 27, 2021 11:38\nއާ ! މުސްލިމު ނަމެއް1\nޖޫން 27, 2021 11:54\nމުސްލިމު ނަމެއްކިޔަސް މުސްލިމަކަށް ނުވާނެ! އޭނާ ބުނެފައިވަނީ އޭނާގެ ގޭގައި އަޅުކަންކުރަނީ ހަމައެކަނި ނަސާރާދީނަށޭ އެއީއޭނާގެ އަންހެނުން ނަސާރޯ ދީނުގެމީހަކަށްވީތީ! ސީދާ ތިމާއަކީ މުސްލިމެއްނޫންކަމަށާއި ރާވެސްބޯކަމަށާއި އަދި އިސްރާއީލަށް ހިޖުރަކުރަން ތައްޔާރަށް ހުރިކަމަށާއި އެތަނުގެ ޔަހޫދީންގެ މުޤައްދަސު ތަންތަނަށް ފަލަސްތީނުމީހުން ރުޅިއަރުވަން ގަސްދުގައިގޮސްފައިވޭ! ދެން މިއީ ހޭޓްރެޑެއްނޫން! މީނާ މުސްލިމެކޭބުނީމާ އޭނާމިކަމުގައި ދެކޭގޮތް ހާމަކޮށްދިނީ!


7070.00 އާއި 10640.00 ރުފިޔާއާއި ދެމެދުގެ މަސާރައެއް\nޓީޗަރުންގެ ވަޒީފާގެއޮނިގަނޑުގެ CS15-4 ގެ ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން 2އަހަރު %85 އަށްވުރެ މަތިން މާކްސް ލިބިފައިވުން.\nޓީޗަރުންގެ ވަޒީފާގެއޮނިގަނޑުގެ CS15-3 ގެ ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން 2އަހަރު %85 އަށްވުރެ މަތިން މާކްސް ލިބިފައިވުން.\nކިޔަވައިދިނުމުގެ ރޮނގުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑު ލެވެލް7ނުވަތަ އެއަށްވުރެ މަތީ ސަނަދެއް ހާސިލްކޮށްފައިއޮތުމާއިއެކު ތައުލީމީ ދާއިރާއިން ނުވަތަ ކިޔަވައިދޭ މާއްދާއަށް ޚާއްޞަކުރެވިފައިވާދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9ނުވަތަ އެއަށްވުރެ މަތީ ސަނަދެއް ހާސިލުކޮށްފައި ވުމާއިއެކު ސަނަދުތައް މޯލްޑިވްސް ކޮލިފިކޭޝަން އޮތޯރިޓީއިން ވެލިޑޭޓްކޮށްފައިވުން - ސެން ޓީޗަރުކަމަށް ހަމަޖައްސާނަމަ، ސެންޓީޗަރުންގެ ޝަރުޠު ފުރިހަމަވުން.\nކިޔަވައިދޭ މާއްދާއަށް ޚާއްސަކުރެވިފައިވާ ދާއިރާއަކުން ދިވެހިރާއްޖޭގެ ޤައުމީ ސަނަދުގެ އޮނިގަނޑު ލެވެލް7ގެ ނުވަތަ އެއަށްވުރެ މަތީ ސަނަދެއްޙާޞިލުކޮށްފައި އޮތުމާއިއެކު ކިޔަވައިދިނުމުގެ ރޮނގުން ދިވެހިރާއްޖޭގެޤައުމީ ސަނަދުގެ އޮނިގަނޑު ލެވެލް5ނުވަތަ އެއައްވުރެ މަތީ ސަނަދެއް ހާޞިލްކޮށްފައިވުމާއިއެކު ، ތަޢުލީމީ ދާއިރާއިން ނުވަތަ ކިޔަވައިދޭ މާއްދާއަށް ޚާއްސަކުރެވިފައިވާ ދާއިރާއަކުން ދިވެހިރާއްޖޭގެ ޤައުމީ ސަނަދުގެ އޮނިގަނޑުލެވެލް9ނުވަތަ އެއަށްވުރެ މަތީ ސަނަދެއް ހާޞިލުކޮށްފައިވުމާއިއެކު ސަނަދުތައް މޯލްޑިވްސް ކޮލިފިކޭޝަން އޮތޯރިޓީއިން ވެލިޑޭޓްކޮށްފައިވުން\n- ސެން ޓީޗަރުކަމަށް ހަމަޖައްސާނަމަ ، ސެންޓީޗަރުންގެ ޝަރުޠު ފުރިހަމަވުން.\nފުރިހަމަ ކުރައްވާފައިވާ ވަޒީފާއަށް އެދޭ ފޯމު (މިފޯރމް މިސްކޫލުގެ އިދާރާއިން ނުވަތަ ސިވިލްސާވިސްގެ ވެބްސައިޓް www.csc.gov.mvއިން ޑައުންލޯޑް ކުރެވެން ހުންނާނެއެވެ).\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު/ލެވެލް ކަނޑައަޅާފައިވާ، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓްފިކެޓުތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސްފުރިހަމަ ކުރިކަމުގެ ލިޔުމާއެކު ކޯހުން ލިބޭ ސެޓުފިކެޓު ވަކި ފެންވަރެއްގައި ޤަބޫލު ކުރެވޭނެކަމަށް މޯލްޑިވްސް ކޮލިފިކޭޝަންސް އޮތޯރިޓީން ދޫކޮށްފައިވާ ލިޔުމުގެ ކޮޕީ؛\n(ށ) މަތީ ތަޢުލީމުދޭ، މަރުކަޒަކުން ދޫކޮށްފައިވާ ތަޢުލީމީ ސެޓުފިކެޓުތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 10 ޖޫން 2019 ވާ ހޯމަ ދުވަހުގެ 13:00 ގެ ކުރިން، ރ.މަޑުއްވަރީ ސްކޫލުގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީ-މެއިލް އެޑްރެހަކީ، [email protected] އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމިމަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 10 ޖޫން 2019 އިން 13 ޖޫން 2019 އާއި ދެމެދު ރ.މަޑުއްވަރީ ސްކޫލުގައެވެ. ވުމާއެކު، މިވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި ވަޒީފާއަށް އެދި ހުށައަޅާ، ޝަރުޠު ހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ތަޢުލީމީ ފެންވަރާއި\nމަޤާމަށް މީހުން ހޮވުމަށް ކަނޑައަޅާފައިވާ ކްރައިޓީރިއާގެ ހުރިހާ ބަޔަކުން އެންމެ ދަށްވެގެން ލިބެންޖެހޭ ޖުމްލަ އިންސައްތަ %30 (ތިރީސް އިންސައްތަ)\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6580146 ނަންބަރު ފޯނާއެވެ. އީ-މެއިލް ކުރާނީ[email protected] އަށެވެ.


މޮޅުވި ކެންޑިޑޭޓުންނަށް އިސް ލީޑަރު މަރުހަބާ ވިދާޅުވެއްޖެ\nރައީސް އިބްރާހީމް މުހައްމަދު ސޯލިހް -- ފޮޓޯ: އަވަސް\nއެމްޑީޕީގެ ގައުމީ މަޖިލީހުގެ އިންތިހާބު ކާމިޔާބު ކުރެއްވި ހުރިހާ މެންބަރުންނަށް އެ ޕާޓީގެ އިސް ލީޑަރު އަދި ރައީސް އިބްރާހިމް މުހައްމަދު ސޯލިހް މިރޭ ތަހުނިޔާ ފޮނުއްވައިފި އެވެ.\nރައީސް ކުރެއްވި ޓްވީޓެއްގައި ވިދާޅުވީ އެމްޑީޕީގެ ގައުމީ މަޖިލީހުގެ އިންތިހާބު ކާމިޔާބު ކުރެއްވި ހުރިހާ މެންބަރުންނަށް ތަހުނިޔާ އާއި މަރުހަބާ ދަންނަވާ ކަމަށެވެ. އަދި އިންތިހާބުގައި ވާދަކުރެއްވި ހުރިހާ ކެނޑިޑޭޓުންނާއި ވޯޓުލުމުގައި ބައިވެރިވި ޕާޓީގެ މެންބަރުންނަށް ޝުކުރު އަދާކުރެއްވިއެވެ.\nއިއްޔެ ބޭއްވި އިންތިހާބުގައި ކާމިޔާބު ހޯދި އެމްޑީޕީގެ މެމްބަރުންނަށް ރައީސް ނަޝީދުވެސް ވަނީ މަރުހަބާ ވިދާޅުވިއެވެ. އަދި ޑިމޮކްރެސީގެ ރޫހުގައި މެމްބަރުން ކުރަމުން އަންނަ މަސައްކަތްތައް ފާހަގަކުރައްވައި ވިދާޅުވެފައިވަނީ އެއީ ގައުމަށާއި ޕާޓީއަށް ކޮށްދޭ މަތިވެރި ހިދުމަތެއް ކަމަށެވެ.\n“ބަރުލަމާނީ ނިޒާމަށް ތާއީދު ކުރައްވާ ގިނަ ކެންޑިޑޭޓުން އެމްޑީޕީގެ ގައުމީ މަޖިލީހަށް އިންތިހާބް ވުމަކީ ރާއްޖެއަށް ލިބުނު ކުރިއެރުމެއް،” ރައީސް ނަޝީދު ވިދާޅުވެފައި ވެއެވެ.\nއެމްޑީޕީ ދެ ފެކްޝަނަށް ބެހިފައިވާއިރު އިއްޔެގެ އިންތިހާބުގައި ބޮޑު ކާމިޔާބީއެއް ހޯދާފައި ވަނީ އެމްޑީޕީގެ އިސް ލީޑަރު، ރައީސް އިބްރާހިމް މުހައްމަދު ސޯލިހުގެ ފެކްޝަނަށް ތާއީދު ކުރާ މެމްބަރުން ކަމަށް އެ ފެކްޝަނުން ދެކެއެވެ. ނަޝީދުގެ ފެކްޝަނުން ދެކޭ ގޮތުގައި ގައުމީ މަޖިލީހަށް ހޮވިޑައިގަތް މެޖޯރިޓީ މެންބަރުންނަކީ ބަރުލަމާނީ ފިކުރުގެ މެންބަރުންނެވެ.


SunOnline: 2.4 million dollaruge manfaa uhthama fandiyaaru hoadhi: Fuluhun\n2.4 މިލިއަން ޑޮލަރުގެ މަންފާ އުއްތަމަ ފަނޑިޔާރު ހޯދި: ފުލުހުން\nމުއާވިޔަތު އަންވަރު 13 Feb 2018, 17:59\nއުއްތަމަ ފަނޑިޔާރު އަބްދުﷲ ސައީދު: އެމަނިކުފާނުގެ މައްޗަށް ފުލުހުން ވަނީ ބޮޑެތި ތުހުމަތުތަކެއް ކޮށްފައި --- ސަން ފައިލް ފޮޓޯ: މުހައްމަދު އަފްރާހު\nރާއްޖޭގެ ބޮޑު ކުންފުންޏަކުން ސުޕްރީމް ކޯޓުގެ ފަނޑިޔާރު އަލީ ހަމީދު މުހައްމަދަށް ދިން 2.4 މިލިއަން ޑޮލަރުގެ ލޯނުގެ މަންފާ އުއްތަމަ ފަނޑިޔާރު އަބްދުﷲ ސައީދު ހޯއްދެވި ކަމަށް މޯލްޑިވްސް ޕޮލިސް ސާވިސް އިން ބުނެފިއެވެ.\nފުލުހުން މީގެ ކުރިން ބުނެފައިވަނީ އަލީ ހަމީދަށް ނިސްބަތްވާ ދަބަހަކުން 215،000 ޑޮލަރު ފެނިފައިވާ ކަމަށާއި ރިޝްވަތުގެ ފައިސާއިން އަލީ ހަމީދު ފްލެޓް ގަނެފައިވާ ކަމުގެ ކިތާބީ ހެކި ވެސް ލިބިފައިވާ ކަމަށެވެ.\nގާނޫނީ ވެރިކަން ވައްޓާލަން އުޅުނު ކަމުގެ މައްސަލައިގެ ބައެއް މައުލޫމާތު ހާމަކުރުމަށް މިއަދު ފުލުހުން ބޭއްވި ނޫސްވެރިންގެ ބައްދަލުވުމުގައި ފުލުހުންގެ ތަރުޖަމާނު ސުޕްރިންޑެންޓް އޮފް ޕޮލިސް އަހްމަދު ޝިފާން ވިދާޅުވީ ރާއްޖޭގެ ބޮޑު ކުންފުންޏަކުން އަލީ ހަމީދަށް ދީފައިވާ 2.4 މިލިއަން ޑޮލަރުގެ މަންފާ އުއްތަމަ ފަނޑިޔާރު އަބްދުﷲ ސައީދަށް ލިބިފައިވާ ކަމަށާއި އެކަމުގެ ކިތާބީ ހެކި ވެސް ލިބިފައިވާ ކަމަށެވެ.\n"ރާއްޖޭގެ ބޮޑު ކުންފުންޏަކުން ސުޕްރީމް ކޯޓުގެ ފަނޑިޔާރުންނަށް ނާޖާއިޒް މަގްސަދެއް ހިމެނޭ ގޮތަށް ދިން ކަމަށް ތުހުމަތު ކުރެވޭ 2.4 މިލިއަން ޑޮލަރުގެ އެއް ބެނިފެޝަރީ އަކީ އަބްދުﷲ ސައީދުކަން އަޅުގަނޑުމެންގެ ތަހުގީގަށް ވަނީ ޔަގީން ކުރެވިފައި،" ޝިފާން ވިދާޅުވިއެވެ.\nއަދި އެ ފައިސާ ބޭނުންކޮށްގެން އުއްތަމަ ފަނޑިޔާރު އަބްދުﷲ ސައީދު ރާއްޖެއިން ބޭރުން އަގުބޮޑެތި މުދަލާއި ގެދޮރު ގަންނަން މަސައްކަތް ކޮށްފައިވާ ކަމުގެ ކިތާބީ ހެކި ވެސް ފުލުހުންނަށް ލިބިފައިވާ ކަމަށް ޝިފާން ވިދާޅުވިއެވެ.\n"...ރިޝްވަތުގެ ގޮތުގައި ލިބިފައިވާ ފައިސާ ބޭނުން ކޮށްގެން ރާއްޖެއިންނާއި ރާއްޖޭން ބޭރުން އަގުބޮޑެތި ޕްރޮޕަޓީސް ގަތުމަށް އެތަންތަން ބަލަން ދަތުރުކޮށް އެ ތަންތަނަށް ޒިޔާރަތްކޮށް މި ވިޔަފާރިތައް މި ގޮތަށް ހިންގާކަމުގެ ކިތާބީ ހެކި ވަނީ ލިބިފައި،" ޝިފާން ވިދާޅުވިއެވެ.\n'ސަން' އަށް އެނގިފައިވާ ގޮތުގައި 2.4 މިލިއަން ޑޮލަރުގެ ލޯނު އަލީ ހަމީދަށް ދީފައިވަނީ ވިލާ ކުންފުނިންނެވެ.\nއުއްތަމަ ފަނޑީޔާރުގެ މައްޗަށް ވަނީ ދައުލަތް ހިންގުމަށް ގަސްތުގައި ހުރަސް އެޅި ކަމުގެ ތުހުމަތު ވެސް ކޮށްފައެވެ. އެ ތުހުމަތު އުއްތަމަ ފަނޑިޔާރުގެ މައްޗަށް ކޮށްފައިވަނީ ސުޕްރީމް ކޯޓުގެ އައިޓީ ވިއުގަ ހުއްޓުމަކަށް ގެނައުމަށް މަސައްކަތް ކޮށްފައިވަތީ އެވެ. އެ މަސައްކަތް ކޮށްފައިވަނީ ސީދާ އަބްދުﷲ ސައީދުގެ އަމުރުގެ ދަށުން ކަން ޔަގީން ވެފައިވާ ކަމަށް ވެސް ޝިފާން ވިދާޅުވިއެވެ.\nރައީސް ޔާމީން ވެރިކަން ގާނޫނާ ހިލާފަށް ވައްޓާލަން އުޅުނު ކަމުގެ ތުހުމަތުގައި އަބްދުﷲ ސައީދުގެ އިތުރުން ސުޕްރީމް ކޯޓުގެ ފަނޑިޔާރު އަލީ ހަމީދާއި އޭނާގެ އަނބިކަނބަލުން ފާތިމަތު ނާސިރާ ވެސް ފުލުހުން ވަނީ ހައްޔަރުކޮށްފައެވެ.\nއެ ތިން ބޭފުޅުންގެ އިތުރުން އެ މައްސަލާގައި ދެން ހައްޔަރުކޮށްފައި ވަނީ:\nގާސިމް އިބްރާހިމްގެ ދަރިކަލުން އިބްރާހިމް ސިޔާދު ގާސިމް\nސްރީލަންކާގެ ރައްޔިތެއް ކަމަށްވާ މ. އެންދެރިގަސްގެ ޑްރައިވަރެ ބޮނިއާ ސުދާގަރު\nސުޕްރީމް ކޯޓުގެ ނިންމުން މުރާޖައާ ކުރަން ދެ ފަނޑިޔާރުން ހުށަހަޅަނީ\nހުކުމަށް ސުޕްރީމް ކޯޓުން ތާއީދުކުރުމާ އެކު ދެ ފަނޑިޔާރުންގެ މަގާމު ގެއްލިއްޖެ


ރިޔާސީ އިންތިޚާބު ބާތިލުކުރުން - Mahfooz's Blog\nރިޔާސީ އިންތިޚާބު ބާތިލުކުރުން\nadmin 06/10/2018\tޚިޔާލު اضف تعليق 1,042 ފަހަރު ކިޔާފައި\nއިންތިޚާބެއް ބާތިލުކުރުމަކީ ވަރަށް ނާދިރު ޙާލަތްތަތަކެެއް މެދުވެރިވެގެން ނޫނީ ނުކުރެވޭ ގޮތަށް އޮންނަ ކަމެކެވެ. އެއީ ޤާނޫނުގެ ފޮތުގައި އެވާހަކަ ލިޔެފައި އޮންނަ ގޮތެވެ. އިންތިޚާބެއް ބޭއްވުމަކީ ޚަރަދު ބޮޑު އަދި މަސައްކަތް ބޮޑު އިޖުރާއަތެކެވެ. އަދި ވަކިން ޚާއްސަކޮށް ޤައުމެއްގެ ވެރިޔަކު ކަނޑައެޅުމުގެ އިންތިޚާބުނަމަ، އެ ދުވަސްވަރު މުޅި ޤައުމު، ސީދާ ގޮތުންނާއި ނުސީދާ ގޮތުން މަޝްޢޫލުވެފައި އޮންނާނީ ރިޔާސީ އިންތިޚާބުގެ ތައްޔާރީތަކުގައެވެ. އެފަދަ އިންތިޚާބެއް ބާތިލުކޮށް އަލުން ބާއްވަންޖެހުމަކީ ޤައުމު ހަމަނުޖެހުމަކަށް ހިނގައިދާނޭ ކަމެކެވެ. އެތައް ޚަރަދެއް ހިނގާނޭ ކަމެކެވެ. އެހެންކަމުން އިންތިޚާބެއް ބާތިލުކުރުމަކީ އަބަދުވެސް، ކޮންމެ ޤައުމެއްގައިވެސް ބޮޑެތި ސަބަބުތަކެއް ހުރެގެން މެނުވީ ކުރެވޭނޭ ކަމެއް ނޫނެވެ. އެކަން ޤާނޫނުތަކުގައި ލިޔެވި، އެގޮތަށް ޢަމަލުކުރަމުން ގެންދަނީ މި ދެންނެވި ފަލްސަފާގެ ދަށުންނެވެ.\nދިވެހިރާއްޖޭގައި ނިމިދިޔަ ރިޔާސީ އިންތިޚާބުގެ ވަގުތީ ނަތީޖާ އިޢުލާނުކުރެވުނުތާ 24 ގަޑިއިރު ނުވަނީސް ރައީސުލްޖުމްހޫރިއްޔާ ވަނީ އިންތިޚާބުގެ ނަތީޖާ ޤަބޫލުކުރައްވާކަމަށް އިޢުލާނުކުރައްވާފައެވެ. މަދުން ވޯޓު ލިބިވަޑައިގެންނެވީތީ ކޯފާވެފައި ހުންނެވި ނަމަވެސް އިންތިޚާބުގެ އިންސާފުވެރިކަމާމެދު ސުވާލެއް ނުއުފައްދަވައެވެ. ވާދަވެރި ކެންޑިޑޭޓާ ބައްދަލުކުރައްވައި މަރުހަބާ ވިދާޅުވެ، ސަރުކާރު ބަދަލުކުރުމުގެ މަރުޙަލާއަށް އެއްބާރުލުން ދެއްވާނޭކަމަށްވެސް ވިދާޅުވީއެވެ. އޭގެ ފަހުން ޕްރޮގްރެސިވް ޕާޓީގެ ކޮންގްރެސް ނިންމެވި ރަސްމިއްޔާތުގައި ވާހަކަފުޅު ދެއްކެވިއިރުވެސް ވިދާޅުވީ ހަމަ އެއްލަވައެކެވެ. ކޯފާވީ އެމަނިކުފާނު ކުރެއްވިކަމަށް ޤަބޫލުކުރައްވާ ޚިދުމަތްތަކާ އަޅާބަލާއިރު އެކަށީގެންވާ މިންވަރަށް ވޯޓު ލިބިފައިވާކަމަށް ފެނިވަޑައިނުގަންނަވާތީއެވެ. އެ ކޯފާގައި، ޒުވާނުންނާއި ހަރު މީހުންނާ އުމުރުން ދުވަސްވީ މީހުންނާއި، ގްރޭޓާ މާލެ ސަރަޙައްދުގެ ރައްޔިތުންނާއި، އެންމެ މީހަކު ދޫނުކުރައްވައި އެންމެނަށް އެއްވަރަށް ވަށިވަށިން ދެއްވިއެވެ. އެހެންނަމަވެސް އިންތިޚާބުގެ ސައްޙަކަމާމެދު ސުވާލެއް ނުއުފައްދަވައެވެ.\nއިންތިޚާބުގެ ސައްޙަކަމާމެދު ފުރަތަމަ ސުވާލު އުފައްދައި ސަރުކާރު ހިންގާ ޕާޓީއިން ވާހަކަ ދައްކަންފެށީ، އިލެކްޝަންސް ކޮމިޝަންގެ ރައީސް އޭނާގެ ރަހުމަތްތެރިއަކާ ފޯނުން ދެކެވުނުކަމަށްބުނާ ވާހަކައެއް ސޯޝަލް މީޑިއާގައި ލީކުކޮށްލި ހިސާބުންނެވެ. އިންތިޚާބުގެ ސައްޙަކަމާ އެވާހަކައާ ހުރީ ކިހާ ގުޅުމެއްކަމެއް މުޅި ވާހަކަ އަޑުއެހުމުންވެސް ސާފެއް ނުވެއެވެ. އެއީ އިންތިޚާބާ ގުޅޭ ވާހަކައެއްތޯވެސް ކަށަވަރެއްވެސް ނުވެއެވެ.\nރާއްޖޭގައި މި ބޭއްވުނު ރިޔާސީ އިންތިޚާބުގެ މައްޗަށް ހިނގާނޭ ޤާނޫނަކީ ޤާނޫނު ނަންބަރު 11/2008 (އިންތިޚާބުތަކާބެހޭ ޢާންމު ޤާނޫނު) އާއި، ޤާނޫނު ނަންބަރު 12/2008 (ރިޔާސީ އިންތިޚާބުގެ ޤާނޫނު) އެވެ. އެ އިންތިޚާބު ބާއްވަންޖެހޭ ގޮތާއި، ޝަކުވާ ހުށަހަޅާނޭ ގޮތާއި، ބާތިލުކުރެވޭނޭ ޙާލަތާއި ގޮތް ބަޔާންކުރަނީ އިންތިޚާބުތަކާބެހޭ ޢާންމު ޤާނޫނުގައެވެ. އެ ޤާނޫނުގެ 65 ވަނަ މާއްދާގެ (ހ) ގެ 1، 2، އަދި3ވަނަ މާއްދާގައި އޮންނަނީ އިންތިޚާބު ބާތިލުކުރެވޭނޭ ސަބަބުތައް ބުނެފައެވެ. އެއީ (1) އިންތިޚާބުގެ ތެރޭގައި އެކަށީގެންނުވާ ނުފޫޒެއް ފޯރުވުމާއި، (2) އިންތިޚާބީ ޙައްޤެއްގެ ފައިދާ ވަކި މީހަކަށް ނުވަތަ ވަކި ބަޔަކަށް ލެންބުމަށްޓަކައި ރިޝްވަތު ދިނުމާއި، (3) އިންތިޚާބުތަކާބެހޭ ޢާންމު ޤާނޫނާއި، އެ އިންތިޚާބަކާބެހޭ ޚާއްސަ ޤާނޫނާ ނުވަތަ އެ ޤާނޫނުތަކުގެ ދަށުން ހެދޭ ގަވާއިދަކާ ކަނޑައެޅިގެން ޚިލާފަށް ޢަމަލުކުރުމެވެ. އެ ސަބަބުތައް މެދުވެރިވެގެން އިންތިޚާބު ބާތިލުކުރުމުގައި ބަލަންޖެހޭނީ ކޮންކަމަކަށްކަން ޤާނޫނުގެ 65 ވަނަ މާއްދާގެ (ހ) ގެ ޢިބާރާތުގައި ބުނެފައި އޮވެއެވެ. އެއީ ކުރިން މި ބުނެވުނު ސަބަބުތައް އެގޮތަށް މެދުވެރިވުމުގެ ސަބަބުން އިންތިޚާބުގެ ނަތީޖާއަށް އެކަށީގެންނުވާ އަސަރެއް ފޯރައި، އޭގެ ސަބަބުން އިންތިޚާބުގެ ނަތީޖާއަށް ބަދަލުއައުމެވެ. އެފަދަ ޙާލަތެއް މެދުވެރިވެފައި އޮތް ކަމަށް ބުނާ ބަޔަކު މައްސަލަ ހުށަހަޅަންޖެހޭނީ ދިވެހިރާއްޖޭގެ ހައިކޯޓަށެވެ. ސުޕްރީމް ކޯޓަކަށް ނޫނެވެ. ސުޕްރީމް ކޯޓަކީ އިންތިޚާބަކާ ގުޅޭ ގޮތުން ހުށަހަޅާ މައްސަލައެއްގެ ފުރަތަމަ މަރުޙަލާގެ ކޯޓަށް ވުމަށް ޤާނޫނު ޖާގައެއް ނުދެއެވެ. މީގެ ކުރިންވެސް އޮތީ އެހެން ހަދާފައި ނޫންހޭ ވިދާޅު ނުވައްޗެވެ. އެގޮތަށް ހަދާފައި އޮތްނަމަ އެއީވެސް ކަނޑައެޅިގެން ޤާނޫނާ ޚިލާފަށް ނިންމާފައި އޮތް ނިންމުމެކެވެ.\nއެހެންވީމާ، އިންތިޚާބެެއް ބާތިލުކުރުމުގައި ބަލާނީ،2ކަމަކަށެވެ. އެއީ ޤާނޫނުގެ 65 ވަނަ މާއްދާގެ (ހ) ގައި ބުނާފަދަ ކަމެއް ހިނގާފައި އޮތުމާއި، އެ ހިނގި ޤާނޫނާ ޚިލާފް ކަމެއްގެ ސަބަބުން އިންތިޚާބުގެ ނަތީޖާއަށް ބަދަލެއް އައުމެވެ. މިސާލަކަށް، ހުޅުމާލޭގައި ހުރި ވޯޓު ފޮއްޓެެއްގެ ސަރަޙައްދުގައި ޤާނޫނާ ޚިލާފްކަމެއް ހިނގާފައި އޮތްކަން ސާބިތުވިޔަސް، ނަތީޖާގައި ދެ ވާދަވެރިންގެ ފަރަޤަކީ 40,000 ވޯޓު ކަމަށްވެފައި، ހުޅުމާލޭގައި ހުރި ފޮއްޓަށް ވޯޓުލަނީ 2000 މީހުން ކަމުގައިވާނަމަ، އެކަމަކީ މުޅި އިންތިޚާބު ބާތިލުކުރެވޭނޭ ސަބަބެއް ނޫނެވެ. ދެން އޮންނާނީ އެ ހިނގި ކަމެއްގެ ސަބަބުން އަޅަންޖެހޭ އެހެން ފިޔަވަޅުތައް އެޅުމެވެ. މިސާލަކަށް ހިނގި ޢަމަލަކީ ވޯޓާ ގުޅުވައިގެން ވޯޓު ލާ މީހުންނަށް ރިޝްވަތު ދިނުން ކަމުގައިވާނަމަ، އެކަމުގައި ހިންގަންޖެހޭ ޖިނާއީ އިޖުރާއަތުތައް ހިންގަންވީއެވެ. އަދި ސާބިތުވާނަމަ އަދަބުވެސް ދޭންވީއެވެ. އެހެންނަމަވެސް އެކަމާ ގުޅުވައި އިންތިޚާބު ބާތިލުކުރުމަކީ ކުރެވޭނޭ ކަމެއް ނޫނެވެ. ކުރަން ޤާނޫނު ޖާގަދޭ ކަމެއްވެސް ނޫނެވެ.\nހާރޫތާއި މާރޫތު އުނގަންނައިދިން ސިހުރުގެ ވާހަކައާއި، ޖާދޫގެ އަނގޮޓިއެއްގެ ވާހަކައަކީ ރިޔާސީ އިންތިޚާބެއް ބާތިލުކުރުމަށް ޝަރުއީ ކޯޓެެއްގައި ދައްކަން ހެޔޮވާވަރުގެ ވާހަކަތަކެއް ނޫނެވެ. އެކަހަލަ ވާހަކައެއްގެ މައްޗަށް މިރާއްޖޭގެ ކޯޓަކުން އެފަދަ ބޮޑު ފައިސަލާއެއްވެސް ނުވެސް ކުރާނެއެވެ.\nމި ރިޔާސީ އިންތިޚާބު ދިވެހިރާއްޖޭގެ އެއްވެސް ކޯޓަކުން ބާތިލުކުރަންޖެހޭ އެއްވެސް ސަބަބެއް ނެތެވެ. ނުވެސް ކުރާނެއެވެ. އިންތިޚާބު ބާތިލުކުރަން ގޮވާލާ މީހުންނަށްވެސް އެފަދަ ސަބަބެއް އަމުދުން ނުވެސް ދެއްކެއެވެ. އިންތިޚާބުގެ ދުވަހު ކަންކަން ދިޔައީ ހީކުރި ވަރަށްވުރެވެސް އޮމާންކޮށެވެ. ނަތީޖާ ނުކުތީ ޝައްކު އުފެއްދުމުގެ ޖާގަ ނުލިބޭހާ ފަރަޤު ބޮޑުކޮށެވެ. ޤައުމުތަކުންނާއި، ބޭރުގެ ޖަމާޢަތްތަކުން އިންތިޚާބުގެ ނަތީޖާ ބަލައިގަތީީި ވާދަކުރި ދެފަރާތުގެ ބަހަށްވެސް ރިޢާޔަތްކޮށްގެނެވެ. ވޯޓު ދިން ރައްޔިތުން ތިބީ އިންތިޚާބުކުރި ރައީސްއަށް ހުވާ ކުރެވި މަޤާމާ ޙަވާލުވެވޭކަން ކަށަވަރުކުރުމަށެވެ. ދުނިޔޭގެ ޤައުމުތަކުން އޮތީ ރާއްޖެއިން ޢަމަލުކުރާ ގޮތެއް ބަލާށެވެ. ރައްޔިތުން އިއްވި ޙުކުމް އޮމާންކަމާއެކު ތަންފީޛުވެގެންދާނެކަމާމެދު އެއްވެސް ޝައްކެެއްނެތެވެ.\nކުރިއަށް އިންސާނީ ޙައްޤުތައް ލިބިދިނުމުގައި ދަރަނީގެ ރެކޯޑަށް ބެލުމުގެ ފަލްސަލާ\nފަހަތަށް ނޮވެމްބަރު 11 ތޯ 17 ތޯ؟


Masthuvathaketheege gothugai Raajjeygai beynunkura gina baavaiythakakee chemical: Health\nމަސްތުވާތަކެތީގެ ގޮތުގައި ރާއްޖޭގައި ބޭނުންކުރާ ގިނަ ބާވަތްތަކަކީ ކެމިކަލް: ހެލްތު\nމަސްތުވާތަކެތީގެ ގޮތުގައި ރާއްޖޭގައި ބޭނުންްކުރާ ގިނަ ބާވަތްްތަކަކީ ކެމިކަލް ކަމަށް ހެލްްތު މިނިސްޓްްރީން ހާމަކޮށްފިއެވެ.\nމިއަހަރުފެ މޭ މަހުގެ ފަސް ވަނަ ދުވަހުން ފެށިިގެން ނެޝަނަލް ޑްރަގްް އެޖެންްސީ (އެންޑީއޭ) ހެލްްތު މިނިސްޓްްރީގެ ދަށަށް ބަދަލުވުމާއި ގުޅިގެން މިހާ ހިސާބަށް އެ މިނިސްޓްރީން ކޮށްފައިވާ މަސައްކަތްތައް ހިއްސާކުރުމަށް ހެލްތު މިނިސްޓްރީންް ވަނީ ރައްޔިތުންގެ މަޖިލީހަށް އެ މިނިސްޓްްރީގެ އިސްނެގެންްގެވުމުގެ ދަށުން ހާޒިރުވެފައެވެ. ހެލްތު މިނިސްޓްރީން ވަނީ ރައްްޔިތުންގެ މަޖިލީހަށް އެެ މިނިސްްޓްރީއަށް އަލަށްް ދެނެގަނެވިފައިވާ ކަންކަމުގެ ހުލާސާ ޕްރެޒެންޓޭޝަނެއްް މެދުވެރިކޮށްް ހިއްސާކޮށްްފައެވެ.\nހެެލްތު މިނިސްޓްރީން ވިދާޅުވީ މަސްްތުވާތަކެތީގެ ގޮތުގައި ރާއްޖޭގައި ބޭނުންްކުރި ބާވަތްްތައްވެސް މިހާރު ވަރަށްް ބޮޑަށް ބަދަލުވެފައިވާކަމަށެވެ. 2014 ވަނަ އަހަރުގެ ތަފާސް ހިސާބުތަކުން ދައްކާ ގޮތުންް ރާއްްޖޭގައި އެންމެ ގިނައިން ބޭނުންްކުރަނީ ގަސްގަހުންް ނަގާ މަސްްތުވާތަކެތީގެ ބާވަތްތައް ކަމަށާއި، އެ ތަކެއްޗަކީ ނެޗްރަލް ތަކެތި ކަމަށެވެ. އެހެން ނަމަވެސް އެއާ ހިލާފަށް މިހާރު އެކި ޒާތްޒާތުގެ ކެމިކަލްް މަސްތުވާތަކެތީގެ ގޮތުގައި، ރާއްޖޭގައި ބޭނުންްްކުރަމުން އަންނަ ކަމަށް އެ މިނިސްޓްރީން ވަނީ ފާހަގަކޮށްފައެވެ.\nރާއްޖޭގައި ބޭނުންކުރާ މަސްތުވާތަކެތީގެ ބާވަތްތައް ބަދަލުވުމުގެ ސަބަބުން އެތަކެތި ރާއްޖެ އެތެރެކުރުމަށް ވެސް ބަދަލުތަކެެއް އައިސްފައިވާކަންް ފާހަގަކޮށް ހެލްތު މނިސްްޓްްރީީން ވިދާޅުވީ، މިހާރު މެއިލް މެދުވެރިކޮށްވެސް މަސްތުވާތަކެެތި އެތެރެކުރާކަމަށެވެ.\n"މިހާރު އެތެރެކުރާ މަސްތުވާތަކެތީގެ ބާވަތްތަކުގެ ތެރޭގައި ސްޓިކާސްް، ސްމާޓީސް ކަހަލަ އެއްޗިހިވެސް ހިމެނޭ. އެ އެއްޗިހި މިހާރު ގިނައިން އެތެރެކުރަނީ މެއިލް މެދުވެރިކޮށް." ހެލްތު މިނިސްޓްްރީންް ވިދާޅުވިއެވެ.\nމީގެ އިތުރުން މިހާރު ރާއްޖެއަށް މަސްތުވާތަކެތި އެތެރެކުރާ ގައުމުތަކަށްވެސްް ބަދަލެއް އައިސްފައިވާކަން ފާހަގަކޮށް ހެލްތު މިނިސްޓްރީން ވިދާޅުވީ، މީގެ ކުރިންް މަސްތުވާތަކެތި އެންމެ ގިނައިންް އެތެރެކުރަނީ ހުޅަނގު ދެކުނުގެ އޭޝިއާގެ ގައުމުތަކުން ކަމަށެވެ. އެހެން ނަމަވެސް މިހާރު ނެދަލޭންޑް އަދި އިނގިރޭސިވިލާތާއި ޖަރުމަނުވިލާތް ފަދަ ގައުމުތަކުން މަސްތުވާތަކެތި އެތެރެކުރާކަަމަށްް އެެމިނިސްޓްްރީން ވަަނީ ހާމަކޮށްފައެވެ.\nރާއްްޖޭގެ އެއްވެސް ހިސާބެއްގައި މަސްތުވާތަކެކި ބޭނުން ނުކުރާކަމަކަށް ނެތް ކަމަށާއި، މިއީ ވަރަށްް ހިތާމަވެރިކަމެެއް ކަމަށް އެ މިނިސްޓްރީން ވަނީ ހާމަކޮށްފައެވެ.


Ithuru 200 bidheyseen gaumah fonuvaalaifi\nމިއަދު އަނބުރާ ގައުމަށް ފޮނުވި ބިދޭސީންތަކެއް ފްލައިޓަށް އެރުމަށް ޗެކިން ވަނީ-- ފޮޓޯ: މޯލްޑިވިއަން\nގަވައިދާ ހިލާފަށް ރާއްޖޭގައި އުޅެމުން ދިޔަ ބަންގްލަދޭޝްގެ 200 މީހަކު އަނބުރާ ގައުމަށް ފޮނުވާލައިފި އެވެ.\nމޯލްޑިވިއަނުން މިއަދު ބުނީ ބަންގްލަދޭޝްގެ 200 މީހުން ގޮވައިގެން މޯލްޑިވިއަންގެ ފްލައިޓެއް ޑާކާއަށް ފުރާފައިވާ ކަމަށެވެ. މިހާތަނަށް ބަންގްލަދޭހުގެ ހާހަކަށް ވުރެ ގިނަ މީހަކު އަނބުރާ ގައުމަށް ފުރުވާލާފައިވާ އިރު އެ ގައުމުގެ މީހުން ފޮނުވާލުމުގެ މަސައްކަތް ކުރަނީ އިކޮނޮމިކް މިނިސްޓްރީއާ ފޮރިން މިނިސްޓްރީ އަދި ބަންގްލަދޭޝް ސަރުކާރާއި ގުޅިގެންނެވެ.\nރާއްޖޭގައި ސައްހަ ލިޔެކިޔުން ނެތި އުޅޭ ބިދޭސީން އެނބުރި ގައުމަށް ފޮނުވާލަން ސަރުކާރުން ދަނީ ރިޕެޓްރިއޭޝަން ފްލައިޓުތަކެއް ބާއްވަމުންނެވެ. އެގޮތުން މިހާތަނަށް 3000 އަށްވުރެ ގިނަ ބިދޭސީއަކު ވަނީ އަނބުރާ ގައުމަށް ފޮނުވާލާފަ އެވެ.\nގަވާއިދާ ހިލާފަަށް، ސައްހަ ލިޔެކިޔުމެއް ނެތި ރާއްޖޭގައި މަސައްކަތްކުރާ ބިދޭސީންގެ އަދަދު 60،000 އަށް ވުރެ ގިނަ ކަމަށް ކަމަށް ސަރުކާރުގެ ކަމާބެހޭ އިދާރާތަކުން މީގެ ކުރިން ވަނީ ބުނެފަ އެވެ. އޭގެ ތެރޭގައި އެންމެ ގިނައީ ބަންްގަލާދޭސް މީހުންނެވެ. ސަރުކާރުން ބިދޭސީން ފުރުވާލަން ކުރާ މަސައްކަތުގެ ތެރޭގައި އިންޑިޔާ، އިންޑޮނޭޝިއާ ތައިލެންޑު އަދި ސްރީލަންކާގެ ގިނަ ބަޔަކު ވަނީ ފުރުވާލި އެވެ. އެއީ ގަވައިދާ ހިލާފު މީހުން ކަމެއް ސާފެއް ނުވެ އެވެ.\nރާއްޖެއިން މިހާތަނަށް 2617 މީހުން ކޮވިޑަށް ޕޮޒިޓިވް ވެފައިވާއިރު އޭގެ ތެރޭގައި ގިނަ އަދަދަކަށް ބަންގްލަދޭޝް މީހުން ހިމެނެ އެވެ. އެ ބަލީގައި ރާއްޖެއިން މަރުވި މީހުންގެ އަދަދު 13 އަށް އަރާފައިވާއިރު މަރުވި މީހުން ތެރޭގައިވެސް އެގައުމުގެ މީހުން ހިމެނެ އެވެ.\nމޯލްޑިވިއަން ބަންގްލަދޭޝް ބިދޭސީން


Midhiya Aharu ACC Gai Enme Ginain Register Kury Rashu Council Thakaa Behey Massalathah! - Vaguthu\nމިދިޔަ އަހަރު އޭސީސީގައި އެންމެ ގިނައިން ރެޖިސްޓަރ ކޮށްފައި ވަނީ ރަށު ކައުންސިލްތަކާ ބެހޭ މައްސަލަތައް!\nމިދިޔަ އަހަރު އެންޓި ކޮރަޕްޝަން ކޮމިޝަންގައި އެންމެ ގިނަ މައްސަލަ ރެޖިސްޓަރ ކޮށްފައި ވަނީ ރަށު ކައުންސިލްތަކާ ބެހޭގޮތުން ކަމަށް އެ ކޮމިޝަންގެ އަހަރީ ރިޕޯޓުން ދައްކައިފިއެވެ.\nއޭސީސީގެ 20017 ވަނަ އަހަރުގެ އަހަރީ ރިޕޯޓުން ދައްކާ ގޮތުން 2017 ވަނަ އަހަރު އެންމެ ގިނަ މައްސަލަ ރަޖިސްޓްރީކޮށްފައިވަނީ ރަށު ކައުންސިލްތަކާ ގުޅޭގޮތުންނެވެ. އެއީ 324 މައްސަލައެވެ. 133 މައްސަލައާއެކު ދެވަނައަށް އެންމެ ގިނަ މައްސަލަ ރަޖިސްޓްރީކޮށްފައިވަނީ ސަރުކާރު ކުންފުނިތަކާއި ސަރުކާރު ޙިއްސާވާ ކުންފުނިތަކާއި ގުޅޭގޮތުންނެވެ.\nއަދި، ތިންވަނައަށް އެންމެ ގިނަ މައްސަލަ ރަޖިސްޓްރީކޮށްފައިވަނީ މިނިސްޓްރީ އޮފް އެޑިޔުކޭޝަން ގެ ދަށުގައިވާ އިދާރާތަކާ\nގުޅޭގޮތުންނެވެ. އެއީ 112 މައްސަލައެވެ. އަދި ހަތަރުވަނައިގައި 43 މައްސަލައާއެކު މިނިސްޓްރީ އޮފް ހެލްތް އޮތް އިރު ފަސްވަނައިގައި 35 މައްސަލައާއެކު އޮތީ އިކޮނޮމިކް މިނިސްޓްރީއެވެ.\n2017 ވަނަ އަހަރު އޭސީސީގައި އެންމެ ގިނަ މައްސަލަ ރަޖިސްޓްރީ ކޮށްފައިވަނީ މާލެ ސަރަޙައްދުގައި ހުރި ދައުލަތުގެ އިދާރާތަކާ ގުޅޭގޮތުންނެވެ. އެއީ 285 މައްސަލައެވެ. އަދި، ދެވަނައަށް އެންމެ ގިނަ މައްސަލަ ރަޖިސްޓްރީ ކޮށްފައިވަނީ ގއ އަތޮޅުގައި ހުރި ދައުލަތުގެ އިދާރާތަކާ ގުޅޭ ގޮތުންނެވެ. އެއީ 49 މައްސަލައެވެ. 43 މައްސަލައާއެކު ތިންވަނަ އަށް އެންމެ ގިނަ މައްސަލަ ރަޖިސްޓްރީ ކޮށްފައިވަނީ ހދ އަތޮޅުގައި ހުރި ދައުލަތުގެ އިދާރާތަކާ ގުޅޭގޮތުންނެވެ.\n2017 ވަނަ އަހަރު އެ ކޮމިޝަނުން ބަލައި ނިންމާފައިވަނީ 1326 މައްސަލައެވެ. އޭގެ ތެރެއިން 1313 މައްސަލައެއްގައި ކޮރަޕްޝަން ނުހިމެނޭ ކަމަށް ނިންމި އިރު 13 މައްސަލައެއްގައި ދައުވާ ކުރަން ޕްރޮސެކިއުޓާ ޖެނެރަލްގެ އޮފީހަށް ވަނީ ފޮނުވާފައެވެ.


Faisaa nudheegen Finance Ministry aa dhekolhah MDP in dhauvaa koffi | Mihaaru\nއެމްޑީޕީގެ ޖަލްސާއެއްގައި އެ ޕާޓީގެ މެމްބަރުން: ދައުލަތުގެ ބަޖެޓުން ދޭން ޖެހޭ ފައިސާ ހިފަހައްޓާފައިވާތީ އެމްޑީޕީން ވަނީ ސިވިލް ކޯޓުގައި ދައުވާކޮށްފައި. --މިހާރު ފޮޓޯ: ނިޝާން އަލީ\nފައިސާ ނުދީގެން ފިނޭންސް މިނިސްޓްރީއާ ދެކޮޅަށް އެމްޑީޕީން ދައުވާކޮށްފި\n12 އޮކްޓޯބަރ 2017 - 19:49 12 comments\nސިޔާސީ ޕާޓީތަކަށް ދައުލަތުގެ ބަޖެޓުން މި އަހަރަށް ކަނޑައެޅި ފައިސާ ދޫނުކޮށްގެން ފިނޭންސް މިނިސްޓްރީއާ ދެކޮޅަށް އެމްޑީޕީން މިއަދު ސިވިލް ކޯޓުގައި ދައުވާކޮށްފި އެވެ.\nއެމްޑީޕީން ސިވިލް ކޯޓަށް ހުށަހެޅި މައްސަލާގައި ބުނީ ސިޔާސީ ޕާޓީތަކުގެ ގާނޫނުގައި ބުނާގޮތުން ދައުލަތުގެ ބަޖެޓުން އެ ޕާޓީ އަށް މި އަހަރު 7.4 މިލިއަން ރުފިޔާ ލިބެން ޖެހޭ ކަމަށެވެ. އަހަރުގެ ފުރަތަމަ ތިން މަސް ދުވަހުގެ ތެރޭގައި ހަވާލުކުރަން ޖެހޭ ފައިސާ ފިނޭންސް މިނިސްޓްރީން ހިފަހައްޓާފައިވާ ކަމަށް ބުނެ އެމްޑީޕީން އެދިފައި ވަނީ އެ ފައިސާ ވަގުތުން ހަވާލުކުރަން އެ މިނިސްޓްރީގެ މައްޗަށް އަމުރެއް ނެރެދިނުމަށެވެ.\nއިލެކްޝަންސް ކޮމިޝަނުން ބުނެފައި ވަނީ ޕާޓީތަކަށް ދޫކުރަން ޖެހޭ ފައިސާގެ އަދަދު ކަނޑައަޅައި، ފައިސާ ދޫކޮށްދޭން ފިނޭންސް މިނިސްޓްރީ އަށް ހުށަހަޅާފައިވާ ކަމަށެވެ. އެކަމަކު މި ފައިސާ ދޫނުކޮށް ހިފަހައްޓާ ސަބަބާ ގުޅޭގޮތުން ފިނޭންސް މިނިސްޓްރީން ވާހަކައެއް ނުދެއްކި އެވެ.\nޕާޓީތަކުން ބުނެފައިވާ ގޮތުގައި ފައިސާ ނުދީ ލަސްކުރުމަކީ ގާނޫނާ ޚިލާފު އަމަލެކެވެ. މި މައްސަލާގައި އިދިކޮޅު ޕާޓީތަކުން ދަނީ ވަރަށް ބޮޑަށް ފާޑުކިޔަމުންނެވެ. ފައިސާ ދޫނުކޮށްގެން ޕާޓީތަކުގެ އިދާރީ ބައެއް ކަންކަމަށް ވެސް ހުރަސްއެޅިފައިވާ ކަމަށް ޕާޓީތަކުން ވަނީ ބުނެފަ އެވެ.\nއިތުރު ލިޔުންތައް ފިނޭންސް މިނިސްޓްރީ އެމްޑީޕީ ސިވިލް ކޯޓް އިލެކްޝަންސް ކޮމިޝަން


Ibrahimovic Ge Molhu Kulhumaa Eku AC Milan Thaavaluge Evvana Ah - Vaguthu\nއިބްރަހިމޮވިޗްގެ މޮޅު ކުޅުމާއެކު އޭސީ މިލާން ތާވަލުގެ އެއްވަނައަށް\n3 މަސް ކުރިން ( ޖެނުއަރީ 19, 2021 )\nކަލިއާރީ ކޮޅަށް ލަނޑު ޖެހުމަށްފަހު އިބްރަހިމޮވިޗް އުފާފާޅުކުރަނީ\nޒްލަޓާން އިބްރަހިމޮވިޗްގެ މޮޅު ކުޅުމާއި އެކު ކަލިއާރީ ބަލިކޮށް އިޓާލިއަން ލީގުގެ އެއްވަނައަށް އޭސީ މިލާން ޖެހިލައިފިއެވެ.\nކަލިއާރީގެ ދަނޑުގައި ކުޅުނު މި މެޗު އޭސީ މިލާން ކާމިޔާބުކޮށްފައިވަނީ 2-0 ގެ ނަތީޖާއަކުންނެވެ. މި މެޗުގައި އޭސީ މިލާނުގެ ދެ ލަނޑުވެސް ކާމިޔާބުކޮށްފައިވަނީ އިބްރަހިމޮވިޗް އެވެ.\nމިއީ ފަލަމަސްގަނޑަށް ލިބުނު އަނިޔާއާއި ގުޅިގެން ހަ ހަފުތާއަށް ކުޅުމާއި ދުރުގައި އުޅުމަށްފަހު އުމުރުން 39 އަހަރުގެ ކުޅުންތެރިޔާ ކުޅުނު ދެވަނަަ މެޗުކަން ފާހަގަކޮށްލެވެއެވެ. މިދިޔަ ހަފުތާގެ ހޯމަދުވަހު ޓޮރީނޯއާއި ދެކޮޅަށް ކުޅުނު މެޗުގައި ބަދަލު ކުޅުންތެރިއެއްގެ ގޮތުގައި މަދު ވަގުތުކޮޅަކަށް އޭނާ ކުޅެން އެރިއެވެ.\nމެޗުގައި އޭސީ މިލާނުގެ ފުރަތަމަ ލަނޑު އިބްރަހިމޮވިޗް ކާމިޔާބުކުރީ ޕެނަލްޓީއަކުންނެވެ. މިއީ މެޗު ފަށައިގެން ހަވަނަ މިނެޓުގައި އޭރިއާ ތެރެއިން އިބްރަހިމޮވިޗް އަށް ފައުލުކުރުމާއި ގުޅިގެން ވީއޭއާރުގެ އެހީގައި ބެލުމަށްފަހު ދިން ޕެނަލްޓީއެކެވެ. މި ޕެނަލްޓީ އޭނާ ކާމިިޔާބުކުރީ ފަސޭހަކަމާއެކު އެވެ.\nކަލިއާރީ ކޮޅަށް ލަނޑު ޖެހުމަށްފަހު އިބްރަހިމޮވިޗް އާއި ޓީީމު އުފާފާޅުކުރަނީ\nމި ލަނޑަށްފަހު ވެސް އިބްރަހިމޮވިޗް ދިޔައީ ތަފާތު ދައްކަމުންނެވެ. ހާއްސަކޮށް އެ ޓީމުގެ ކުޅުންތެރިންނަށް ބޯޅަ ސަޕްލައިކޮށްދީ، ހަމަލާތަށް އުފެއްދުމުގައި އޭނާ މުހިއްމު ދައުރެއް އަދާކުރިއެވެ. މެޗުގައި އޭސީ މިލާނުގެ ދެވަނަ ލަނޑު އިބްރަހިމޮވިޗް ކާމިޔާބުކުރީ 52 ވަނަ މިނެޓުގައެވެ. މިއީ ޑޭވިޑް ކަލަބްރިއާ ތަނަވަސްކޮށްދިން ފުރުސަތަކުން އިބްރަހިމޮވިޗް ކާމިޔާބުކުރި ލަނޑެކެވެ.\nއިޓާލިއަން ލީގުގެ މި ސީޒަނުގެ މިހާތަނަށް އިބްރަހިމޮވިޗް ޖެހި ގޯލުތަކުގެ އަދަދު ވަނީ 13 އަށް އަރާފައެވެ. އިބްރަހިމޮވިޗްގެ ރަނގަޅު ފޯމާއެކު އޭނާ ވެގެންގޮސްފައިވަނީ އެ ޓީމުގެ މުހިއްމު ކުޅުންތެރިއެއްގެ ގޮތުގައެވެ. އުމުރުގެ ގޮތުން ކިތަންމެ ބޮޑުވި ކަމުގައިވީ ނަމަވެސް އޭނާ ދަނީ ތަފާތު މޮޅު ކުޅުމެއް ދައްކަމުންނެވެ.\nމި މޮޅާއެކު އޭސީ މިލާނުގެ އޮތީ ތާވަލުގެ އެއްވަނައިގައި އޮތީ ކުޅުނު 18 މެޗުން ލިބުނު 43 ޕޮއިންޓާއެކުގައެވެ. ހަމަ މިއަދަދަށް މެޗު ކުޅެގެން ދެވަނައިގައި އިންޓަމިލާން އޮތީ 40 ޕޮޮއިންޓާއެކު އެވެ. މި މެޗުން ބަލިވި ކަލިއާރީ އޮތީ ތާވަލުގެ 17 ވަނައިގައި 14 ޕޮއިންޓާއެކު އެވެ.\nބެނެވެންޓޯ އަތުން ޔުވެންޓަސްއަށް ލަދުވެތި ބައްޔެއް\nޔުނައިޓެޑާއި އޭސީ މިލާން ކުޅޭ މެޗުގައި އިބްރަހިމޮވިޗަށް ނުކުޅެވޭނެ


ދުނިޔެ އެދިގެން އާޚިރަތު ނުލިބޭނެކަން ވިސްނާ ހުރޭ! | Jazeera\tދުނިޔެ އެދިގެން އާޚިރަތު ނުލިބޭނެކަން ވިސްނާ ހުރޭ! - Jazeera\nދުނިޔެ އެދިގެން އާޚިރަތު ނުލިބޭނެކަން ވިސްނާ ހުރޭ!\nޢަލީ ޔާމީން July 20, 2019 47 views0\nމާތް ﷲ އިންސީންނާއި ޖިންނީން މި ދުނިޔެއަށް ފޮނުއްވެވީ އެކަލާނގެއަށް އަޅުކަން ކުރުމަށެވެ. އެއީ އަޅުގަނޑުމެން މި ދުނިޔެ ފޮނުއްވެވުނު މަޤުސަދެވެ. ނަމަވެސް މި މަތިވެރި މަޤުސަދު އަޅުގަނޑުމެންގެ ކޮށި ވިސްނުމުން މިވަނީ ފޮހެވިފައެވެ. ދުނިޔޭގެ ލައްޒަތާއި، އަރާމުގެ ދަލުގައި އިންސާނާ އެވަނީ ރަނގަޅަށް ހައްޔަރުވެ މަރުދަން ޖެހެން ކައިރިވެފައެވެ.\nމުދާވެރި އިންސާނާއެކެވެ. ދުނިޔެ މަތީގައި ތިބާއަކީ ތަނަވަސް އިންސާނަކީމުއެވެ. ތިމާގެ މުދަލާއި މެދު ތިބާ ބޮޑާވަމުއެވެ. ޒަކާތް ދެއްކުމަށް ތިމާ ދެކޮޅު ހަދަމުއެވެ. ބޭނުން ޖެހިގެން ތިބާގެ ފައިބުޑަށް ވެއްޓި އާދޭސް ކުރާ މީހުންނަށް ތިމާ ދިނީ ބީރު ކަންފަތެކެވެ. ތިމާގެ މުދަލުން ތިމާ ސަދަޤާތެއް ނުކުރެއެވެ. އެ މުދާ ތިބާ ހޭދަކުރީ ދުނިޔޭގެ އުފަލާއި އަރާމަށެވެ. ފާހިޝް ކަންކަން ކުރުމާއި، މުންކަރާތްތަކަށް އަރައިގަތުމަށެވެ. ދުނިޔޭގެ އެދުންވެރިކަމުގައި ތިމާގެ ދުވަސްތައް ގުނަމުން ދާއިރު، މަރު މަތިން ހަނދާން އެބަހުރި ތޯއެވެ؟ މަރަކީ ޔަޤީނުންވެސް ބައްދަލު ކުރާނެ އެއްޗެކެވެ. ކޮން ވަގުތު ކޮން އިރަކު ކަމެއް ނޭނގެއެެވެ. އެ ދުވަހަކުން ތިމާގެ ތި މުދާވެރިކަމުން ފައިދާއެއް ނުކުރާނެތެވެ. ފައިދާ ކުރާނީ އެ މުދާ ހެޔޮގޮތުގައި ހޭދަކޮށްފައިވާ ނަމައެވެ.\nރައްޔިތުންގެ މައްޗަށް އިސްކުރެވިފައި ތިބޭ ވެރީންނޭވެ! ތި ވެރީންގެ ޒިންމާ ނުހަނު ބޮޑެވެ. ޒިންމާ އިންތިހާއަށް ބޮޑެވެ. ރައްޔިތުންގެ ބައިތުލްމާލަށް ވަފާތެރިވާށެވެ. ހަމަހަމަކާއި އެކު ކަންކަން ކުރުމަށް އިސްކަން ދޭށެވެ. ތެދުވެރިކަން އިސްކުރާށެވެ. ބޮޑާވެރި ކަމާއި، ކިބުރުވެރިކަމުގެ ކަނޑުގައި ތިބާ ޤަރަގުވެ ދިޔަ ނުދޭށެވެ. މަރު އައިސް ތިބާއާއި ބައްދަލު ކުރާ ދުވަހުން ތިބާގެ ވެރި ރަސްކަލާނގެ ހަސްރަތައް ހިނިތުންވުމާއި އެކު ދެވޭތޯ މަސައްކަތް ކުރާށެވެ.\nއަދުލް އިންސާފު ޤާއިމް ކުރަން ތިބޭ ފަނޑިޔާރުންނޭވެ! އިންސާފުވެރި ކަމާއި އެކު ނިޔާ އިއްވައިގެން ސުވަރުގެއަށް ވަންނާށެވެ. އަދި ބޭއިންސާފުން ނިޔާ އިއްވައި، ނަރަކައިން ޖާގައެއް ކަށަވަރު ކުރާށެވެ. ބޮލުގައި އެޅިފައި ތިވަނީ ބޮޑު މަސްއޫލިއްތަކެވެ. ރިޝްވަތުގެ ދައުވަތައް ނުހެއްލޭށެވެ. އެ ދައުވަތު ޤަބޫލުކޮށް، ދުނިޔޭގެ އުފަލަށްޓަކައި އުހުރަވީ ހަޔާތް ބަނަކޮށް ނުލާށެވެ.\nލޮބުވެތި ޒުވާނާއެވެ! މަގު އޮޅި ކަށިބޯ ޖަންގައްޔަކަށް ނުވަންނާށެވެ. އެ ޖަންގަލިން ތިމާ ދަތުރުކުރާއިރު، ފައިގެ ފުންނާބަށް ހެރޭ ކޮންމެ ކަށްޓަކީ ވިހަގަދަ ކަށްޓެކެވެ. އެފަދަ ކޮންމެ ކަށްޓަކީ ތިމާގެ ވެރި އިލާހާއި ތިމާ ދުރުކުރުވާ ދުނިޔޭގެ އެދުންވެރިކަމާއި ތިބާ ގާތްކުރުވާނެ ކަށްޓެވެ. އެހެންކަމުން އެކަށިތަކުން ސަލާމަތްވެ، ސަލާމާއި، ބަރަކާތުގެ މަގު އިހްތިޔާރު ކުރާށެވެ. ޒުވާން ކަމުގެ ބޭނުން ހެޔޮގޮތުގައި ހިފާށެވެ. މުސްކުޅިވެ ގައިބާރު ދެރަވުމުގެ ކުރިން ހެޔޮއަމަލުތައް ކުރުން ގިނަ ކުރާށެވެ. ކާމިޔާބާއި ފަލާހް ލިބުމަށް އަވަސްވެ ގަންނާށެވެ.\nއޭ ލޮބުވެތި އަޙާއެވެ! ލޮބުވެތި އުޙްތާއެވެ! ދުނިޔެއަކީ ވަގުތީ އާލަމެކެވެ. މިއީ ބޮޑެވެގެންވާ އިމްތިހާނެކެވެ. މި އިމްތިހާނުން "އޭ" ރިޕޯޓް ހޯދައިގެން އާހިރަތުގެ އުފާވެރިކަން ހޯދަމާ ހިނގާށެވެ. ދުނިޔޭގެ އެދުންވެރިކަން އިސްކޮށްގެން އާހިރަތުގައި ލިބޭނެ ފައިދާއެއް ނޯންނާނެއެވެ.\nއަލް މަހްރޫމް އައް ނަބީލާ ޖައުފަރު ކަމާލުއްދީން ވިދާޅުވަނީ:\n" ދުނިޔެމީ ހެއްލުންތެރިންގެ މަޤާމެކޭ ބަލަ ދަސްކުރޭ!\nދުނިޔެ އެދިގެން އާހިރަތު ނުލިބޭނެކަން ވިސްނާ ހުރޭ!"


(24 ޖަނަވަރީ 2021 އާ ގުޅޭ)\n"އަހަރެން ޖޮބެއް ހޯދަން ފަށައިފިން." އެކުވެރިޔާއާ ނޯޔާ ޚިއްސާކުރިއެވެ.\n"ކޯޓުންތަ؟" ޔަޝާ އަވަހަށް އަހާލިއެވެ.\n"މިވަގުތު އެއްވެސް ކޯޓަކުންނެތް ޖާގައެއް، އަދި ލައިސެންސް ވެސް ލިބިގެންނު ޕްރެކްޓިސް ކުރެވޭނީ، ގްރެޖުއޭޝަންއަށް ނިންމާ އަތަށް ސެޓްފިކެޓް އެރީމަ ހަމަޖެހިލެވޭނީ." ކުރިމަގާ މެދު ނޯޔާ ވަރަށް ވިސްނައެވެ.\nހެދިކާވިއްކަން މަގުމައްޗަށް ހުޅުވާފައި ހުންނަ ކުޑަދޮރު ލެއްޕުމާއެކު ބަންދު ބޯޑު ރޫމާ ހަރުކޮށްލިއެވެ. ދުވަހަށް ނިންމާލީއެވެ. ނަމަވެސް ރޫމާގާތު ބުނެގެން ސަބީނާ މަޑުކޮށްލީ ވާހަކައެއް ދައްކަންވެފައި އޮވެގެންނެވެ.\nމޭޒުމަތީ ހުރި ތަބަށްތައް މަތިމައްޗަށް އެއްކޮށްލުމަށްފަހު މޭޒުދޮށުގައި ރޫމާ ވެސް އިށީނެވެ. އެކަކުއަނެކަކާ ކުރިމަތިވާނެ ހެންނެވެ. ސަބީނާ ވާހަކަފެށީ ދެނެވެ. ދަރިފުޅު އަސްލަންއާއި ދެމެދު ހިނގި ދެބަސްވުން އެކުވެރިޔާއަށް ސަބީނާ ކިޔާދިނެވެ. އަދި އޭނާގެ ވިސްނުން ހުރި ގޮތް ހާމަކުރިއެވެ. ވާހަކަތައް އަޑުއަހަން އިން ރޫމާގެ މޫނުން ސުކުންތަކަށް ވިޔަސް މާޔޫސްކަން ފާޅުވެލިއެވެ. ރޫމާގެ ކަނާއަތް ކުރިއަށް ދަމާލައި މޭޒުމަތީ އޮތް ސަބީނާގެ ޖޯޑުކޮށްލެވިފައިވާ ދެއަތްތިލައިގެ މަތީ ބާއްވާލިއެވެ.\n"ސަބީއަށް ކަމުދާ ކުއްޖެއް އެބަހުރިތަ؟" ރޫމާ އަހާލިއެވެ.\n"ކާކު އެހެން މީހެއްގެ ދަރީންތަކެއް ބަލަން އަންނާނީ، ރޫމާ ކައިރީ މިވަރަށް ވެސް މިވާހަކަ މިދެއްކެނީ." ސަބީނާގެ ހާސްކަން ބޮލުގައި ނުފިލާ ހުންނަ ރިހުމެކޭ އެއްވަރެވެ.\n"މިއަދު ތިގޭ ފިހާރައިން ސަލްމާގެ ރައުޝާން ދުށީން، އޭނާ ކިހިނެއް؟ ސަބީ ވެސް ހުއްޓައެއްނު ސަލްމާ އެވާހަކަދެއްކީ... ވަރިކޮށްފައި ހުރިއިރު ދަރީގެ ޚަރަދުވެސް އެ ފިރިހެންމީހާ ނުދެޔޭ ކިޔެއްނު، މިގޭ ދޮށުގައި އުޅެ އެކުއްޖާ ބޮޑުވީ، އެމީހުންގެ ކައިވެނި ޕާޓީއަށް ވެސް އަހަރެމެން ދިޔައިމެންނު... ކީކޭ ބުނަނީ؟ ރައުޝާންއަށް ވެސް ރަނގަޅު ދިރިއުޅުމެއް ލިބޭނެ އަލުން ކައިވެނި ކުރީމަ، ސަލްމާ ޤަބޫލުވެދާނެހެން ހީވޭ." ރޫމާ އަހާލިއެވެ.\n"އޭނާގެ ދަރި ވެސް ވަރަށް ކުޑަ، ސަލްމާއަކީ ރަނގަޅު މީހެއް، އެކަމަކު... ރޫމާ!... އަހަރެން ކަންބޮޑުވަނީ އަސްލަންއަށް ރަނގަޅުވެފައި، އޭނާގެ ކުދީންނަށް އިހާނެތިކޮށް ކަންތައްކޮށްފާނެތީ، އަހަރެންގެ ހިތަށް ވެސް ރައުޝާންގެ ނަން އެރި، ބަލާލަން ވެސް ރީތި ކުއްޖެއް، ކައިވެނިކުރާފަހުން ވާނޭ ގޮތަކާމެދު ހިތްބިރުގަންނަނީ، މީހާގެ މޫނުގައި އޭނާގެ ގޮތް ލިޔެފައެއް ނޯވޭ ވިއްޔާ." ސަބީނާ ފުންނޭވާއެއް ލިއެވެ. އޭނާ ރޫމާގެ ޚިޔާލާ އެންމެ ގަޔާވިހެން ހިޔެއްނުވެއެވެ.\n"ކޮންކަމަކާ ތިވިސްނަނީ؟" ސަބީނާގެ ހިމޭންކަން ދިގުލާން ފެށުމުން ރޫމާ އަހާލިއެވެ.\n"އަހަރެމެން ހާދަ އެއްކޮށޭ އުޅުނީ... މާހިރުއާ އިނދެގެން އުމައިދާ އަހަރެމެން ގެއަށް އައިއިރު ހިޔެއްނުކުރަން އަހަރެމެންނާ ގުޅިދާނޭ، އަހަރެންނާއި އުމައިދާއަށް ވެސް ލިބުނީ ފިރިހެން ދަރީން، އަހަރެމެން ދެ މީހުން ވެސް ތިބީ ރޫމާއަށް އަންހެންކުއްޖަކު ލިބޭތޯ... ހެ ހެ ހެ..." ޒުވާން އުމުރުގެ ފޮނި ހަނދާންތަކާއެކު ސަބީނާ ހީނލިއެވެ. އެ ހުނުމުގައި ރޫމާ ބައިވެރިވެލިއެވެ.\n"އަހަރެންގެ ނެހާ ބޭނުންވެގެން ސަބީ ބުނީމަ، އުމްމު ބުނި ދެވަނައަށް ވެސް އަހަރެން ވިހާނީ އަންހެންކުއްޖެކޭ، އެއީ އޭނާގެ ޅީދަރިއޭ، ކަންތައްވީ ވެސް އެހެން... ދެ އަންހެނުން މަގޭ ތިބީ." ހުނުން ބާރުވެލުމުން އަނގަމަތީ ރޫމާގެ ވައަތްތިލަ ޖައްސާލިއެވެ.\n"ދަރީން ބޮޑެތިވެ އެކުދީން އަމިއްލަ ގޮތް ޚިޔާރުކުރީ... އެހެންވިޔަސް ރޫމާއަށް އެނގޭތަ! އެ ޚިޔާލު އަބަދުވެސް ކުރެވޭ، އަހަރެންގެ އަސްލަންއަށް ކުއްޖަކު ހޮވާނަމަ، ރޫމާއާއި އައްޔޫބުގެ އަންހެންދަރިއެކޭ މިގެއަށް ގެންނާނީ އަދިވެސް ހިތުގަ އޮވޭ." ސަބީނާގެ ނަޒަރު ރޫމާއާ އަމާޒުކޮށްލިއެވެ. ހިތުގައިވަނީ ކީކޭކަން ރޫމާއަށް ފަހުމްވާން ސަބީނާގެ ޟަމީރު ވެސް ބޭނުންވެފައި ވިޔެވެ.\n"ސަލްމާއާ ވާހަކަދައްކާނެތަ؟" އެއްޗެއް ނުބުނެ އިރުކޮޅަކު އިނދެފައި ރޫމާ އަހާލިއެވެ. މޭޒު ދޮށުން އޭނާ ތެދުވިގޮތުން ހީވަނީ ސަބީނާއާ ނަޒަރު ސީދާކޮށްލަން އުނދަގޫވެގެން އުޅޭ ހެންނެވެ.\n"އަދިއެއްނޫން... ދާންވީ ދޯ، ހިނގާ... މިހެން ތިބެންޏާ އަނގަތަޅަން ތިބެވިދާނެ."\nސަބީނާ ވެސް މޭޒުދޮށުން ތެދުވީއެވެ. ރޫމާއަށް ބަދަލެއް އަތުވެއްޖެކަން ސަބީނާއަށް ފާހަގަވީ ދެނެވެ. ރޫމާއާ ދައްކަން ބޭނުންވެފައި ހުރި ވާހަކަ ސަބީނާ ފެށީ ދުރުން ނަމަވެސް އެހިތުގެ އެދުން ރޫމާގެ ކަންފަތަށް އިވިއްޖެއޭ އޭނާ ހީކުރިއެވެ. ހަމައެއާއެކު ހިތަށް ހަމަޖެހުމުގެ ބަދަލުގައި ލިބުނީ އިތުރު ނުތަވަނަސްކަމެކެވެ. މަޑުނުކޮށް އެތަނުން އަވަހަށްދާން ސަބީނާ ގަސްދުކުރީ އެހެންވެއެވެ. މިދެއްކުނު ވާހަކައިން އެ ދެމެދުގައި އޮތް ޒަމާންވީ އެކުވެރިކަމަށް ވާނެ ގޮތަކާއި މެދު ވެސް ސަބީނާގެ ހިތްބިރުގަތެވެ.\n"ކަންބޮޑުވުމުގެ ތެރެއިން އެވާހަކަދެއްކުނީ... ރޫމާ ހީކުރާނީ." ރޫމާމެން ގޭ ދޮރޯށިން ނުކުތްއިރު ސަބީނާގެ ހިތުގައި ވިއެވެ.\nސަބީނާ ނުކުތުމުން ރޫމާގެ ހަރަކާތްތައް ހުއްޓުނެވެ. އެކުވެރިޔާ ނުކުމެގެން ދިޔަ ދޮރާ ދިމާއަށް ބަލަން ހުރިއިރު ރޫމާގެ މޫނުގައި އެއްވެސް އަސަރެއް ނެތެވެ. މަޑުމަޑުން އައިސް މޭޒުދޮށުގައި އޭނާ އިށީނެވެ. އައްޔޫބު ގެއަށް އައީ އެއިން ގޮތަށް ރޫމާ އިންދައެވެ. ސިޑިން އަރައިގެން ދިއުމުގެ ކުރީން ހެދިކާ ވިއްކާ ބައިގެ ދޮރު ހުޅުވާފައި ހުރުމުން އެ ތަނަށް އައްޔޫބު ބޯދިނީއެވެ.\n"ނުނިމޭ..." އައްޔޫބު އަހާލިއެވެ. އެއާއެކު ރޫމާ ތެދުވީއެވެ. މޭޒުމަތީ މަތިމައްޗަށް ހުރި ތަބަށްތައް ހިފައިގެން އޭނާ ވެސް އައީ ނުކުންނާށެވެ.\n"ރެހިކޮޅެއް ހިފައިގެން މިއައީ، ތެއްލާލަންކަމަށް، ނޯޔާ ކާހިތުން އުޅޭވަރުން." ސިޑިން އަރަން އައި އައްޔޫބު ބުންޏެވެ. ރޫމާ ބަދަލުކޮށްލީ ލުއި ހިނިތުންވުމެކެވެ. އެހިނދުން އައްޔޫބުގެ ބޮލުގައި ރިއްސާލައިފިއެވެ. އަނބިމީހާއަށް ބަދަލެއް އަތުވެއްޖެކަމެވެ.\n"ސަބީ ދިޔައީތަ؟" އައްޔޫބު އައިއިރު ރޫމާ އިނީ އެކަނިކަން އެނގޭތީ އަހާލިއެވެ. އަނބިމީހާއަށް މިއައީ ކޮންބަދަލެއްތޯ ހޯދުމުގެ ނިޔަތުގައެވެ. އޭނާއަށްވުރެ ގިނަ ވަގުތު ރޫމާ އުޅޭނީ ސަބީނާއާއެކުގައެވެ.\n"ދިޔަތަނާ ތިއައީ." ރޫމާ ބުންޏެވެ.\nސިޓިންރޫމުގައި ހުރި ސޯފާތަކުގައި އަސްލަންއާއެކު ލޫނާއާއި ހުސެން ތިއްބެވެ. ލޫނާ އިނީ އަނުމް އުރާ ލައިގެންނެވެ. ތިން މީހުންގެ މެދުގައި ވެސް އާންމުކޮށް ދެކެވުނީ އޮފީހުގެ ވާހަކައެވެ.\n"މަންމައަކަށް ވާންވާއިރަށް ޕްރެކްޓިސްތަ؟ ވަރަށް ގުޅޭ އިނގޭ." ޒާތެއްގެ ހިންޏެއް އައިސްފަ އިނދެ ހުސެން ބުންޏެވެ.\n"އަސްލުތަ؟ ތެދެއް އަސްލަން؟" ލޫނާ ބަލާލީ އަސްލަންއަށެވެ.\n"އެބުނީނު." ހިނިތުންވުމަކާއެކު އަސްލަން ބުންޏެވެ.\n"އަސްލަން، ދަނީ އިނގޭ..." އަތުކުރީ އޮތް ގަޑިއަށް ބަލާލާފައި ހުސެން ބުންޏެވެ.\nއެޕާޓްމެންޓުގެ ދޮރުކައިރިއަށް ހުސެންއާއެކު އަސްލަން ވެސް އަޔެވެ. ހުސެން އައީތީ ޝުކުރު އަދާކޮށް އަސްލަން ސަލާމް ކޮށްލިއެވެ. ދެއަތްތިލަ ވަކިވުމުގެ ކުރީން ހުސެން ހިފަހައްޓާލައި އަސްލަންއާ ގާތަށް ޖެހިލިއެވެ. ލޫނާއާ ގުޅުވާ އެއްޗެކޭ ބުނެލީ ސިއްރުންނެވެ. އަސްލަން ހަމައެކަނި ހިނިތުންވެލީއެވެ. ހުސެން ހިނގައިގަންނަންދެން ހުރެފައި އެނބުރި އެޕާޓްމެންޓަށް އަސްލަން ވަދެއްޖެއެވެ. ސޯފާގައިން އިން ލޫނާއަށް އަސްލަންގެ ނަޒަރު ހުއްޓިފައިވިއެވެ. ހުސެން ބުނިހެން ލޫނާ އަވަހަކަށް ނުދާނޭ އަސްލަންއަށް ވެސް ހީވިއެވެ.\n"ހުސެން ދިޔައިރު ލޫން ކީއްވެ ނުދިޔައީ، އޭނާ ޑްރޮޕްކޮށްލަ ދޭނެ." އަސްލަން އައިސް ސޯފާގައި އިށީންނަމުން ބުންޏެވެ.\n"އަސްލަން އިންވައިޓެއް ނުކުރާނެ، އަހަރެން އައީމަ ވެސް ތިއުޅެނީ އަވަހަށް ނުގޮސްގެން." ލޫނާ ބުންޏެވެ.\n"އޮފީސް ނިންމާފަ އައިގޮތަށް ތިއިނީ، ވަރުބަލިވެސް ވާނެއެއްނު، މަންމަ ވެސް ހޯދާނެއެއްނު." އަސްލަންގެ އަޑުގައި ހުރީ މަޑުމައިތިރި ކަމެވެ.\n"އަހަރެން މީ ކުޑަކުއްޖެއްތަ މަންމަ ހޯދަން، އަސްލަން ކައިރިއަށް އަންނަކަން މަންމަ ކައިރީ ބުނިން، ވަރުބަލިވާވަރު ކަމެއް އަދި ނުކުރެވެއެއްނު، މިގެއަށް ވަންގޮތަށް މި ސޯފާގައި މިއިންނަނީ." ލޫނާ ރައްދުދިނީ ނިކަން އަވަހަށެވެ. އަސްލަން އިތުރު ވާހަކައެއް ނުދެއްކިއެވެ.\n"އަސްލަން..." ހިނދުކޮޅަކަށް ވެރިވި ހިމޭންކަން ލޫނާ ނަގާލިއެވެ. ނަމަވެސް އޭނާ ބުނަން ގަސްދުކުރި ވާހަކަތަކައިގެން ކުރިއަކަށް ނުދެވުނެވެ. އެބަޔަށް ވަދެވެން ހުރި ދޮރު ހުޅުވުނީއެވެ. ވަނީ ސަބީނާއެވެ. ލޫނާއަކީ އޭނާއަށް އާ މޫނެއްނޫނެވެ. އަސްލަންއާ އެއްއޮފީހެއްގައި ލޫން މަސައްކަތް ކުރާކަން ފިޔަވައި އިތުރު މަޢުލޫމާތެއް ސަބީނާއަކަށް ވެސް ނޭނގެއެވެ. އަނުމް އުރާލައިގެން ލޫން އިންތަން ފެނި އެ މަންޒަރަށް ފަރުވާތެރިކަމާއެކު ސަބީނާއަށް ބަލާލެވުނެވެ.\n"އަސްލަން މަންމާ." ލޫނާ ގޮވާލީ ހިނިތުންވުމަކާއެކުއެވެ.\nސަބީނާ އައީ ހަމައެކަނި އަސްލަން ކޮބާތޯ ބަލާލާށެވެ. ނަމަވެސް ލޫން ފެނުމުން އޭނާއާ ވާހަކަދައްކާލަން މަޑުކޮށްލިއެވެ. މަންމަގެ ވާހަކަތަކުން އަސްލަންއަށް އުނދަގޫވިއެވެ. ވާހަކައިގެ ކުރިފަޅަމުން ގޮސް ކައިވެނީގެ މައުޟޫޢު ވެސް ސަބީނާ ފެށީއެވެ. ލޫނާ ގާތު އަސްލަންއަށް ވިސްނައިދޭން ސަބީނާ ބުންޏެވެ. އެވާހަކަތަކާ ލޫނާ އިނީ ގަޔާވެފައެވެ. މަންމަ ގާތު ހުއްޓާލާށޭ ބުނަން އަސްލަން އިނީ ނުހަނު ބޭނުންވެފައެވެ. ބަންގި ގޮވީ އެވަގުތެވެ. ސަބީނާގެ ފޫ ސޯފާއިން ހިއްލާލީ ދެނެވެ. ވާހަކަ ދިގުވެއްޖޭ އަމިއްލައަށް ބުނެލިއެވެ.\n"ރުޅި އައީތަ؟ މަންމަ އެ ދެއްކީ ރަނގަޅު ވާހަކައެއްނު." ސަބީނާ ނުކުތުމާއެކު ލޫނާ ވާހަކަދެއްކިއެވެ.\n"ލޫނާ އިންނަނީތަ؟ އަހަރެން މިސްކިތަށް ދާންވެގެން..." ލޫނާ ދެއްކި ވާހަކައަށް އިޖާބަނުދީ އަސްލަން ބުންޏެވެ.\n"އަނުމް ކައިރީ އަހަރެން އިނދެފާނަން." ލޫނާ ބުންޏެވެ.\n"އަނުމް ގެންދަން އަސްލު މަންމަ އެއައީ... ލޫން ވެސް ނަމާދަށް އަރާނެއެއްނު." އަސްލަން ހުރީ ލޫން ފޮނުވާލަން ބޭނުންވެފައެވެ.\n"އެކަމަކު އަސްލަން މަންމަ އެ ދިޔައީ މިރޭ ކާން ބުނެފަ." ލޫނާ ބަހަނާ އިތުރުކުރިއެވެ.\nގިނަ ވާހަކަތަކެއް ދެއްކުން އަސްލަންއަށް އުނދަގޫވިއެވެ. އޭނާ ލޫންގެ އަތުން އަނުމް ނެގިއެވެ. އެކުއްޖާއަށް ކާންދޭ ގަޑި ޖެހެނީކަމުގައި ބުންޏެވެ. މަންމަކަން ކާންދޭނީ އަސްލަން ބުނެ ހިނގައިގަތީމަ ވެސް ލޫން ނުތެދުވިއެވެ. އަސްލަން ވަރަށް ހައިރާންވިއެވެ.\n"އަހަރެން ވެސް ނުހުންނާނެ." އަސްލަން މިސްކިތައްކަން ދާން އުޅެނީ ވިސްނޭނެހެން ތަކުރާރުކޮށްލިއެވެ.\n"އަހަރެން ކައިގެން މިގެއިން މަދުވާނެތީ އަސްލަން އަހަރެން ފޮނުވާލީއޭ މަންމަ ކައިރީ ބުނާނަން" ތުންކޮޅު ހަދާލަމުން ލޫނާ ތެދުވެގެން އައެވެ.\n"ސޮރީ." އަސްލަން ބުނެލީ އާދައިގެ ގޮތަކަށެވެ. އޭނާއަށް ލޫނާގެ މޫނަށް އަރާ ފައިބާ ހުރިހާ ކުލައެއް ފެނެއެވެ. އެ މޫނަށް ޖައްސާ ވައްތަރުތަކެވެ. ހައިރާންކަމެއްގައި އަސްލަން ހުރީ ކުރިން ލޫންގެ ފަރާތުން އެކަހަލަ އެއްވެސް ސިފައެއް ފާހަގަކުރެވިފައި ނެތީމައެވެ. ލޫނާއަކީ ކުރިން ވެސް އޭނާގެ އެޕާޓްމެންޓަށް އައިސް އުޅޭ ރައްޓެއްސެކެވެ.\n"މާދަން ގުޅާނަން." ލިފްޓު ހުޅުވުމާއެކު ލޫނާ ބުނެލިއެވެ. މާނަވީ ބެލުމަކުން އަސްލަންއަށް ބަލާލާފައި ލޫނާ ނުކުތީއެވެ. ލިފްޓުގެ ދޮރު ލައްޕަން ފިތްބަރީގައި ހުރި ފިތަށް އަސްލަން އޮބާލީ ނިކަން އަވަހަށެވެ. އަލުން ލޫނީ އަތުވެދާނޭތީ ކަހަލައެވެ.\nމަންމަގެ ބަޔަށް ވަންއިރު ސަބީނާ ނަމާދަށް އަރަން ތައްޔާރުވަނީއެވެ. ދެފަރާތުން ސާރާއާއި މަލްސާ ތިއްބެވެ. ރިދާންގެ ކޮޓަރިއަށް ބަލާލާފައި އަޅާނުލީ އޭނާ ވާނީ މިސްކިތުގައިކަން އެނގޭތީއެވެ. އެނބުރި އަސްލަން އުޅޭ ބަޔަށް އައީއެވެ. މިސްކިތަށް ދިއުމުގެ ޚިޔާލު ދޫކޮށްލައި ދަރިފުޅުގެ ސަބަބުންނެވެ.\nހުރިހާ ކުދީންގެ ގާތަށް ގޮސްފައި އައިސް ވުޟޫކޮށްގެން ނިދަން އައްޔޫބު އޮށޯތެވެ. އެއީ އޭނާގެ އާދައެވެ. ހަމައަނެއްކޮޅުން ތަހައްޖުދު ނަމާދަށް އޭނާ ހޭލާ ގޮތަށް ޖައްސާލާނީ މެންދުރާ ކައިރިކޮށްފައެވެ. ފުންނޭވާއެއް ދޫކޮށްލާފައި ގާތުގައި އޮތް ރޫމާއަށް އައްޔޫބު ބަލާލިއެވެ. ކުރުއަތް މައްޗަށް ތެދުވެލާ އަނބިމީހާގެ ބޮލުގައި ފިރުމާލިއެވެ.\n"ރަނގަޅުތަ ހުރިހާކަމެއް؟" އައްޔޫބު އަހާލިއެވެ. ރޫމާ ލައްވާލީ ހޫން އެކެވެ.\n"ރޫމާ، ހަމަ ރަނގަޅުތަ؟" އިރުކޮޅެއް ފަހުން އަނެއްކާ ވެސް އައްޔޫބު އެއްސެވެ. ފިރިމީހާއާ ކުރިމަތިވާނޭހެން ރޫމާ އެނބުރިލީ ދެނެވެ. މަޑުމަޑުން ދެއަތަކަށް ބޯހޫރާލީ އައްޔޫބަށް ބަލަން އޮވެއެވެ.\n"ކިޔާދީބަލަ." އައްޔޫބު އެދުނެވެ. ރޫމާގެ ނިތަށް ރޫގިނަވެލިއިރު އޭނާގެ ތިރީތުންފަތުގައި ދަތްއަޅާލިއެވެ. އައްޔޫބުގެ ހިތްއަވަސްވިއެވެ. ރޫމާއަށް އެވާހަކައެއް ދައްކަން އުނދަގޫވެގެންކަން އެ އުޅެނީ އައްޔޫބަށް ވިސްނުނެވެ.\n"ސަބީ... ވަރަށް އެހެން ކަހަލަ ވާހަކައެއް ދައްކައިފި." ރޫމާ ބުންޏެވެ.\nސަބީނާގެ ވާހަކަ ހުރިގޮތް ފިރިމީހާއަށް ރޫމާ އޮޅުންފިލުވައިދިނެވެ. އަދި އެވާހަކަތައް ރޫމާއަށް ވިސްނި މާނަކުރެވުނު ގޮތް ވެސް ބުންޏެވެ. އޭގެ ފަހުން ހިތަށް އުނދަގޫވެފައި ހުންނަކަން ރޫމާ ފާހަގަކުރިއެވެ.\n"އެ ޚިޔާލާމެދު ރޫމާ ނުރުހުނީތަ؟" އައްޔޫބަށް އެ ސުވާލުގެ ޖަވާބު ވަރަށް މުހިންމެވެ.\n"އެހެނެއްނޫން، އެކަމަކު އެއްބަހެއްވެސް ނުވެވުނު... އެއްވެސް އެއްޗެއް އަހަރެން ނުބުނަން، ސަބީއަށް ވެސް ގޮތެއްހެން ހީވީކަން އެނގޭ، އޭނާ އަވަހަށް ހިނގައްޖެ." ރޫމާ ބުނެލިއެވެ. އައްޔޫބު ވަކި އެއްޗެއް ނުބުނެ ރޫމާއަށް ބަލަން އޮތީއެވެ. ރޫމާ ނިތްހިއްލާލީ އައްޔޫބު އެއްޗެކޭ ބުނުމަށް ކޮށްލި އިޝާރާތެއްގެ ގޮތުންނެވެ.\n"ކީއްވެ އެއްޗެއް ނުބުނީ." މަޑުނުކޮށް ރޫމާ ސުވާލުކުރިއެވެ.\n"ރޫމާ ކަންބޮޑުވާވަރު ވާހަކައެއް ބުނެވިދާނެތީ." އައްޔޫބު ބުންޏެވެ.\n"އެހެންވިޔަސް ބުނެބަލަ." ރޫމާ އެދުނެވެ.\nސަބީނާ ފާޅުކޮށް ބުނުމުގެ ކުރީން ވެސް އައްޔޫބަށް އެ ޚިޔާލު ކުރެވެން ފަށައިފާކަން އޮތީ ހާމަކުރިއެވެ. ދަރީން އަމިއްލައަށް ހަޔާތުގެ ބައިވެރިޔަކު ޚިޔާރު ނުކުރި ނަމަ މިއަދު އެކަން ނިންމަން ތިބޭނެ ބަޔަކީ މައިންބަފައިންކަން އައްޔޫބު ބުންޏެވެ. އެހެންވެއްޖެނަމަ މިއަދު ނެހާ ވާނީ އަސްލަންގެ އަނތްބަކަށެވެ. އަދި އެމީހުން ހަގު ދަރިފުޅު ނޯޔާ ވާނީ ރިދާންގެ އަނތްބަކަށެވެ. އެއީ އެމީހުންގެ މެދުގައި ރޭވި އެއްބަސްވެގެން ކުރެވުނު ވަޢުދެކެވެ. ނަމަވެސް ފާއިތުވަމުން އައި ވަގުތު ޒަމާނާ އެކުވެ ދަރީން ބޮޑެތިވިއިރު ހަޔާތުގެ ބައިވެރިއަކު ހޮވުމަކީ މައިންބަފައިންގެ ލަފާގެ މައްޗަށް އޮންނަ ކަމަކަށް ނުވިއެވެ. އެ މިނިވަންކަމުގެ އިޚްތިޔާރަކީ ދަރީންނަށް ލިބެން ޖެހޭ ހައްޤަކަށް އޮތީ ވެފައެވެ. ފުރަތަމަ އެ ނިންމުން ނިންމީ ވެސް ސަބީނާގެ އަސްލަންއެވެ.\n"ރިދާންއާއި ނޯޔާނަމަ އާނއެކޭ ބުނެވޭނެ." އައްޔޫބުގެ ވާހަކަ އަޑުއަހަން އޮވެފައި ރޫމާ ބުންޏެވެ.\n"ރޫމާ ބުނަން ތިއުޅެނީ ކީކޭކަން އަހަރެންނަށް ވިސްނޭ." ހުރިހާ ވާހަކައެއް އަޑުއަހަން ރޫމާގެ ހިތަށް ކުޅަދާނަ ނުވެދާނޭ ހީވެ އައްޔޫބު ހިފާލީ އަނބިމީހާގެ އަތުގައެވެ.\n"ބޮޑުވެފައި ހުއްޓަސް ދިރިއުޅުމަކީ ކޮބައިކަން އަހަރެމެންގެ ނޯޔާއަކަށް ނޭނގޭނެ، ނެހާ މީހަކާ އިނދެ ދަރިއަކު ލިބުނުއިރު އަދިވެސް އެކުއްޖާ އަހަރެންނަށް ބޭނުންވޭ... ނޯޔާ ހާދަ ކުޑައޭ." ނޯޔާގެ އުމުރަށްވުރެ ރޫމާގެ ހިތަށް އެ ދަރިފުޅު ސިފަގޮތް ތަފާތެވެ. އެއީ އޭނާގެ ކުޑަދަރިފުޅެވެ. އެތައް ހުވަފެންތަކެއްގެ އެ ދަރިފުޅުގެ ލޮލުން އޭނާ ދުށްޓެވެ.\n"ނިދާލެވޭތޯ އުޅެމާ." ރޫމާއަށް ކޮށްފައިވާ އަސަރު ވިސްނި އައްޔޫބު ގަސްދުކުރީ މިވަގުތަށް މައުޟޫޢު ކުރިއަށް ނުގެންދިއުމަށެވެ.\nހަތަރުފާރުގެ ތެރޭ ހަރުލާފައި ހުރީ މަޑުމަޑު ރުއިމެއްގެ އަޑެވެ. އެނދުކައިރީ ތަޅުމުގައި އޮތް މުސައްލަ މަތީ ސަބިނާ އިނެވެ. ދެއަތް އުފުލައިގެންނެވެ. ދަމުނަމާދުން ފޭބިއްސުރެ އޭނާގެ ދެއަތް ތިރިކޮށްނުލައެވެ. ދެއަތުގައި އުފެދިފައިވާ މަޑުތުރުތުރުން އެ ދެއަތް ވާޅުވެފައިވާކަން ގައިމެވެ. ރޫމާގެ ގާތުގައި ދެއްކުނުވާހަކައާ މެދު އޭނާ އިނީ ދެރަވެފައެވެ. އޭނާގެ ހިތަށް ވަން އެ ޚިޔާލުގެ ހަގީގަތް މޮޅަށް ދެނެވޮޑިގެންވަނީ ﷲއެވެ. އެކަމުގައި ހެވެއްވާނަމަ އެކަން ހިއްމަވައިދެއްވުމަށް ސަބީނާ ދުޢާކުރިއެވެ. ބަސްބުނާ ހިނދު، އެކުރި ދުޢާ އިޖާބަކުރެއްވުމަށް ﷲ ކުޅަދުންވަންތައެވެ. އޭނާއަށް ލިބޭ ހިތްދަތިކަން މޮޅަށް ދެނެވޮޑިގެންވަނީ ވެސް އެ އިލާހެވެ. އަޅުންނަށް އޮތީ ކެތްތެރިކަމާއެކު ދެންނެވުމެވެ.\nހެނދުނުގެ ސައިތައްޔާރު ކުރަން ބަދިގޭގައި ސަބީނާ އުޅުންއިރު ވެސް ހުރެވުނީ ފިކުރުބޮޑުވެފައެވެ. ރޫމާއާ މޫނުކެނޑެން ސަބީނާ ދުވަހަކުވެސް ނޭދެއެވެ. ރޫމާއާ އިތުރަށް ވާހަކަދައްކަން ސަބީނާ ނިންމީ އެހެންވެއެވެ. ހެޔޮ ނިޔަތުގައި ފާޅުކޮށްލެވުނު ޚިޔާލެއްކަމާއި އެކަން އެހެންވާން ނުޖެހޭކަން ރޫމާއަށް ވިސްނައިދޭން ސަބީނާ ބޭނުމެވެ.\n"މަންމާ..." ކޮޓަރިން ނުކުތް ރިދާންގެ އަޑުގައިވީ ހާސްކަމެވެ. ފުއްމޮޑެން ހުރެ ސަބީނާ ބަލާލިއެވެ.\n"އައްޔޫބުބެ ހޮސްޕިޓަލަށް ގެންގޮސްފި... ނެހާ ގުޅާފަ ދެންމެ އެބުނީ." ރިދާން އައިސް ކާމޭޒުކައިރީ މަޑުކޮށްލިއެވެ.\n"ކިހިނެއްވީ؟" ސަބީނާއަށް ދެ ލޯ ބޮޑުކޮށްލެވުނެވެ. (ނުނިމޭ)


Dhuniyeyge enme dhigu anhenaa ah ithuru3record eh! - One Online\nތުރުކީވިލާތުގެ އުމުރުން 25 އަހަރުވީ ރުމޭސާ ގެލްގީ: ހަތް ފޫޓަށްވުރެ ދިގު އިސްކޮޅެއް ލިބިގެންވާ ގެލްގީއަކީ މިވަގުތު ދުނިޔޭގައި ހުރި އެންމެ ދިގު އަންހެނާ ---\nދުނިޔޭގައި ހުރި އިސްކޮޅުން އެންމެ ދިގު އަންހެނާކަމުގައިވާ ތުރުކީގެ ރުމޭސާ ގެލްގީއަށް ދުނިޔޭގެ އެހެން ތިން ރިކޯޑެއްވެސް ރަސްމީގޮތުން ލިބިއްޖެއެވެ.\nއުމުރުން 25 އަހަރުވީ ގިލްގީގެ އިސްކޮޅަކީ7ފޫޓް 0.7 އިންޗިއެވެ. ދުނިޔޭގެ އެންމެ ދިގު އިސްކޮޅެއް ލިބިފައިވާ އަންހެނާއަށް ވުމުގެ ރިކޯޑް އޭނާއަށް ލިބިފައިވަނީ ހުސްވި އަހަރުގެ އޮކްޓޫބަރު މަހުން ފެށިގެންނެވެ. އޭނާއަށް އަލަށް ލިބުނު ރިކޯޑުތަކަކީ އެންމެ ދިގު އިނގިއްޔެއް ލިބިފައިވާ އަންހެނާކަމަށް ވުމުގެ ރިކޯޑާއި އެންމެ ބޮޑު ދެއަތްތިލަ ލިބިގެންވާ އަންހެނާކަމަށް ވުމުގެ ރިކޯޑާއި އެންމެ ދިގު ބުރަކަށްޓެއް ލިބިގެންވާ އަންހެނާ ކަމަށް ވުމުގެ ރިކޯޑެވެ. އައު ތިން ރިކޯޑު އޭނާއަށް ލިބުނީ މިއަހަރުގެ ފެބްރުއަރީ މަހުއެވެ.\nރުމޭސާ ގިލްގީއަށް 4.40 އިންޗީގެ ދިގު އިނގިއްޔެއް ލިބިގެންވެއެވެ. އޭނާގެ ދިގު އިސްކޮޅާއި ބޮޑުކަމުގެ އަސްލަކީ ވިހޭއިރުވެސް ކުރިމަތިވެފައިވާ ބައްޔެކެވެ. އެހެންވެ ކުޑައިރުން ފެށިގެންވެސް އެއް އުމުރުގެ ކުދީންނަށްވުރެ އޭނާ ހުންނަނީ މާބިޔަކޮށެވެ. މިކަމުގެ ސަބަބުން މަދަރުސާޔާއި ކޮލެޖުގައިވެސް އޭނާއަށް މަލާމާތާއި ފުރައްސާރަ އަމާޒުވެފައިވެއެވެ.\nރުމޭސާ ގިލްގީއަކީ ގާނޫނީ ވަކީލެކެވެ. ދިރާސާކުރާ މީހެކެވެ. އަދި އައިޓީ ފަންނާނެކެވެ. ދިގު އިސްކޮޅުގެ ސަބަބުން އޭނާއަށް މާ ގިނައިރު ހިނގައެއް ނޫޅެވެއެވެ. އެހެންވީމާ ގިނަގިނައިން ފުރޮޅުލީ ގޮނޑީގެ ބޭނުން ހިފަންޖެހެއެވެ. އެއްޗެއްގައި ލެނގިލައިގެން ނޫންގޮތަކަށް މާގިނައިރު ކޮޅަކަށްވެސް ނުހުރެވެއެވެ. ރުމޭސާ އަދި ކައިވެންޏެއް ނުކުރެއެވެ. ލޯބިވެރިޔަކުވެސް ނުހުރެއެވެ. އޭނާގެ ބައްޕަޔަކީ ޑޮކްޓަރެކެވެ. މަންމަޔަކީ ލެބޯޓްރީ ޓެކްނީޝަނެކެވެ.


ޑޮކްޓަރުން ކޮންމެ ދުވަހަކު ހުރިހާ ބަލިމީހުން ނުބައްލަވާނެ! ބައްލަވާނީ ޙާލަތަށް ރިޢާޔަތްކޮށްގެން!: މަބްރޫކް\nއާރޓިކަލްކިޔުމަށް ހޭދަވާނެކަމަށް ބެލެވެނީ :0މިނެޓް, 40 ސިކުންތު\nކޮރޯނާއަށް ޕޮޒިޓިވްވެ އައިސޮލޭޓްކޮށްފައިވީނަމަވެސް ޑޮކްޓަރުން ކޮންމެ ދުވަހަކު ހުރިހާ ބަލިމީހުން ނުބައްލަވާނެ ކަމަށާއި ބައްލަވާނީ ބަލިމީހާގެ ޙާލަތަށް ރިޢާޔަތްކޮށްގެން ކަމަސް ސަރުކާރުގެ ތަރުޖަމާނު މުޙައްމަދު މަބްރޫކް ވިދާޅުވެއްޖެއެވެ.\nމަބްރޫކް ވިދާޅުވީ ޕޮޒިޓިވްވެގެން ގެންދިއުމުން ޑޮކްޓަރުން ބައްލަވާނެ ކަމަށާއި އަދި ބަލިން ޝިފާ ލިބުމުންވެސް ބައްލަވާނެ ކަމަށެވެ. ފަރުވާގައި ހުންނައިރު ކަންކަން ބަލާނީ ނަރުހުން ކަމަށާއި ޑޮކްޓަރުން ބައްލަވަމުން ގެންދަވާނީ ނަރުހުން ފާހަގަކުރާ ބަލިމީހުން ކަމަށެވެ. "ޢާންމު ހާލަތުގައި ބަލިމީހުން ތިބޭއިރު އެމީހުންގެ ކަންކަން ބަލަހައްޓާނީ ނަރުހުން!"\nޑރ. އަފްޒަލް ވިދާޅުވީ މިހައިތަނަށް ގްރޮންޓްލައިންގައި މަސައްކަތްކުރާ މީހުން ޕޮޒިޓިވްވާ އަދަދު ވެސް އަންނަނީ އިތުރުވަމުން ކަމަށެވެ. "ފްރަންޓްލައިންގައި މަސައްކަތް ކުރާ މީހުންގެ ތެރެއިން 239 މީހަކު ވަނީ ޕޮޒިޓިވްވެފައި."\n7 އޮގަސްޓް އާ ހަމައަށް ސިއްހީ ކުއްލި ނުރައްކަލުގެ ހާލަތު އިތުރުކޮށްފި\nމިއަދު ޕޮޒިޓިވްވީ ތިރީސް ނުވަމީހުން, ގިނައީ ދިވެހިން! ބަލިން ރަގަނގަޅުވީ ބާރަ މީހުން!\nމިއަދު ޕޮޒިޓިވްވީ އެއްތިރީސް މީހުން, ބަލިން ރަނގަޅުވީ6މީހުން!\nމިއަދު ވެސް ފަންސާސް ދެދިވެހިން ޕޮޒިޓިވްވެއްޖެ!\nސާޅީސް ހަތްމީހުން މިއަދު ޕޮޒިޓިވްވެއްޖެ! މީގެތެރެއިން ސާޅީސް ތިންމީހުންނަކީ ދިވެހިން!\nކޮންމެހެން ނިކުންނަން ޖެހިގެން ނޫނީ ބޭރަށް ނުނިކުތުމަށް އެޗްޕީއޭ އިން އިލްތިމާސް ކޮށްފި!


އުއްތަމަ ފަނޑިޔާރަކަށް މުއުތަސިމް، ފަނޑިޔާރަކަށް ސުއޫދު އައްޔަންކޮށްފި – Haftha\nWed, 29 January, 2020, 3:18 am\nއުއްތަމަ ފަނޑިޔާރަކަށް މުއުތަސިމް، ފަނޑިޔާރަކަށް ސުއޫދު އައްޔަންކޮށްފި\nއުއްތަމަ ފަނޑިޔާރުގެ މަޤާމަށް އަލްއުސްތާޛު އަޙްމަދު މުޢުތަސިމް ޢަދުނާނު އައްޔަންކުރުމަށާއި ސުޕްރީމް ކޯޓްގެ ފަނޑިޔާރުކަމަށް ހުސްނުއްސުއޫދު އައްޔަން ކުރުމަށް ރައްޔިތުންގެ މަޖިލީހުން ރުހުން ދީފިއެވެ.\nމި ދެބޭފުޅުންނަށް ވޯޓަށް އެހިއިރު ޖަލްސާއަށް 75 މެންބަރުން ހާޒިރުވެވަޑައިގެން ތިއްބެވިއިރު، އުތަސިމް އުއްތަމަ ފަނޑިޔާރު ކަމަށް އައްޔަން ކުރަން މަޖިލީހުން ފާސްކުރީ 68 މެންބަރުން ވޯޓު ދެއްވައިގެންނެވެ. އަދި ސުއޫދު ފަނޑިޔާރު ކަމަށް އައްޔަންކުރަން ފާސްވީ 64 މެންބަރުން ވޯޓު ދެއްވައިގެންނެވެ. ސުއޫދު އެ މަގާމަށް އައްޔަން ކުރަން ނުފެންނަ ކަމަށް އެންމެ މެންބަރަކު ވޯޓު ދެއްވިއެވެ.\nއުއްތަމަ ފަނޑިޔާރުކަމުގެ މަގާމު ހުސްވީ މީގެ ކުރިން އެ މަގާމުގައި ހުންނެވި ޑރ. އަހުމަދު އަބްދުﷲ ދީދީ އެ މަގާމުން ވަކި ކުރުމުންނެވެ. އޭނާ ވަކިކުރީ މިދިޔަ ނޮވެމްބަރު މަހުގެ 18 ވަނަ ދުވަހުއެވެ.\nގާނޫނީ ދާއިރާ އިން މަތީތައުލީމް ހާސިލް ކުރައްވައިގެން ހުންނެވި މުތުތަސިމަކީ ރައީސް މުހައްމަދު ނަޝީދުގެ ވެރިކަމުގައި 2010 ވަނަ އަހަރު ސުޕްރީމް ކޯޓުގެ ފަނޑިޔާރު ކަމަށް އައްޔަން ކުރެއްވި ބޭފުޅެކެވެ. ނަމަވެސް ސުޕްރީމް ކޯޓުގެ ފަނޑިޔާރުންގެ އަދަދު ހަތަކުން ފަހަކަށް ބަދަލުކުރަން ކުރީގެ ރައީސް އަބުދުﷲ ޔާމީން އަބުދުލް ގައްޔޫމުގެ ސަރުކާރުން ނިންމުމުން މުއުތަސިމް ފަނޑިޔާރުކަމުން ވަކިކުރިއެވެ.\nޖުޑިޝަލް ސާވިސް ކޮމިޝަންގެ މެންބަރު ކަމާއި ސިވިލް ކޯޓުގެ އިސް ގާޒީ ކަމާއި ލޯ ކޮމިޝަންގެ ޗެއާމަން ކަމާއި އެޗްއާރުސީއެމްގެ މެންބަރުކަން ވެސް ކުރެއްވި ސުއޫދަކީ ރައީސް ނަޝީދުގެ ވެރިކަމުގައި ބަންޑާރަނައިބު ކަމުގެ މަގާމަށް އައްޔަންކުރެއްވި ބޭފުޅެކެވެ.\nއޭނާ މިވަގުތު ހުންނެވީ ރައީސް ސޯލިހު އުފެއްދެވި މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބަލާ ރިޔާސީ ކޮމިޝަންގެ ރައީސްކަމުގެ މަގާމުގައެވެ.\nގާނޫނަށް ބަދަލު ގެނެސް ފަސް ފަނޑިޔާއުން ތިއްބަވާ ސުޕްރީމް ކޯޓީގެ ބެންޗް މި ސަރުކާރުން ހަތް ފަނޑިޔާރުންނަަށް ބަދަލު ކޮށްފައިވާއިރު، ސުޕްރީމް ކޯޓުގެ ފަނޑިޔާރުން ބެންޗުގައި މިހާރު ތިއްބެވީ ފަނޑިޔާރު ޑރ. އަޒްމިރަލްދާ ޒާހިރާއި ފަނޑިޔާރު އައިޝާ ޝުޖޫން މުހައްމަދުގެ އިތުރުން ފަނޑިޔާރު މަހާޒް އަލީ ޒާހިރެވެ.


Rabaru Stamp Jehumuge Kurin Saafukohlan Jehey Ehves Kameh Neh? - Vaguthu\nރަބަރު ސްޓޭމްޕް ޖެހުމުގެ ކުރިން ސާފުކޮށްލަން ޖެހޭ އެއްވެސް ކަމެއް ނެތް؟\nމީގެ އަހަރެއް ކުރިއަށް ހަނދާންތައް ގެންދަން ހިނގާށެވެ. ނިމިގެން ދިޔަ ރައްޔިތުންގެ މަޖިލީހަކީ އޭރުގެ ރައީސް އަބްދުﷲ ޔާމީން ވިދާޅުވާ ގޮތަކަށް ވިދާޅުވާ ކަމެއް ކުރަން އޮންނަ "ރަބަރު ސްޓޭމްޕް މަޖިލީހެއް" ކަމަށް މިހާރު ސަރުކާރު ހިންގަން ތިއްބެވި ބޭފުޅުން ކިތަންމެ ފަހަރަކު ވިދާޅުވިއެވެ. މިއަހަރު އެމްޑީޕީން ރައްޔިތުންގެ މަޖިލީހަށް ނިކުތީ އެކަން ބަދަލު ކުރާނެ ކަމުގެ ވައުދު އެތައް ފަހަރަކު ވުމަށް ފަހު އެވެ. ނަމަވެސް ފެނިގެން މިދަނީ ކޮންކަމެއް ހެއްޔެވެ؟\nސުޕްރީމް ކޯޓަށް އިތުރުކުރާ ދެ ފަނޑިޔާރުންގެ މަގާމަށް ހައި ކޯޓުގެ ކުރީގެ ފަނޑިޔާރު ޑރ.އަޒްމިރަލްދާ ޒާހިރާއި ސިވިލް ކޯޓުގެ ކުރީގެ ފަނޑިޔާރު އައިޝާ ޝުޖޫން މުހައްމަދު އައްޔަން ކުރުމާއި މެދު ޖުޑީޝަލް ސާވިސް ކޮމިޝަން (ޖޭއެސްސީ) ގެ ލަފަޔަކަށް މިދިޔަ ހަފްތާގެ ބުރާސްފަތި ދުވަހުގެ ރައީސް ޞާލިހް އެދިވަޑައިގެންނެވިއެވެ. އެމްޑީޕީގެ އަޣުލަބިއްޔަތު އޮތް ޖޭއެސްސީން ހުކުރު ދުވަހު ނިންމީ އަޒްމިރަލްދާ އާއި ޝުޖޫން ފަނޑިޔާރުކަމަށް އައްޔަން ކުރަން ފެންނަ ކަމަށެވެ. ސުޕްރީމް ކޯޓަށް ފަނޑިޔާރުން އައްޔަން ކުރާނަމަ އާއްމުކޮށް ހުޅުވާލައިގެން ފަނޑިޔާރުކަމަށް ކުރިމަތިލައްވާނެ ބޭފުޅުން ހޯދަން ޖެހޭނެ ކަމަށް ޤާނޫނުގައި އޮންނާތީ އެކަން އިއުލާން ކުރި ނަމަވެސް އޭރުވެސް ޖޭއެސްސީގެ ނިންމުން އޮތީ ނިންމާ އިއުލާން ވެސް ކޮށްފައެވެ. އޭރު އަދި އަޒްމިރަލްދާ އާއި ޝުޖޫންގެ ގާބިލްކަން ބަލަން ޖޭއެސްސީ އިން އިންޓަވިއުއެއް ވެސް ނުކުރެއެވެ. ރައީސް އެދުނު ދެބޭފުޅުންނަށް ޖޭއެސްސީ އިން ވެސް ޖެހީ ރަބަރު ސްޓޭމްޕެކެވެ.\nމިހާރު ފަނޑިޔާރުން އައްޔަން ކުރުމުގެ މައްސަލަ އެއޮތީ ރައްޔިތުންގެ މަޖިލީހުގައެވެ. ސުޕްރީމް ކޯޓަށް އަޒްމިރަލްދާ އާއި ޝުޖޫން އައްޔަން ކުރަން މަޖިލީހުގެ ކޮމެޓީން އެއޮތީ ނިންމާފައެވެ. މިއޮތް ބޮޑު ނިންމުން ނިމިގެން ދާއިރު، އަދި ފަނޑިޔާރުގެ އިސްލާހް ކުރުމުގެ ވައުދު ކޮންމެ ދުވަހަކު އެމްޑީޕީން ތަކުރާރު ކުރާއިރު މިވީ ކިހިނެއް ހެއްޔެވެ؟\nހާއްސަކޮށް ޝުޖޫންގެ މައްޗަށް ކުރެވޭ "ތުހުމަތުތަކެއް" ހުއްޓާ މިފަދަ ނިންމުމެއް ނިންމާ ހިސާބަށް މިވަނީ ގޮސްފައެވެ. ދަރިފުޅު މައްސަލައަކުން ސަލާމަތް ކުރަން އެކަމަނާ މެލޭޝިއާގެ ފުލުހުންނަށް 20000 ޑޮލަރުގެ ރިޝްވަތެއް ދެއްވި ކަމަށް ވެސް ބަޔަކު އެބަ ތުހުމަތު ކުރެއެވެ. ނަމަވެސް އެކަން ގައިމުވެސް ރައްޔިތުންނަށް ސާފުކޮށް ނުދީ ޝުޖޫން އެންމެ މަތީ ކޯޓަށް އައްޔަން ކުރުމުގެ ކަންކަން މިއަންނަނީ ނިމެމުންނެވެ.\nއޭގެ އިތުރުން ޝުޖޫން ކުރިން ފަނޑިޔާރު ކަމުގައި ހުންނެވިއިރު އެކަމަނާއަށް 70 މިލިއަން ރުފިޔާއަށް ވުރެ ބޮޑު ރިޝްވަތެއް ދޭން މީހަކު މަސައްކަތް ކުރި ކަމަށް އެކަމަނާ އަމިއްލަފުޅަށް ވިދާޅުވެފައިވާ ވިދާޅުވުން ވެސް އޮތީ "ފައިލް ވެފައެވެ."\nއެއީ މަގުބޫލްކަން ހޯދަން ދެއްކެވި ވާހަކަފުޅެއް ކަމެއް ނުވަތަ ހަޤީޤަތެއް ކަމެއް ވެސް ސާފެއް ނުވެއެވެ. ހަޤީޤަތެއް ކަމަށް ވާނަމަ ރިޝްވަތު ހުށަހެޅި މީހެއްގެ މައްސަލަ ޔަގީނުން ވެސް ބަލަން ވާނެއެވެ. ރިޝްވަތު ހުށަހެޅި ފަރާތުގެ މައުލޫމާތު ކަމާބެހޭ ފަރާތްތަކާއި ހިއްސާކުރަން ޝުޖޫން ފަސްޖެހި ވަޑައިގަންނަވާ ނަމަ އެކަމަނާ ސުޕްރީމް ކޯޓަށް އައްޔަން ކުރުމާއި މެދު އިތުރު ވިސްނުމަކަށް ދާން ޖެހެއެވެ.\nޝުޖޫން އާއި އަޒްމިރަލްދާ އަކީ ރާއްޖޭގެ ޤާނޫނީ ދާއިރާގައި މަސައްކަތް ކުރައްވާ ބޭފުޅުންގެ ތެރެއިން ފަނޑިޔާރު ކަމަށް އެންމެ އެކަށީގެންވާ އަންހެން ބޭފުޅުން ކަމަށް ރައީސް އަށް އެއޮތީ ފެނިވަޑައިގެންފައެވެ. ނަމަވެސް ސުވާލަކީ މުހިންމީ ކޮންމެހެން ސުޕްރީމް ކޯޓަށް އަންހެނަކު އައްޔަން ކުރުން ހެއްޔެވެ؟ ނުވަތަ ގާބިލް ފަނޑިޔާރަކު އައްޔަން ކުރުން ހެއްޔެވެ؟\nޔަގީނުން ވެސް ޝުޖޫން އާއި އަޒްމިރަލްދާ އަށް ވުރެ ޤާނޫނީ ދާއިރާ އިން މާގިނަ ތަޖުރިބާތައް ހޯއްދަވާ މާގިނަ ދުވަހު މިދާއިރާގައި މަސައްކަތް ކުރައްވާފައިވާ ބޭފުޅުން އެބަތިއްބެވިއެވެ. ނަމަވެސް އެއިން އެއްވެސް ކަމެއް ބަލާލުމެއް ނެތެވެ.\nރައީސް ވިދާޅުވީމަ ވިދާޅުވި ގޮތައް ރަބަރު ސްޓޭމްޕް ޖަހާލާފައި ސުޕްރީމް ކޯޓަށް ޝުޖޫން އާއި އަޒްމިރާލްދާ އަންޔަން ކޮށް މިނިންމާލަނީ އެވެ. ކުރިން ދެއްކި އެއްވެސް ވާހަކައެއް މިހާރު އެމްޑީޕީގެ ހަނދާނަކު ނެތެވެ.\nމިއުޅެނީ ފަނޑިޔާރުގެ އިސްލާހު ކުރަން ހެއްޔެވެ؟ ނުވަތަ ފަނޑިޔާރު ގޭގެ ކޮންޓްރޯލް އެމްޑީޕީން ނަގަން ހެއްޔެވެ؟\nއޮގަސްޓް 27, 2019 08:54\nއެމްޑީޕީގެ އަޑިންދަމާ ކުޅޭ ވަގު ދެކުކުޅު ނުލެވިގެން ހާދަވަރެކޭ...އަވަހަށް ނިކުމޭ މުޒާހަރާޔަށް...ޖަނަވާރު މަޖިލީސް އވާލަން!!!\nއޮގަސްޓް 27, 2019 09:30\nހަނދާން ނައްތާލަ.ކޮން މުޒާހަރާއެކޭ ތި ކިޔަނީ.ބާގީން ގެ ދުވަސް އެބަ އޮތް އަދި\nއޮގަސްޓް 27, 2019 09:55\nއޮގަސްޓް 27, 2019 13:46\nކިތަންމެ ރުޅި އަޔަސް ކުރާނެވކަމެއް ނެތް ޔާނު ދެން ރާއްޖޭގެ ވެރިކަމަށް ނާންނާނެ\nއޮގަސްޓް 27, 2019 17:43\nއޭ ކަލޭތަ މީހުންނަ ވެރިކަންދެނީ. ކަލޭ ދިނީމަދޯ 2013ގަ ޔާމީން ވެރިކަމުގަހުރީ.. މިވެސް އަސޭލާއެ..\nއޮގަސްޓް 27, 2019 10:54\nހަމަގައިމުވެސް ޤިޔާމަތްދުވަސް އެބައޮތް\nއެެއުލޭނީ ފަނޑިޔާރުގެ އަތްދަށުލާން.\nއޮގަސްޓް 27, 2019 09:06\nފަނޑިޔާރުގެ މުށުތެރެއަށް ލުމާ ފަނޑިޔާރުގޭގެ އަގުވައްޓާލާ ގަޑުބަޑު ކޮށްލުން . ރައްޔިތުގެ މެދުގައި ފިތުނަ ފަސާދަ އުފައްދައި ބޭރުގެ ޣައިރު މުސްލިމުން ރުއްސުން . އިލްމުވެރިންނަށް ގޮންޖެހުން. ސޯސްޖަހާފައި އިލްމުވެރިންގެ ތުނބުޅިބޭލި މީހުންގެ ރައުޔަށް ކަންތައް ކުރުން . އަންހެނުންގެ ވޯޓުހޯދުން .\nއޮގަސްޓް 27, 2019 09:11\nއެއުޅެނީ ޔާމީން ހުދުކާރޫރަކަށް ހަދަން !\nއޮގަސްޓް 27, 2019 09:37\nހުރިހައި ކަމެއްގައިވެސް މީހުންނަށް ގަބޫލްކުރެވޭގޮތަށް ދޮގުން ދޮގު ހަދައިގެން އެމްޑީޕީން މިއަންނަނީ ދިވެހިރާއްޖެ ހަލާކުކުރަމުންނެވެ.\nއޮގަސްޓް 27, 2019 09:39\nކައިގެން ފުރާނީ، ފުރާނީ ކައިގެން ނުކައި ނުފުރާނަން! ގިނަދިވެހިންނަކަށް ފަހުމުނުވިޔަސްވެސް، އަސްލު މިކިޔެނީ އެކައްޗެއް! އިންޑިޔާއިން ބޭނުންވިގޮތަށް މިގައުމު މިއޮތީ ހަދާފަ އެކަމަށްފުރުސަތު ދިނީވެސް ރިޝްވަތުގެ ވިހައިގަ ޖެހި މިގައުމުގެ ދަރިން! ދެންކުރާނެ ކަމެއްނެތް!\nއޮގަސްޓް 27, 2019 10:00\nފުރުސަތު ތަނަވަސް ކުރަމުންގޮސް\nއަނބިންނަށް ހަތަރު ފިރިން ހޯދާދީފަ\nހުކުރު ހުތުބާާ ކިޔަން އަންހެނުންނަށް ހުއްދަދީފަ\nފިރިންގޭބައިތިއްބާފަ އަންހެންވެރިން މަހައް ފޮނުވާ ދަރިންގެ ހަރަދު ކުރުން އަންހެން ކަނބަލުން އުފުލަން ހަދާތި!\nދެން ވަރިކުރުންވެސް އަންހެން ކަބަލުން ކުރާކަމަކައް ހަދާފަ މިފަސް އަހަރު ނިއްމާތި!\nތިތިބީ ދީން ގިރާގެން ބޮއިގެން ވެރިކަން ތިކުރެވެނީ!\nއޮގަސްޓް 27, 2019 10:11\nފުނަކާނިމަދޮށި މޮޅަސް އެތެރެވަތަށް ފެންދިއްްގާ\nވުނަދާނައަކަށް ނުބަލައެ ކަނބަލުން ސަރިޔަތުގައި\nހުރެދާނެ ކަމެއް ވައިކަރަދޫ ބަނޑު ނައިބެއްގައި\nބުނަމެއި މަ މުޖައްރިބުބަސް ގޯހެހް ނެތި އޭގައި\nއޮގަސްޓް 27, 2019 20:43\nކިތަންމެ ރުޅިއަޔަސް ވަގަކު ވެރިކަމަށް ނުގެނެވޭނެ\nއޮގަސްޓް 28, 2019 08:55\nވަގުން ހުސްވެސް، ދައުލަތުގެ 1 އަހަރުގެ ބަޖެޓު ދަވާލީ، ބޭރުން ފޭރުނު ޑޮލަރު ތައް ދަވާލީ، ހާދަ ދަތް ދިގު ކިނބުލެކޭ، ބޮޑޫ ވަގުގެ ޓެގު ބޮޑުކޮށް ޖަހާލާނަން، ކިނބޫގެ ގައިގަ، ބަލަން ތިބޭ، ބަޢާވާތް ފަށަން ވަރަށް ކައިރިވެއްޖެ ވައްޓާލާނަން ސަޅިކޮށް، ހަމަ ހޭރި ހޭރި ތިބެން ޖެހޭނީ، ފިނޑި ހަކަ ކިނބޫ،\nކޮމެޓީން ރުހުންދިނަސް ، ޤާނޫނު ތަސްދީޤް ނުކުރަނީސް ތިކަމެއް ނުވާނެ !\nއޮގަސްޓް 27, 2019 13:53\nގާނޫނުތަސްދީގުކުރަނީކާކު؟ އެކަންކުރަންހުރީހަމަ އެ ދެއަންހެނުންގެނަން ހުށަހެޅިމީހާ.\nއޮގަސްޓް 27, 2019 11:13\nޝައްކެއްނެތް ބޭނުންވަނީ ނުފޫޒުފޯރުވަން އޭރުން އިސްލާޙުވީ\nހަނދާންނެތުން އެއީ ބައްޔެއް މިބަލިޖެހިފައިވޭތޯ ބައްލަވާ މިބައްޔަށް އަވަހަށްފަރުވާހޯއްދެވުން\nއޮގަސްޓް 27, 2019 11:57\nއަދި އަޒުމިރަލްދާ ދެކުނު ހައި ކޯޓުން ރޮއެފަ މާލެ އަށް އައި މައްސަލަ\nއޮގަސްޓް 27, 2019 13:25\nބޭނުންވެގެން އެ އުޅުއްވަނީ ކުރިޔަށް ރާވާފަ ހުރި ކަންކަން ތަންފީޒުކުރުމަށްޓަކާ އެމްޑީޕީގެ ކޮންޓްރޯލް ނުވަތަ ރަބަރު ތައްގަނޑު ޖަހާދޭނެ ފަނޑިޔާރުންތަކެއް ސަރުއީ ކޯޓްތަކުގާ ބޭތިއްބުން.\nއޮގަސްޓް 27, 2019 15:03\nކޮރަޕްޓް އެމްޑީޕީ އަކަށް ލާހިކު ކަމެއް ނޫން މިގައުމުން ކޮރަޕްޝަން ނައްތާލާކަށް. ކޮރަޕްޓް ބައަކު އައިސް ކިހިނެއްތޯ ކޮރަޕްޝަން ނައްތާލާނީ ފުރަތަމަ؟\nއޮގަސްޓް 28, 2019 01:57\nއޮގަސްޓް 28, 2019 11:44\nއަންހެނުން ކުރިއަރަނީ ހަމައެކަނި ގާޒީ ކަމުންބާ؟\nއިންފޮމޭސަން ކޮމިސަނަކަށް ފިރިހެން އެކުޓިވެސްޓެއް\nބްރޯޑް ކޮމް އަށްވެސް އަދި ދެންއޮތް ތަނަކަށްވެސް ފިރިހެން ބޭފުޅުންގެ ތެރޭން ނަންގަވަނީ ޕާޓީކުލަ.\nއޮގަސްޓް 28, 2019 11:58\nފަނޑިޔާރަކު އައްޔަން ކުރުމަށް ނިންމުމުގެ ކުރިން އެ ފަނޑިޔާރަކާއި ބެހޭގޮތުން މައްސަލައެއް ވާނަމަ އެކަން އެކޮމިޝަނަށް ހުށަހެޅހުމަށް ރައްޔިތުންނަށް ހުޅުވާލުމަކީ ވަރަށް މުހިންމުކަމެއް! އަދި މައްސަލަ ތަކެއް ހުށަހަޅައިފި ނަމަ އާންމުކޮށް އެކަންކަމާ ބެހޭގޮތުން އެ މީހަކާ ސުވާލު ކޮށް އެކަންތައް ސާފުކޮށްދޭން ޖެހޭ ގޮތަށް އުސޫލުތައް ގާއިމު ކުރަންޖެހޭ.\nލާދީނީ މުނާފިގު ބައިގަނޑަކަށް ކޮން ޢަދުލު އިންސާފެއްތަ ގާއިމުކުރެވޭނީ؟ މުގާބޭ އަށްވުރެ ޞޯލިހުގެ ޚުދުމުޚުތާރު ކަމާ ނުބައި ނުލަފާ ޖައްބާރު ކަން ކުރިޔަށް ތިޔަހަރީ.


Addu Medicity in mobile app eh tha'aarafu koffi | Mihaaru\nއައްޑު މެޑިސިޓީ-- ފޮޓޯ: އެއޯ ނިއުސް\n16 އޯގަސްޓް 2019 - 09:536comments\nމި އެޕް ތައާރަފު ކޮށްދެއްވީ އިއްޔެ ބޭއްވި ރަސްމިޔާތެއްގައި ރައްޔިތުންގެ މަޖިލީހުގެ ފޭދޫ ދާއިރާގެ އެމްޑީޕީގެ މެމްބަރު މުހައްމަދް ނިޙާދެވެ.\nމިއީ، ޓެކްނޮލޮޖީގެ ގޮތުން ލިބޭ ކުރިއެރުންތައް ފަސޭހަކަމާ އެކު އާންމުންނަށް ފޯރުކޮށްދިނުމުގެ ގޮތުން ހަދާފައިވާ އެޕްލިކޭޝަނެކެވެ.\nއެޕްލިކޭޝަނުން ލިބޭނެ ހިދުމަތްތައް:\n1- ޓޯކެން ނަމްބަރު ބެލުން.\n2- ޑޮކްޓަރަށް ދައްކަން އެޕޮއިންޓްމަންޓް ހެއްދުން.\n3- ތަނުން ލިބޭ ހިދުމަތްތަކުގެ ތަފްސީލުތައް ހޯދުން.\n4- ޑޮކްޓަރުންގެ ޝެޑިއުލް ބެލުން.\n5- ވިޒިޓިން ކޮންސަލްޓޭޝަންތަކަށް އަންނަ ޑޮކްޓަރުންގެ މައުލޫމާތު ހޯދުމާއި އެޕޮއިންޓްމަންޓް ހެއްދުން.\n6- ކްލިނިކްގައި ކުރިއަށް ގެންދާ މުހިންމު ކަންތައްތަކުގެ މައުލޫމާތު ހޯދުން.\nއައްޑޫ މެޑިސީޓިން ބުނީ މި އެޕްލިކޭޝަން ހަދާފައި ވަނީ އައްޑު އަކީ ބޮޑު އަތޮޅަކަށް ވެފައި، އެ ކްލިނިކުން ޚިދުމަތް ހޯދުމަށް އަތޮޅުތެރެއިން ދާ ފަރާތްތަކަށް އެޕްލިކޭޝަން މެދުވެރިކޮށް އެޕޮއިންޓްމަންޓް ހަދައި އިތުރު ވަގުތު ކްލިނިކްގައި ހޭދަނުވެ، ޚިދުމަތް ދިނުމުގެ ބޭނުމުގައި ކަމަށެވެ.\nއައްޑޫ ހުޅުމީދޫ އާއި ފުވައްމުލަކުގައި އުޅޭ މީހުންނަށް ރަށުގައި ތިބެގެން، އައްޑޫ މެޑިސިޓީގެ ޑޮކްޓަރުންގެ މައުލޫމާތު ބެލުމަށް ފަހު އެޕޮއިންޓްމަންޓް ހައްދައި، އެ ދުވަހުން އެ ދުވަހަށް ޚިދުމަތް ހޯދުމުގެ ފުރުސަތު އެޕްގެ ޒަރީއާ އިން ފަހިވާނެ ކަމަށް އެ ކްލިނިކުން ބުނެ އެވެ.\nއައްޑޫ މެޑިސިޓީ އެޕް.\nމީގެ އިތުރުން، އިން ހައުސް އަދި ވިޒިޓިން ޑޮކްޓަރުނަށް ސުވާލު ހުށަހަޅައި، މައުލޫމާތު ސާފުކުރަން ބޭނުންވާ ފަރާތްތަކަށް އެޕްލިކޭޝަން މެދުވެރިކޮށް، ކްލިނިކަށް ގުޅައިގެން އެކަން ކުރެވޭނެ ކަމަށް ވެސް އައްޑޫ މެޑިސިޓީން ބުންޏެވެ.\nއައްޑޫ މެޑިސިޓީގެ މި އެޕްލިކޭޝަން މިހާރު އެޕަލް ސްޓޯރުންނާއި ޕްލޭ ސްޓޯރުން ޑައުންލޯޑް ކުރެވޭނެ އެވެ.\nއިތުރު ލިޔުންތައް ސިއްހަތު އައްޑޫ ސ. ފޭދޫ ކްލިނިކްތައް ސިއްހީ ޚިދުމަތް


Dr. Shaheem: dheenuge nazarugai anhenaa\nޑރ. ޝަހީމް: އިސްލާމް ދީނުގެ ނަޒަރުގައި އަންހެނާ\nއިސްލާމްދީން ބާވާލެއްވުމުގެ ކުރިން އެކި ޙަޟާރަތްތަކުގައި އަންހެނުންނާމެދު ވަރަށް ބޮޑަށް އަނިޔާވެރިވެފައި ވެއެވެ. އަންހެނުންނަކީ އެއްވެސް އަގެއް ނެތް ބައެއްގެ ގޮތުގައި ދެކެމުން ދިޔައެވެ. ބާޒާރުގައި ވިއްކާލަން ގެންގުޅޭ އަޅުންގެ ގޮތުގަ އެވެ. ނުވަތަ ޖިންސީ ޣަރީޒާ ފުއްދުމަށް ލައްވާފައިވާ މަޚްލޫޤެއްގެ ގޮތުގައެވެ. އަމިއްލަ އަށް މުދާ ހޯދުމާ މުދާ މިލްކު ކުރުމަކީ ވެސް ބައެއް ޙަޟާރަތްތަކުގައި އަންހެނުންނަށް އޮތް ޙައްޤެއް ނޫނެވެ. އަދި އެންމެ އަނިޔާވެރިކަމަކީ އަންހެން ކުއްޖަކު ލިބުމުން އެކަމާ ދެރަވެ ހިތާމަވެރިވެ އެކުއްޖާ ދިރިހުއްޓާ ވަޅުލާކަމެވެ. މިއަށް ވުރެން ވަކި ބޮޑު އަނިޔާއެއް އޮންނާނެތޯ އެވެ؟\nނަބަވީ އިޞްލާޙީ ޙަރަކާތް ފެށިގެންދިޔައީ ދިރިހުއްޓާ ވަޅުލެވުނު އަންހެންކުއްޖާގެ ކުށަކީ ކޮބައި ކަމާމެދު އިންސާނިއްޔަތާ ސުވާލު ކުރަމުންނެވެ. އެ އަނިޔާވެރި ޢަމަލަށް އިންކާރު ކުރަމުންނެވެ. އަންހެނާ އަށް މަތިވެރި މަޤާމު ހޯދައިދޭން ގޮވާލަމުންނެވެ. އަންހެނާއާމެދު އޮތް އެންމެހާ އަނިޔާވެރި ޤައިދުތައް ފިލުވައި އޭނާއަކީ ފިރިހެނުންނެކޭ ވެސް އެއްފަދައިން މަސްއޫލިއްޔަތާ ތަކުލީފު ލިބިގެންވާ މީހެއް ކަމުގައި އިސްލާމީ ޝަރީޢަތުގައި މާތް ﷲ ވަނީ ކަނޑައަޅުއްވާފަ އެވެ.\nއެހެން އެއްވެސް ފަލްސަފާއެއްގައި އަންހެނާ އަށް ދެއްވާފައި ނުވާ މަތިވެރި މަޤާމް އިސްލާމްދީނުގައި އަންހެނާ އަށް ދެއްވާފައި އެވެ.\nއިސްލާމްދީނުގައި އަންހެނާ އަށް އަނިޔާވެރިވެފައިވާ ކަމަށް ބުނުމަކީ އިސްލާމްދީނުގެ ޙަޤީޤަތް ރަނގަޅަށް ނޭގި ތިބެ ދައްކާ ވާހަކަތަކެކެވެ. ނުވަތަ ބައެއް މުސްލިމުން އަންހެނުންނާމެދު ޢަމަލުކުރާ ގޮތުން އެއީ އިސްލާމްދީނުގައި އޮތް ގޮތްކަމަށް މާނަ ކޮށްގެން ނުވާނެ އެވެ. އިސްލާމްދީނަކީ ކީރިތި ޤުރުއާނާއި ނަބިއްޔާގެ ސުންނަތުގެ މައްޗަށް ޤާއިމުވެފައިވާ ދީނެކެވެ. ދީނުގެ ޙަޤީޤަތް ދެނެގަންނަންޖެހޭނީ މި ދެ އަސާސުންނެވެ.\nކީރިތި ޤުރުއާނާ ނަބިއްޔާގެ ސުންނަތަށް ނަޒަރު ހިންގާލާއިރު ފެނިގެންދަނީ ފިރިހެނުންނާއި އަންހެނުންނަކީ އާދަމުގެ ދަރީންކަމުގައެވެ. އިންސާނީ ވަންތަކަމާއި ތަކުލީފުގައި ހަމަހަމަ ވެގެންވާ ބައެއްކަމުގައެވެ. ދެޖިންސުގެ އިންސާނީ ފިޠުރީ ތަފާތުތައް ރިޢާޔަތްކުރުމާއެކު ދެ ފަރާތަށް ވެސް އިސްލާމްދީން އިންސާފުވެރިވެފައިވާތަން ފެނެއެވެ. ހެޔޮ ޢަމަލުގެ މައިދާނުގައި ހަމަހަމަ ކުރެއްވި ފަދައިން ޢުޤޫބާތުގެ މައިދާނުގައި ވެސް ހަމަހަމަ ކުރެއްވިއެވެ. ޘަވާބާއި ދަރުމައިގައި ވެސް ހަމަހަމަ ކުރެއްވިއެވެ.\nމި ޙަޤީޤަތްތައް ކަށަވަރުކުރައްވަމުން ﷲ ވަޙީކުރައްވާފައިވަނީ މިފަދަ އިންނެވެ. ( إِنَّ الْمُسْلِمِينَ وَالْمُسْلِمَاتِ وَالْمُؤْمِنِينَ وَالْمُؤْمِنَاتِ وَالْقَانِتِينَ وَالْقَانِتَاتِ وَالصَّادِقِينَ وَالصَّادِقَاتِ وَالصَّابِرِينَ وَالصَّابِرَاتِ وَالْخَاشِعِينَ وَالْخَاشِعَاتِ وَالْمُتَصَدِّقِينَ وَالْمُتَصَدِّقَاتِ وَالصَّائِمِينَ وَالصَّائِمَاتِ وَالْحَافِظِينَ فُرُوجَهُمْ وَالْحَافِظَاتِ وَالذَّاكِرِينَ اللَّهَ كَثِيرًا وَالذَّاكِرَاتِ أَعَدَّ اللَّهُ لَهُمْ مَغْفِرَةً وَأَجْرًا عَظِيمًا (٣٥) الأحزاب: ٣٥ މާނައީ:\n"ހަމަކަށަވަރުން މުސްލިމު ފިރިހެނުންނާއި މުސްލިމު އަންހެނުންނާއި މުއުމިން ފިރިހެނުންނާއި މުއުމިން އަންހެނުންނާއި ކިޔަމަންތެރި އަޅުވެރި ފިރިހެނުންނާއި ކިޔަމަންތެރި އަޅުވެރި އަންހެނުންނާއި ތެދުވެރި ފިރިހެނުންނާއި ތެދުވެރި އަންހެނުންނާއި ކެއްތެރި ފިރިހެނުންނާއި ކެއްތެރި އަންހެނުންނާއި ބިރުވެތިވާ ފިރިހެންނުނާއި ބިރުވެތިވާ އަންހެނުންނާއި ޞަދަޤާތްދޭ ފިރިހެންނުންނާއި ޞަދަޤާތްދޭ އަންހެނުންނާއި ރޯދަހިފާ ފިރިހެނުންނާއި ރޯދަހިފާ އަންހެނުންނާއި އެއުރެންގެ ލަދުވެތި ގުނަން ރައްކާތެރިކުރާ ފިރިހެނުންނާއި އެއުރެންގެ ލަދުވެތި ގުނަން ރައްކާތެރިކުރާ އަންހެނުންނާއި ގިނަގިނައިން ﷲ ހަނދުމަކޮށް ޛިކުރުކުރާ ފިރިހެނުންނާއި ޛިކުރުކުރާ އަންހެނުންނާއި އެ އެންމެނަށްޓަކައި ﷲ ފާފަ ފުއްސެވުމާއި ބޮޑުވެގެންވާ ދަރުމަ ތައްޔާރުކުރެއްވިއެވެ."\nއަދިވެސް ﷲ ވަހީކުރައްވާފައިވެއެވެ. ( مَنْ عَمِلَ صَالِحًا مِنْ ذَكَرٍ أَوْ أُنْثَى وَهُوَ مُؤْمِنٌ فَلَنُحْيِيَنَّهُ حَيَاةً طَيِّبَةً وَلَنَجْزِيَنَّهُمْ أَجْرَهُمْ بِأَحْسَنِ مَا كَانُوا يَعْمَلُونَ (٩٧) النحل: ٩٧ މާނައީ:\n"މުއުމިނަކު ކަމުގައިވާޙާލު ފިރިހެނުންގެ ތެރެއިން ވިޔަސް ނުވަތަ އަންހެނުންގެ ތެރެއިން ވިޔަސް ޞާލިޙު ޢަމަލެއް ކޮށްފި މީހާ ދަންނާށެވެ! ފަހެ ހަމަކަށަވަރުން އެމީހަކަށް ރަނގަޅު ބާއްޖަވެރި ދިރިއުޅުމެއް ތިމަން ރަސްކަލާނގެ ދެއްވާހުށީމެވެ. އަދި ހަމަކަށަވަރުން އެއުރެން ޢަމަލުކޮށް އުޅުނު އެންމެހެޔޮ ގޮތުގައި ދަރުމައިން އެއުރެންނަށް ތިމަން ރަސްކަލާނގެ ޖަޒާ ދެއްވާހުށީމެވެ."\nއަދި ޢާއިލީ ގުޅުމުގައި އަންހެނާ އަށް ހައްޤުތަކެއް ދެއްވާފައިވެއެވެ. މާތް ﷲ ވަޙީކުރައްވާފައިވެއެވެ.( يَا أَيُّهَا الَّذِينَ آمَنُوا لا يَحِلُّ لَكُمْ أَنْ تَرِثُوا النِّسَاءَ كَرْهًا وَلا تَعْضُلُوهُنَّ لِتَذْهَبُوا بِبَعْضِ مَا آتَيْتُمُوهُنَّ إِلا أَنْ يَأْتِينَ بِفَاحِشَةٍ مُبَيِّنَةٍ وَعَاشِرُوهُنَّ بِالْمَعْرُوفِ فَإِنْ كَرِهْتُمُوهُنَّ فَعَسَى أَنْ تَكْرَهُوا شَيْئًا وَيَجْعَلَ اللَّهُ فِيهِ خَيْرًا كَثِيرًا (١٩) النساء:19 މާނައީ:\nއޭ އީމާންވީ މީހުންނެވެ! ނުރުހުމުގައި އަންހެނުން ވާރުތަ ކޮށްގަތުމަކީ، ތިޔަބައި މީހުންނަށް ހުއްދަވެގެންވާ ކަމެއްނޫނެވެ. އަދި ފާޅުވެގެންހުރި، ހުތުރުކަން ބޮޑުވެގެންވާ ފާފައެއް އެކަނބަލުން ކޮށްފިކަމުގައި ވަންޏާ މެނުވީ އެކަނބަލުންނަށް ތިޔަބައި މީހުން ދީފައިވާ ތަކެތީގެ ތެރެއިން ބައެއްވިޔަސް އަތުލައިގަތުމަށްޓަކައި، އެކަނބަލުންނަށް ދަތި ނުކުރާށެވެ! އަދި ހެޔޮގޮތުގައި އެކަނބަލުންނާއެކު އުޅޭށެވެ! ތިޔަބައިމީހުން އެކަނބަލުންނާއި ނުރުހުންތެރިވެއްޖެނަމަ ދަންނާށެވެ! ބައެއްފަހަރަށް ތިޔަބައިމީހުން އެއްޗަކަށް ނުރުހުންވެދާ އެއްޗަކީ އެއެއްޗެއްގައި ﷲ ގިނަވެގެންވާ ހެޔޮކަން ލައްވައިފައިވާ އެއްޗެކެވެ.\nއަދި ޢިއްފަތްތެރި އަބުރުވެރި އަންހެނުންގެ އަބުރު ޙިމާޔަތްކުރައްވައި މާތް ﷲ ވަޙީކުރައްވާފައިވެއެވެ. ( وَالَّذِينَ يَرْمُونَ الْمُحْصَنَاتِ ثُمَّ لَمْ يَأْتُوا بِأَرْبَعَةِ شُهَدَاءَ فَاجْلِدُوهُمْ ثَمَانِينَ جَلْدَةً وَلا تَقْبَلُوا لَهُمْ شَهَادَةً أَبَدًا وَأُولَئِكَ هُمُ الْفَاسِقُونَ (٤)إِلا الَّذِينَ تَابُوا مِنْ بَعْدِ ذَلِكَ وَأَصْلَحُوا فَإِنَّ اللَّهَ غَفُورٌ رَحِيمٌ (٥) النور: ٤،٥މާނައީ:\n"ޢިއްފަތްތެރި އަބުރުވެރި އަންހެނުންނަށް ޤަޛުފުކުރާ މީހުން އެކަމުގެ މައްޗަށް ހަތަރު ހެކިން ނުގެނައިނަމަ ފަހެ އެއުރެންގެ ގައިގައި އަށްޑިހަ އެތިފަހަރުން ޙައްދު ޖަހާށެވެ! އަދި ދުވަހަކު ވެސް އެއުރެންގެ ހެކިބަހެއް ތިޔަބައިމީހުން ޤަބޫލު ނުކުރާށެވެ! އަދި އެއުރެންނީ ހަމަ ފާސިޤުންނެވެ. އެއަށް ފަހު ތައުބާވެ ޢަމަލުތައް އިޞްލާޙު ކޮށްފި މީހުން މެނުވީއެވެ. ފަހެ ހަމަކަށަވަރުން ﷲ އީ ގިނަގިނައިން ފާފަ ފުއްސަވާ ރަޙީމް ވަންތަ ރަސްކަލާނގެއެވެ."\nއަދިވެސް ވަޙީކުރައްވާފައިވެއެވެ. ( إِنَّ الَّذِينَ يَرْمُونَ الْمُحْصَنَاتِ الْغَافِلاتِ الْمُؤْمِنَاتِ لُعِنُوا فِي الدُّنْيَا وَالآخِرَةِ وَلَهُمْ عَذَابٌ عَظِيمٌ (٢٣) النور: ٢٣ މާނައީ:\n"ޢިއްފަތްތެރި، އަދި ފާފަކުރުމުގެ ޚިޔާލެއް ވެސް ނެތް މުއުމިން އަންހެނުންނަށް ޤަޛުފުކުރާ މީހުންނަށް ދުނިޔެއާއި އާޚިރަތުގައި ލަޢްނަތް ލައްވާފައިވެއެވެ. އަދި އެއުރެންނަށް ބޮޑުވެގެންވާ ޢަޒާބު ހުއްޓެވެ."\nއެއްދުވަހަކު ކީރިތި ރަސޫލާގެ އަރިހަށް މީހަކު އައިސް ދެންނެވި އެވެ. "އޭ ﷲގެ ރަސޫލާއެވެ. މީސްތަކުންގެ ތެރެއިން ތިމަންނަ އެންމެ ހެޔޮކޮށްހިތުމަށް ޙައްޤު ކަންބޮޑީ ފަހެ ކާކުތޯއެވެ؟" އިތުރު އެކަލޭގެފާނު ޙަދީޘްކުރެއްވިއެވެ. "ތިބާގެ މަންމައެވެ." ދެންނެވި އެވެ. "ދެން ކާކުތޯ އެވެ؟" ޙަދީޘް ކުރެއްވި އެވެ. "ތިބާގެ މަންމަ އެވެ." ދެންނެވި އެވެ. "ދެން ކާކުތޯ އެވެ؟" ޙަދީޘް ކުރެއްވި އެވެ. "ތިބާގެ މަންމަ އެވެ." ދެންނެވި އެވެ. "ދެން ކާކުތޯ އެވެ؟" ޙަދީޘް ކުރެއްވި އެވެ. "ތިބާގެ ބައްޕަ އެވެ." މިޙަދީޘްއިން އެނގެނީ މަންމަ އުފުލާފައިވާ ތަކުލީފާއި ބުރައިގެ ސަބަބުން މަންމަގެ ދަރަޖަ ތިން ގުނަ އިތުރުވެގެންވާ ކަމެވެ.\nހަމައެއާއެކު ދަރިއެއްގެ ޙާލަތުގައްޔާއި، އުޚުތެއްގެ ޙާލަތުގައި އެނާއަށް އަޅާލައި ރަނގަޅު ތަރުބިޔަތެއްދީފި ނަމަ އޭގެ ސަބަބުން ސުވަރުގެއަށް ވަނުމުގެ ނަޞީބު ދެއްވާފައިވާ ކަމުގައި ރަސޫލާ ޞައްލަﷲ ޢަލައިހި ވަސައްލަމަ ވަނީ އަންގަވާފަ އެވެ.\nއަދި އަންބެއްގެ ޙާލަތުގައި ވާނަމަ އޭނާއަށް ހެޔޮކޮށް ހިތުމަށް އަންގަވާފައިވެއެވެ. އަދި ކީރިތި ރަސޫލާ ޙަދީޘްފުޅު ކުރައްވާފައި ވެއެވެ. (خَيْرُكُمْ خَيْرُكُمْ لأَهْلِهِ وَأَنَا خَيْرُكُمْ لأَهْلِي) رواه الترمذي މާނައީ:\n"ތިޔަބައިމީހުންގެ ތެރެއިން އެންމެ ހެޔޮކަން ބޮޑު މީހަކީ އެމީހާގެ އަނބިދަރީންނަށް އޯގާތެރި މީހާ އެވެ. ތިޔަބައިމީހުންގެ ކުރެ އަނބިދަރީންނަށް އެންމެ ހެޔޮ މީހަކީ ތިމަން ކަލޭގެފާނެވެ."\nކީރިތި ރަސޫލާ ޞައްލަﷲ ޢަލައިހި ވަސައްލަމަ އަންހެނުންނާއި ފިރިހެނުން ސިފަ ކުރައްވާފައި ވަނީ އެއްބަނޑު އެއްބަފާ ބައެއްގެ ގޮތުގަ އެވެ. އެހެންކަމުން އިސްލާމީ ދައުލަތާއި މުސްލިމުންގެ ފަޚުރުވެރި މުޖުތަމަޢު ބިނާ ކުރުމުގައި ފިރިހެނުންނެކޭ އެއްފަދައިން އަންހެނުން ވެސް ބައިވެރިވެފައި ވެއެވެ.\nކީރިތި ރަސޫލާ ޞައްލަﷲ ޢަލައިހި ވަސައްލަމަގެ ދުވަސްވަރުގައި އަންހެނުންނަށް ދަތި އުނދަގޫ ކަންތައްތައް ޙައްލު ކުރުމަށް އަޞްޙާބު ބޭކަނބަލުން ކީރިތި ރަސޫލާ ޞައްލަﷲ އަލައިހި ވަސައްލަމަގެ އަރިހަށް ވަޑައިގަންނަވަ އެވެ. އަދި އެކަނބަލުންނަށް ޢިލްމު ދެއްވުމަށް ޚާއްޞަ ދުވަހެއް ކަނޑައެޅުއްވި އެވެ.\nކީރިތި ރަސޫލާ ޞައްލަﷲ ޢަލައިހި ވަސައްލަމަގެ ޙަޔާތްޕުޅަށް ބަލާލާއިރު އަންހެނުންވަނީ މުހިންމު ދައުރެއް އަދާކޮށްފައެވެ. އެދުވަސްވަރުގައި އަންހެނުންގެ ތެރޭގައި ހިލޭ ސާބަހަށް މަސައްކަތްކުރާ އަންހެނުންނާ ވިޔަފާރިވެރި އަންހެނުންނާ ބޭސްވެރިކަމުގެ ޚިދުމަތްދޭ އަންހެނުންނާ އަތްތެރި މަސައްކަތްކުރާ އަންހެނުން ތިބި ކަން ޞައްޙަ މަޞްދަރުތަކުން ސާބިތުވެއެވެ.\nއަދި ރަނގަޅު މުޖުތަމަޢެއް ބިނާކުރުމަށް ދެޖިންސުގެ މީހުން އެކުގައި މަސައްކަތްކޮށްފައިވެއެވެ. މިކަން އައްތައުބާ ސޫރަތުގައި ބަޔާން ކުރައްވާފައި ވެއެވެ. ( وَالْمُؤْمِنُونَ وَالْمُؤْمِنَاتُ بَعْضُهُمْ أَوْلِيَاءُ بَعْضٍ يَأْمُرُونَ بِالْمَعْرُوفِ وَيَنْهَوْنَ عَنِ الْمُنْكَرِ وَيُقِيمُونَ الصَّلاةَ وَيُؤْتُونَ الزَّكَاةَ وَيُطِيعُونَ اللَّهَ وَرَسُولَهُ أُولَئِكَ سَيَرْحَمُهُمُ اللَّهُ إِنَّ اللَّهَ عَزِيزٌ حَكِيمٌ (٧١) التوبة : 71 މާނައީ:\n''މުއުމިން ފިރިހެނުންނާއި މުއުމިން އަންހެނުންނީ އޭގެ އެއްބަޔަކު އަނެއްބައެއްގެ އެހީތެރިން ކަމުގައިވާ މީހުންނެވެ. އެބައިމީހުން ހެޔޮކަންތަކަށް އަމުރުކޮށް ނުބައިކަންތައް ނަހީކުރެއެވެ. އަދި އެބައިމީހުން ނަމާދު ޤާއިމު ކުރެއެވެ. ޒަކާތްދެއެވެ. އަދި ﷲ އާ އެކަލާނގެ ރަސޫލާއަށް ކިޔަމަންވެއެވެ. އެބައިމީހުންނަށް ﷲ ރަޙްމަތް ލައްވާ ހުއްޓެވެ. ހަމަކަށަވަރުން ﷲއީ ޢިއްޒަތްތެރި ވަންތަ ޙަކީމު ވަންތަ ރަސްކަލާނގެ އެވެ."\nމީގެ އިތުރުން އުންމަތުގެ ޚާއްޞަ ޙާލަތްތަކުގައި ވެސް އަންހެނުން ވަރަށް ފުރިހަމަ ދައުރެއް އަދާ ކޮށްފައިވެއެވެ. މިގޮތުން އިސްލާމީ ދައުލަތާ ދެކޮޅަށް ދުޝްމަނުން ކުރި ހަނގުރާމަތަކުން އުންމަތް ސަލާމަތްކުރަން ކީރިތި ރަސޫލާއާއި އެކަނބަލުންގެ ޢާއިލާގެ ރުހުމާއެކު، ނުވަތަ ޢާއިލާއެކު ހަނގުރާމަތަކުގައި ލަޝްކަރުތަކުގައި ބައިވެރިވެފައިވެއެވެ. އަދި ހަނގުރާމައިގެ ވަގުތުގައި ލަޝްކަރުގެ އަހުލުވެރިންނަށް ފެން އުފުލުމާއި ޒަޚަމްވެގެން ގެންނަ މީހުންނަށް ފަރުވާކުރުމާއި މިފަދަ އެތައްކަމެއް ޞަޙާބީ ބޭކަނބަލު އަދާކުރައްވާފައިވާ ކަން ޞައްޙަ މަޞްދަރުތަކުން އެނގެ އެވެ.\nކީރިތި ރަސޫލާ ޞައްލަﷲ ޢަލައިހި ވަސައްލަމަގެ ޙަޔާތްޕުޅުގައި ސިޔާސީ މައިދާނުން ވެސް އަންހެނުންގެ އަޑު އިވިފައިވެއެވެ. ޤުރައިޝުންގެ ފަރާތުން މުސްލިމުންނަށް ކުރިމަތިވެގެންދިޔަ އަނިޔާވެރި ޢުދުވާންތަކުން މުސްލިމުން ސަލާމަތްކުރުމަށްޓަކައި ނުހަނު ގިނަގުނަ މަސައްކަތްތަކެއް އަންހެންބޭކަނބަލުން ވެސް ކުރައްވާފައިވެއެވެ. ޤުރައިޝުން މުސްލިމުންނާ ދެކޮޅަށް ދަތިކުރުމުގެ ފިޔަވަޅު އެޅި ދުވަސްވަރު އުންމުލްމުއުމިނީން ޚަދީޖާ ރަޟިޔަﷲ ޢަންހާ ގެ މުދަލުން އެކަމަނާ މުސްލިމުންނަށް ޚަރަދުކުރައްވާފައިވެއެވެ.\nޤުރައިޝުންގެ އަނިޔާއިން ސަލާމަތްވުމަށްޓަކައި ޙަބަޝްކަރަޔަށް ފުރަތަމަ ހިޖުރަކުރި މީހުންގެ ތެރޭގައި ވެސް އަންހެނުން ހިމެނެއެވެ. މަޝްހޫރު ބައިޢަތުލްޢަޤަބާގައި އަންހެންބޭކަނބަލުން ކީރިތި ރަސޫލާ ޞައްލަﷲ ޢަލައިހި ވަސައްލަމަގެ އަރިހަށް ވަޑައިގެން ބައިޢަތު ހިއްޕަވާފައިވާކަން ކީރިތި ޤުރްއާނުން އެނގެން އެބައޮތެވެ.\nއެންމެ ފުރަތަމަ އިސްލާމްވީ ވެސް އަންހެން ބޭކަނބަލެކެވެ. އެއީ ޚަދީޖާ ރަޟިޔަﷲ ޢަންހާއެވެ. އެންމެ ފުރަތަމަ ދުޝްމަނުންގެ އަނިޔާވެރިކަމުގެ ޝިކާރައަކަށްވެ ޝަހީދުވެވަޑައިގަތީ ވެސް އަންހެން ބޭކަނބަލެކެވެ. އެއީ ސުމައްޔާ ރަޟިޔަﷲ ޢަންހާ އެވެ. ޙުދައިބިއްޔާގެ ޞުލްޙައިގައި ކީރިތި ރަސޫލާ ޞައްލަﷲ ޢަލައިހި ވަސައްލަމައަށް މަޝްވަރާ ދެއްވުމުގައި އުންމުލްމުއުމިނީން އުންމު ސަލަމާ ރަޟިޔަﷲ ޢަންހާ އަދާކުރައްވާފައިވަނީ މަތިވެރި ދައުރެކެވެ. އިސްލާމީ ދައުލަތް ބިނާކުރުމުގައި ވެސް އަންހެން ކަނބަލުން ބައިވެރިވެފައިވެއެވެ. މިއެންމެހައި ކަންކަމުން ދޭހަވަނީ އިސްލާމީ ޙަޟާރަތް ބިނާކުރުމުގައި އަންހެނުންނާއި ފިރިހެނުން އެއްސަފެއްގައި މަސައްކަތްކޮށްފައިވާކަމެވެ.\nމިހެންކަމުން އިސްލާމީ މުޖުތަމަޢުތަކުގައި އަންހެނުންނަށް އެއްވެސް ދައުރެއްނެތްކަމަށާއި، އެމީހުންނަށް ތަޢުލީމު ދިނުމަކީ ކޮންމެހެން ކުރަންޖެހޭ ކަމެއްނޫންކަމަށާއި، އެމީހުން ތިބެންޖެހޭނީ ހަމައެކަނި ގޭގައި ކަމަށް ބުނެ އަޑުއުފުލުމަކީ އިސްލާމީ ޝަރީޢަތުގެ އުޞޫލުތަކާއި ހަމަތަކާއި މުޅިން ތަޢާރުޟްވާ ވާހަކަތަކެކެވެ.\nއަޚުލަޤީ އިމުގެ ތެރޭގައި ދެޖިންސުގެ މީހުން މުޖްތަމަޢުގެ އެންމެހައި ކަންކަމުގައި ބައިވެރިވުމަކީ ދީނުގެ ނުޞޫޞްތަކާ ތަޢާރުޟްވާ ކަމެއްނޫނެވެ. އިސްލާމްދީނުގައި އަންހެނާއަށް ދެއްވާފައިވާ މަތިވެރި ޙައްޤުތަކެއް އެހެން އެއްވެސް ޙަޟާރަތެއްގައި، އެހެން އެއްވެސް ފަލްސަފާއެއްގައި އަންހެނާ އަށް ހޯދާދީފައިނެތެވެ. ހަނގުރާމައިގެ ވަގުތުގައި ވެސް އަންހެނުން ނުމެރުމަށް އިސްލާމްދީން ގޮވާލާފައިވެއެވެ.\nއަނިޔާވެރިވުމަކީ ﷲ ޙަރާމްކުރައްވާފައިވާ ކަމެކެވެ. އަނިޔާއަކީ ހަމައެކަނި ޖިސްމާނީ ގޮތުން ދެވޭ އެއްޗެއްނޫނެވެ. މި ގޮތުން ބާލިޣުވެ ތަޞައްރުފު ނުފުދެނީސް މަޖްބޫރުން ކައިވެނި ކުރުވުމާއި ވަކި މީހަކާ ކައިވެނި ކުރަން މަޖުބޫރު ކުރުމަކީ ވެސް އަނިޔާއެކެވެ.\nއަންހެންކުއްޖާގެ މަޖްބޫރުން އޭނާ ވަކި މީހަކީ ކައިވެނިކުރަން އުޅުމަކީ އިސްލާމްދީން މަނާ ކުރައްވާފައިވާ ކަމެކެވެ. އަންހެންކުއްޖާ ދެވަންވާނީ އޭނާ ރުހޭ މީހަކާ އެވެ. ހަމަ އެހެންމެ، އަނިޔާކުރާ ފިރިއެއްގެ އަނިޔާވެރިކަމުގެ ދަށުގައި އިނުމަކީ ވެސް ހުއްދަ ކަމެއް ނޫނެވެ. އޭނާގެ އަނިޔާއިން ސަލާމަތްވުމަށް ވަރިއަށް އެދުމުގެ ފުރިހަމަ ޙައްޤު އަންހެންނާ އަށް އިސްލާމްދީނުގައި ލިބިގެން ވެއެވެ. ޚަރަދު ނުދޭ ފިރިއެއްގެ ކިބައިން ސަލާމަތްވުމަށް ވެސް ޙަރަކާތްތެރިވެވޭނެ އެވެ. އެފަދަ ޙާލަތުގައި ފަނޑިޔާރު އެކައިވެނި ރޫޅާލަން ޖެހޭނެ އެވެ.\nޤައުމުން ބޭރަށް ތަޢުލީމު ޙާޞިލްކުރަންދާ އަންހެން ކުއްޖާއަށް ބައެއް ފަހަރު މަޙުރަމު ނެތި ދަތުރު ކުރުން ނުވަތަ ކިޔަވަން ދިއުން ބައެއް ބޭފުޅުން ޙަރާމް ކުރައްވަ އެވެ. އެ ރައުޔަށް ނުހަނު އިޙުތިރާމްކުރާ ޙާލުގައި އަޅުގަނޑު ދަންނަވާނީ ކުރީ ޒަމާނުގައި މަޙުރަމަކާ ނުލައި ދަތުރު ކުރުން މަނާވެފައި އޮތީ މަގު އަމާން ނުވުމުގެ ސަބަބުންނާއި ރައްކާތެރިކަން ނެތުމުގެ ސަބަބުން ކަމުގައި މާނަ ކުރުމުގެ ފުރުޞަތު އެބައޮތެވެ.\nމިހެންކަމުން މިއަދު ޤައުމުން ބޭރަށް ތަޢުލީމު ޙާޞިލްކުރަންދާ ކުއްޖާއަށް ނުވަތަ އަންހެނާއަށް ދަތުރުގައި އަމާންކަމާއި ރައްކާތެރިކަން އޮތުމުން އެކަމުގައި ދީނީ ގޮތުން ހުރަހެއް އޮތްކަމަށް އަޅުގަނޑު ނުދެކެމެވެ.\nކިޔަވަން ގޮސް ހުންނަނީ ރައްކާތެރިކަން ލިބިގެންވާ މާޙައުލެއްގައި ކަމުގައި ވަނީ ނަމަ މަޙުރަމަކާ ނުލައި އެތަނުގައި ހުރުމުގައި ދީނީ ގޮތުން އެއްވެސް ހުރަހެއް އޮތްކަމަށް އަޅުގަނޑު ނުދެކެމެވެ. އެކި އެކި ދާއިރާތަކުން އަންހެން ދަރީން ތަޢުލީމު ޙާޞިލްކުރުމަކީ އުންމަތަށް ނުހަނު ބޭނުންތެރިކަމެކެވެ. ނަމަވެސް މަޙުރަމަކާއެކު ނުވަތަ ޢާއިލާއާއެކު އުޅުމުގެ ފުރުޞަތު އޮތް ނަމަ އެއީ އެންމެ ރައްކާތެރިގޮތެވެ. ކޮންމެ ތަނެއްގައި ހުއްޓަސް އެމީހެއްގެ ޢިއްފަތްތެރިކަމާއި އީމާންކަން ރައްކާތެރިކުރުމަކީ އެމީހެއްގެ އަމިއްލަ މަސްއޫލިއްޔަތެކެވެ.\nއަންހެނުންގެ ޙައްޤުތައް ހޯދައިދިނުމަކީ އަންހެނާއަކީ މުޖްތަމަޢުގައި ބަސްކިޔޭ ޤަދަރުވެރި އިޙްތިރާމްލިބިގެންވާ މީހަކަށް ހެދުމެވެ. އަޅުގަނޑުމެންނަކީ އަންހެނުންނަށް ޙައްޤު މަތިވެރި މަޤާމު ހޯދައިދޭން މަސަތްކަންކުރާ ބަޔަކަށްވަމާތޯއެވެ؟\nއަންހެނުންގެ ދުވަސް ޑރ. މުހައްމަދު ޝަހީމް އަލީ ސައީދު ޖިއްދާއިން މާލެއަށް


Dhaulathah Liben Jehey 387 Million Rufiya MIRA in Hoadhaifi - Vaguthu\nރާއްޖެ އިން ފައްސިވާ މީހުންގެ އަދަދަށް މަޑުޖެހުމެއް ނާދޭ! - 8 މިނެޓް ކުރިން\nދައުލަތަށް ލިބެން ޖެހޭ 387 މިލިއަން ރުފިޔާ މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިން ހޯދައިފިއެވެ.\nމީރާ އިން ބުނީ ނިމިދިޔަ ކުއާޓަރގައި ދައުލަތަށް ލިބެން ޖެހޭ، އެކަމަކު ނުލިބި ހުރި ފައިސާގެ ތެރެއިން ހޯދާފައިވަނީ، ޓެކްސް ދައްކާ ފަރާތްތަކަށް އެހީތެރިވެދީގެން ހޯދި 205 މިލިއަން ރުފިޔާ އާއި ހަނދާން ކޮށްދީގެން ރިމައިންޑާ ކޯލްސް އަދި އީމެއިލް ކޮށްގެނ ހޯދާފައިވާ 124 މިލިއަން ރުފިޔާއެވެ.\nޑިއުޒް ކްލިއަރެންސްގެ ގޮތުގައި މުއްދަތު އިތުރުކޮށް ދީގެން 52 މިލިއަނަށް ވުރެ ގިނަ ރުފިޔާ މީރާ އިން ވަނީ ހޯދާފައެވެ. އަދި ބޭންކް އެކައުންޓް ފްރީޒް ކޮށްގެން ދެ މިލިއަނަށް ވުރެ ގިނަ ރުފިޔާ ހޯދިއިރު، ލީގަލް އެކްޝަންގެ ނަގައިގެން 544،564ރ. ވެސް ވަނީ ހޯދާފައެވެ.\nމީގެ އިތުރުން މީރާ އިން މިދިޔަ ކުއާޓަރުގައި 204 އޮޑިޓް ކޮށް 184.4 މިލިއަން ރުފިޔާ އިތުރަށް ދައްކަން އަންގާފައިވެއެވެ. އަދި 15 ފަރާތަކުން އެ ކަމަށް އިއުތިރާޒުކޮށްފައިވާ ކަމަށް މީރާ އިން ބުންޏެވެ. މި މުއްދަތުގައި 16 މައްސަލައެއް މީރާއާ އެއްކޮޅަށް ކޯޓުތަކުން ވަނީ ނިމިފައެވެ. އަދި 13 މައްސަލަ އެއްގައި މީރާއާ ދެކޮޅަށް ވަނީ ދައުވާ އުފުލާފައެވެ.\nޤާނޫނުން ލާޒިމް ކުރާ ޓެކްސްތައް ނުދައްކާ ފަރާތްތަކާއި މެދު އެކި ފިޔަވަޅުތައް އަޅައިގެން މީރާ އިން ކޮންމެ ކުއާޓަރެއްގައި ވެސް ގިނަ އަދަދެއްގެ ފައިސާ ހޯދައެވެ. މީރާ އަށް ދައްކަން ޖެހޭ ފައިސާއެއް ނުދައްކާ އޮތްނަމަ މީރާ މެދުވެރިކޮށް އެއްވެސް ޚިދުމަތެއް ނުލިބޭތީ މީރާ އަށް ފައިސާ ނުދައްކާ އުޅުން އޮންނަނީ ވަރަށް ދަތި ކަމަކަށް ވެފައެވެ.